
e AZ ERETNEKEK 

BOSZORKÁNYPEREK MAGYARORSZÁGON 


AZ UTOLSÓ BOSZORKÁNYPEREK 


"Minden lélek engedelmeskedjék a felső hatalmasságoknak, mert nincsen 
hatalmasság, hanem csak Istentől, és amely hatalmasságok vannak, az 
Istentől rendeltettek. Azért, aki ellene támad a hatalmasságoknak, az Isten 
rendelésének támad ellene, akik pedig ellene támadnak, önmagoknak 
ítéletet szereznek." (Pál apostol levele a rómabeliekhez. 13. r. 1-2. vers.) 


, Ti szolgák, szót fogadjatok mindenben a ti test szerint való uraitoknak..." 
(Pál apostol levele a kolossébeliekhez. 3. r. 22. vers.) 


, A cselédek teljes félelemmel engedelmeskedjenek az uraknak, nemcsak a 
jóknak és kíméleteseknek, de a szívteleneknek is." (Péter apostol első 
levele, 2. r. 18. vers.) 


Hatalmas dómok felséges boltívei alatt, falusi templomok fehérre meszelt 
falai között gyakran hangzottak el a középkorban ezek a szavak mint ünnepi 
prédikációk alaptételei. A szószéken a pap kifejtette: az egyszerű embernek, 
aki nem származik előkelő családból, legfőbb kötelessége, hogy feltétlenül 
és szívesen engedelmeskedjék urainak, és zokszó nélkül viselje, amit a sors 
reámér, nyugodjék bele, hogy erényeiért jutalmat itt a földön nem nyer, 
hanem csupán a túlvilágon. A prédikáció költői képekben varázsolta a hívek 
elé az alázatosakra, engedelmesekre váró mennyei boldogságot; annál 
döbbenetesebben hatott, amikor a szónok elkezdte ecsetelni azokat a 
gyötrelmeket, amelyek az engedetlenekre, a fennálló rend ellen lázadókra 
a pokol mélyén várnak. A templomban összegyűlt hívők szinte maguk előtt 
látták a tüzes üstöket, amelyekben emberi testek főnek a forró olajban, 
szinte hallották a korbácsok csattogását, a fogcsikorgatást, jajgatást, sírást- 
rívást, érezték az égő emberi testek és a kénkő bűzét - s lelkük színültig 
eltelt félelemmel és alázattal. 


A középkori ember még keveset tudott a természetről, vakon hitt a 
természetfeletti . erőkben, istenben, ördögben, angyalokban, rettegett 
haragjuktól, s rettegett a síron túli, másvilági büntetésektől. Szilárdan hitte, 
hogy a papság kapcsolatban áll a természetfeletti erőkkel, befolyásolni tudja 
ezeket, némileg rendelkezik is velük: hatalmában áll - s egyesegyedül neki 
áll hatalmában - imádságok és szertartások által megmenteni a hívőket az 
evilági szerencsétlenségektől és a másvilági 
szenvedésektől. Rendíthetetlenül hitt a csodákban: ha Isten akarja, 
minden lehetséges! Isten kegyelméből egyes különösen jámbor életű 
emberek is képesek csodákat véghez vinni: gyógyíthatatlan betegeket 
gyógyítanak meg, vakokat látókká tesznek, holtakat támasztanak fel. A 


szentek csodatévő ereje haláluk után is tovább hat, tetemüknél, használati 
tárgyaiknál ugyancsak csodák történnek. 


A szentekről, ereklyékről ezernyi történetet ismert a középkor embere s 
szilárdan hitt azok minden szavában, még a leglehetetlenebben is. Hadd 
hozzunk fel néhány példát a legendákból. 


Szent Miklós püspök már csecsemőkorában oly jámbor volt, hogy szerdán 
és pénteken, az egyház által elrendelt böjtnapokon, nem szopott. 


Szent Domonkos néhány hetes korában ledobta magát az ágyról a földre, 
mert sanyargatni akarta testét az Ur tiszteletére. 


Paulai Szent Vince egymaga elvitt egy hatalmas kősziklát. Szent Ágnes 
holtteste magához ölelte és megcsókolta az elébe járuló Szent Katalint. 


Mikor montefalcói Szent Klára testét halála után felnyitották, szívébe 
metszve megtalálták a keresztfán függő Jézus képét. Szent Goar kalapját 
egy napsugárra akasztotta, s a kalap függve maradt. Midőn ezt a szentet egy 
püspök varázslással vádolta, védelmére megszólalt egy 
háromnapos csecsemő. 


Szent Lugidus kérésére még a Nap is megállt, és mindaddig állva maradt, 
míg a püspök vendége meg nem érkezett. Szent Cronanus még ennél is 
többet ért el. Minthogy az egyik szerzetesnek sürgős másolási munkát 
kellett végeznie, s a könyv díszítésének finom munkájához napfényre 
volt szükség, Szent Cronanus ráparancsolt a Napra, hogy világítson a 
barátnak. A Nap engedelmeskedett, s negyven napig, míg a barát elkészült 
munkájával, fennmaradt az égen. Szent Helenus át akart kelni egy 
krokodilusoktól hemzsegő folyón. Helenus Isten nevében előhívott a vízből 
egy krokodilt, a hátára ült, átlovagolt a túlsó partra, majd vissza is vitette 
magát. Ezután kihívta a készséges állatot a szárazra, s így szólt hozzá: 
Sokkal helyesebb lenne, ha a folytonos gyilkosságok és vérengzések helyett 
inkább itt helyben elpusztulnál! A jámbor jószág megfogadta a szent szavát, 
s azon nyomban felfordult. 


Vég nélkül tudnánk folytatni ezt a felsorolást. Hiszen az egyház 
hivatalosan elfogadott legenda-gyűjteményében huszonötezer legenda 
olvasható a szentek életéről. 


Az ereklyék száma folytonosan szaporodott, időnként valóságos 
ereklyegyártás folyt. Egy-egy szent testét több templomban is őrizték, a 
, szent keresztnek? pedig annyi szilánkját mutogatták különböző helyeken, 
hogy a darabokból több hajót meglehetett volna építeni. 


A hívők rengeteg önkéntes adománnyal látták el az egyházat, a papokat. A 
gazdagok kolostorokat, templomokat építtettek, terjedelmes birtokokat 
ajándékoztak - szolganéppel, jobbágyokkal, állatokkal - az egyháznak. A 
szegények is gyakran erejükön felül adakoztak. 


Az urak bőkezűségének nemcsak a természetfölötti erőktől és a túlvilágtól 
való félelem volt az oka, hanem az is, hogy ebben az időben csak a papok 
voltak valamelyest tanultak; csak ők tudtak írni-olvasni, csak ők értettek, 
legalább némileg a számtanhoz, mértanhoz, építészethez, joghoz stb. Így jó 
szolgálatokat tettek az uralkodó osztálynak az állam és a birtokok 
igazgatásában. 

A támogatás alapvető okát azonban abban láthatjuk, hogy az egyháznak 
nagy szerepe volt a feudális rend fennmaradásában, a nép fékentartásában. 


Így természetes, hogy a klérus óriási gazdagságra tett szert. A papok szent 
célnak tekintették az egyház vagyonának és hatalmának növelését. A 
lelkészeknek kötelességük volt a haldoklókat figyelmeztetni: lelkük 
üdvössége érdekében végső rendelkezésükben vagyonukhoz mérten 
emlékezzenek meg az egyházról. Minthogy a középkorban szilárdan hitték, 
hogy a halottnak, aki vétkeiért a tisztítótűzben bűnhődik, imákkal és jámbor 
cselekedetekkel meg lehet rövidíteni szenvedéseit, mindenki igyekezett 
lehetőleg jelentős hagyományozással arra bírni a papokat, hogy minél több 
imát mondjanak lelke üdvösségéért. Mindez folytonosan növelte a klérus 
vagyonát. De a papok nem elégedtek meg a hívők önkéntes adományaival. 
Elérték azt, hogy minden államban a parasztok a termés tizedét az 
egyháznak szolgáltatták be. Nem riadtak vissza az oklevélhamisítástól 
sem. A középkorból ránk maradt oklevelek közül azok, amelyek az 
egyháznak adományozott birtokokról szólnak, jelentős részben jóval később 
készített, többnyire egyáltalán nem ügyes hamisítványok. 


A XIII. században már az európai országok legtöbbjében a megművelt 
földnek legalább egyharmada papi birtok volt. Az egyházi jövedelmeknek 
csak elenyésző töredéke jutott az alsó. papság kezére, a többi az érsekek, 
apátok kincsesládáiba ömlött. 


A püspöki palotákban és kolostorokban gyakran egyáltalán nem olyan élet 
folyt, amilyet az előírások megköveteltek. Nem alázatos, egyszerű ruhába 
öltözött papok, szőrcsuhás barátok sétálgattak olvasóikat morzsolgatva a 
kőkockákkal kirakott folyosókon, a cellákból nem a feszület előtt térdelve 
imádkozok csendes mormolása hallatszott ki, az ebédlőteremben nem 


egyszerű ételeket tálaltak ón- és faedényekben, nem álltak fapoharak a 
tiszta víz számára az asztalon, az udvaron nem osztottak meleg ételt, 
kenyeret és pénzt a város szegényeinek, hanem hangos tivornya, asszonyi 
kacaj, zene hangjai verték fel a környék csendjét, a fényesen kivilágított 
refektóriumban különleges és drága ételek terhe alatt roskadoztak az 
asztalok, aranyszínű vagy vérvörös bor csillogott az arany-ezüst kupákban, 
kristálykelyhekben; a tisztelendő atyák pedig selyemben, bársonyban, 
aranyhímzéstől merev ruhákban dőzsöltek. A püspöki városok lakói 
gyakran látták fő lelkiatyjukat és urukat, amint világi öltözetben, fényes 
kísérettel, kacagó, ragyogó hölgyekkel és urakkal vadászni indul, vagy 
talpig vasba öltözötten, marcona lovagok élén csatába megy, csatába az 
ellenség vagy a szomszéd földesúr ellen. A püspök vagy apátúr 
ilyenkor nagy élvezettel űzte a vadat vagy a szerencsétlen jobbágyokat; 
feldúlta seregével a falvakat, elhajtotta az állatokat, megkínoztatta, 
lemészároltatta a föld népét. 


Nem csoda, hogy a magas papi állások igen kívánatosak voltak, hiszen 
busás jövedelmet és kivételes hatalmat jelentettek, s nagyon kevés 
fáradságot, még kevesebb önmegtartóztatást követeltek. Csak nősülniük 
nem volt szabad a magas rangú papoknak. De néha még ezen a tilalmon is 
töltették magukat. Az pedig szinte teljesen megszokott dolog volt, hogy a 
főpapot gyermekeinek koszorúja vette körül. Az ilyen azután keveset 
törődött az egyház ügyeivel, legfőbb gondja gyermekei jövőjének 
biztosítása volt. Néha sikerült méltóságát fiára örökül hagynia, még akkor 
is, ha az ifjú egyáltalán nem mutatkozott alkalmasnak vagy méltónak a 
magas állásra. 


A klérus azt hangoztatta, hogy isten színe előtt s az egyházon belül minden 
keresztény egyenlő, a vagyon, előkelő származás nem számít, csupán az 
erények és bűnök nyomnak a latban. Ez az elv azonban a gyakorlatban 
egyáltalán nem érvényesült. A főpapi állásokba - néhány kivételtől 
eltekintve - előkelő családok tagjai kerültek, nem rátermettségük, hanem 
származásuk, rokonságuk alapján. Sokszor a főúri sarj már zsenge 
gyermekkorában magas egyházi funkcióra emelkedett. (Estei Hippolitot, 
Mátyás király feleségének, Beatrixnak a rokonát, hatéves korában 
esztergomi érsekké, Magyarország főpásztorává nevezték ki. Medici 
Giovanni 13 éves volt, mikor bíborosi rangra emelték; a tusculumi grófi 
család egyik sarja még nem töltötte be huszadik évét, amikor IX. Benedek 
néven elfoglalta a pápai trónt.) Ez a jelenség egyes pápákat is 


aggodalommal töltött el. III. Sándor ugyan nem tiltotta meg kiskorúak 
magas papi polcra emelését, de elrendelte, hogy a kiskorú főpap felnőtt 
helyettese lássa el az ügyeket mindaddig, míg a kinevezett gyermek el nem 
éri a magas papi méltóság betöltéséhez szükséges kort - a tizennegyedik 
évet. Ez a szigor általános megdöbbenést keltett, s más pápák enyhítették 
ezt a rendeletet, az egyházi tisztség ellátásához elegendőnek tartották a 
betöltött hét esztendőt. 


Gyakori, szinte általános jelenség volt, főleg a korai középkorban a papi 
állások vásárlása, az ún. szimónia. A vevő és az eladó ilyenkor szabályos 
írásbeli adásvételi szerződést kötött, mitsem törődve azzal, hogy a szimónia 
a keresztény felfogás szerint halálos bűn. 


Lehetőség nyílt a papi tisztségek halmozására is. Így a X. században a 
gascogne-i hercegi család egyik sarja egy érsekséget és nyolc püspökséget 
szerzett, s mindezeket a méltóságokat a busás jövedelemmel együtt örökül 
hagyta fiára. Elképzelhető, miként láthatott az el annyi tisztséget. 


A pápák sem álltak felette e bűnöknek, nem mutattak példát arra: milyen 
az evangélium szerint való erkölcs. A pápai udvar erkölcstelensége, 
kapzsisága, közbeszéd tárgya volt. 


8397-ben VII. István pápa kiásatta gyűlölt elődje, Formosus hét hónapja 
sírban nyugvó testét. Zsinatot hívott össze, s a teljes pápai ornátusban a 
vádlottak padjára ültetett tetemet hosszú tárgyalás után elítélték, majd 
megcsonkították, végül pedig csúfságra végigvonszolták a városon, s a 
Tiberisbe vetették. 


A már említett IX. Benedek, mikor megunta a pápaságot, eladta 
méltóságát. Egy idő múlva azonban megbánta az üzletet, visszakövetelte a 
tiarát. Igaz, hogy hajlandó volt a teljes vételárat visszafizetni. 


XXII. János nemcsak a harácsolásban tanúsított leleményességével tűnt ki, 
hanem paphoz nem illő harciasságával és embertelen kegyetlenségével is. 
Valamilyen titokzatos okból olthatatlan dühvei üldözött egy püspököt. 
Először megfosztotta méltóságától, és életfogytiglani börtönre ítéltette. Ám 
ez nem csillapította le bosszúvágyát. Azzal az ürüggyel, hogy a 
szerencsétlen összeesküvést szőtt (a börtönben!) a pápa élete ellen, kiadatta 
a világi hatóságnak, hogy kivégezzék. De nem egyszerűen csak a halálát 
akarta. A világi hatóság a pápa kívánságára elevenen megnyúzatta ő 
Szentsége ellenségét, így hurcoltatta végig a városon a máglyához, ahol 
megégették. XXII. János a saját maga és családja hatalmának kiterjesztése 


érdekében hosszú háborút folytatott Milánó urával. Keresztesháborút 
hirdetett ellene, s a hadsereg élére bíborossá emelt unokaöccsét (a korabeli 
rossz nyelvek szerint a fiát) állította. Petrarca azt írja, hogy ez a sereg úgy 
támadt Milánóra, mint valami pogány várra, s a bíboros vezér valóságos 
bandita módjára viselkedett - ezzel is megmutatva, hogy méltó öccse (?) 
XXII. Jánosnak. 


Nem mutatkozott jámborabbnak VI. Orbán sem. Több bíborost azzal 
vádolt, hogy összeesküdtek ellene. Mikor ezek a kardinálisok a 
consistorium üléséről távoztak, elfogatta őket és vára ciszternájába vettette. 
A ciszterna olyan szűk volt, hogy jóformán moccanni sem tudtak. Éhség, 
hideg, szenny és férgek gyötörték itt a foglyokat. Egy idő múlva 
a kínzókamrába hurcolták a bíborosokat. A pápa külön meghagyta a 
hóhérnak, aki maga is pap volt, hogy hallani akarja a velencei kardinális 
ordításait. Reggeltől ebédig tartott a kínzás, de az öreg és beteg bíboros 
keményen állta, nem jajgatott. A pápa ezalatt fel-alá sétált virágos kertjében 
a kínzókamra ablaka alatt, és szüntelenül mormolta breviáriuma imáit, hogy 
hangjával emlékeztesse a hóhért a kapott parancsra. 


Amikor később VI. Orbánnak menekülnie kellett ellenségei elől, magával 
hurcolta a hat fogoly főpapot. Minthogy az egyik a tengernyi szenvedéstől 
elgyengülve nem tudott kellő gyorsasággal lovagolni, megölette, s holttestét 
otthagyta heverni az úton. A többit sikerült magával vinnie Genovába. Itt 
egy különlegesen borzalmas börtönbe záratta őket. Az egyik fogoly 
elmenekült, a többiről nem sikerült pontosan megállapítani, hogy mi lett a 
végük. Egyes korabeli források szerint egy árokba fektették, s elevenen, 
égetett mésszel öntötték le őket. 

Mindaz, amit eddig elmondottunk, eltörpül a reneszánszkor egyházfőinek, 
köztük a hírhedt Borgia-pápának, VI. Sándornak közismert rémtettei 
mellett. Lehet-e csodálni, hogy a hívők közül sokan megbotránkoztak, hogy 
élesen bírálták az ilyen papokat, és elfordultak az egyház tanításaitól. 


AZ ERETNEKEK 


Az egyházon belül uralkodó állapotok, a keresztény tan és a papok élete 
között tátongó szakadék sok támadásra adott alkalmat. De nem ezek a 
visszásságok voltak az egyház és a keresztény vallás ellen irányuló 
támadások alapvető okai, hanem az, hogy az egyház és a keresztény vallás 
szentesítette, támasztotta alá a feudális rendet. Istentől elrendeltnek és 
öröknek tüntette fel a feudális intézményeket, elsősorban a jobbágyságot, s 
komoly szerepet játszott a dolgozó tömegek  fékentartásában. A 
kereszténység bírálata tehát a középkorban voltaképpen a fennálló 
viszonyok bírálata volt. Aki nem helyeselte a hűbéri rendszert, annak 
elsősorban e rendszer ideológiájáról kellett kimutatnia, hogy hamis. Csak 
úgy lehetett a feudalizmushoz hozzányúlni, ha megfosztották az istentől 
elrendeltség, az égi eredet dicsfényétől. 


De ebben a korban, amikor a termelés és a tudomány alacsony fokon állt, 
amikor minden területen a vallási nézetek uralkodtak, a keresztény 
egyházzal és tanításával csakis vallásos tanokat lehetett szembeszegezni. 
Csupán az így megfogalmazott nézetek voltak ekkor érthetők, ezek 
tudták megragadni, megmozgatni az embereket. A fennálló viszonyok 
bírálata, a támadás az egyház s ezen keresztül a feudalizmus ellen, tehát 
többnyire vallási, a hivatalos egyházi felfogástól eltérő tanok, ún. 
eretnekségek alakjában jelentkezett. 


Sokféle eretnek irányzat és mozgalom támadt a középkor folyamán. 
Egyesek régebbi filozófiai irányzatok és keleti vallások elemeit használták 
fel, sajátosan vegyítve ezeket a keresztény vallás tanaival. Az ilyen, ún. 
gnosztikus-manicheus szekták azt hirdették: a világot két isten teremtette és 
igazgatja; az egyik jó, a másik rossz; a látható világ, a földi lét az utóbbi 
műve, a Gonosz birodalma; a klérus és a világi hatalmasok az ő szolgái. 
Lehetett-e ennél lesújtóbb kritikát mondani a feudális rendről? Magukat 
viszont angyaloknak tartották ezek az eretnekek, égi küldötteknek, akik 
Isten országából kerültek e földi börtönbe; feladatuk az, hogy 
fáradhatatlanul harcoljanak a Gonosz és annak minden szolgája ellen. 
Küzdelmüket végül is csodálatos győzelem fogja koronázni: a Sátán műve, 
az anyagi világ elpusztul, az égből földre került lelkek újra visszajutnak 


a mennybe, Isten országába. Iehát szilárdan hittek a fennálló, igazságtalan 
viszonyok pusztulásában, az igazság végső győzelmében, s abban, hogy az 
emberiség végül is eléri a boldogságot. Igaz, hogy ezt a győzelmet az 
anyagi világ teljes elpusztulása után, az anyagi léten túl és kívül tudták 
csak elképzelni. 

A szekták egy másik csoportja viszont kizárólag azokat az elveket fogadta 
el, amelyeket a kereszténység szent könyvei, az evangéliumok 
tartalmaznak. Azt állították, hogy Krisztus tanítását az idők folyamán a 
gyakorlatban eltorzították, vissza kell tehát térni az őskeresztények 
egyszerű, jámbor hitéhez és szokásaihoz, így megjavul a világ. 
Az eretnekek egyes csoportjai hittek abban, hogy , Isten országát" - azt az 
országot, ahol az igazság, szeretet és jóság uralkodik és megszűnik a 
nyomor, az erőszak - nemcsak a másvilágon érheti el az emberiség, hanem 
már itt a földön is. A legtöbb szektán belül kialakult egy szilárd mag, egy 
külön réteg, a , tökéletesek? (perfektek). Ezek a szekta papjaiként 
szőrcsuhában, mezítláb faluról falura, városról városra vándoroltak, 
hirdették a szakadár tanokat, s végezték a hitük által megszabott vallási 
szertartásokat. Az eretnekek többsége, az egyszerű hívők, a tanoknak csak 
egyes alapvető tételeit ismerték és hitték; részt vettek a szertartásokon, s 
mély tisztelettel vették körül a  perfekteket, akik részben az ő 
adományaikból, részben pedig kezük munkájából tartották fenn magukat. 


A perfektek szigorú önmegtartóztatásban éltek. Az eretnekekre általában 
jellemző az aszkézis, a lemondás a földi élvezetekről. A fényűzést bűnnek 
tekintették. Ezzel pálcát törtek az egyházi és világi nagyurak felett, akik 
ragyogó pompában éltek. Az eretnekek követelték az uralkodó osztály 
tagjaitól, hogy hagyjanak fel a fényűzéssel, éljenek úgy, mint a szegények. 
Nyilván úgy gondolták: ha senki sem él pazar módon, megszűnik a nép 
elviselhetetlen nyomora. De az aszkézist nemcsak az uraktól követelték, 
hanem a szegényektől is. Ez szükségszerű volt abban az időben. A 
társadalom  legelnyomottabb rétegei csak úgy  ébredhettek teljes 
mélységében tudatára annak, hogy szembenállnak a társadalom többi 
elemével, csak úgy tudták forradalmi energiájukat kifejteni, ha. mindent 
elvetettek maguktól, ami még némi örömet jelentett sivár életükben, ha még 
azokról az  élvezetekről is lemondtak, amelyek valamiképpen 
megbékíthették őket helyzetükkel. 


A szigorú aszkézis a szektákban többnyire csak a perfektekre volt 
kötelező; ezeknek le kellett mondaniuk a hús és bor élvezetéről s a nemi 


életről is. Az utóbbit egyes szekták bűnnek tartották. Ezzel tulajdonképpen 
azt fejezték ki, hogy elítélik a fennálló rendet, s a bűnösnek tartott 
társadalom teljes megsemmisítésére törekszenek. Ugyanez a felfogás 
mutatkozik meg abban is, hogy szent cselekménynek tartották az önkéntes 
éhhalált. 


Az eretnekek is hittek a természetfeletti erőkben, de azt tartották, hogy a 
bűnös pap nem áll kapcsolatban a túlvilági erőkkel, így nem alkalmas 
semmiféle vallási szertartás elvégzésére, erre csak a tiszta életű perfektek 
jogosultak. Általában bűnös, haszontalan dolognak tekintették a 
templomokat, szentképeket, ereklyéket és a fényes templomi szertartásokat, 
tiltották az esküt és a hazugságot. Helytelenítették a csecsemők 
megkeresztelését is. Szerintük csupán akkor szabad vallási közösségbe 
felvenni valakit, ha tudatosan kívánja és tisztában van a közösség 
tanaival. Ez a nézet támadást jelentett az egyház mindenkire kiterjedő, 
bölcsőtől sírig tartó köteléke ellen. Az eretnekek azt gondolták, hogy ha 
mindenki felnőtt korában dönt afölött, hogy melyik valláshoz csatlakozzék, 
lehetővé válik az eretnek tanok nyílt mérkőzése a hivatalos egyházi 
dogmákkal. Biztosra vették, hogy e küzdelemben a hivatalos egyház marad 
alul. 


Minthogy az egyházat szükségtelen, gonosz intézménynek tekintették, a 
perfektek azt hirdették, hogy nem kell tizedet fizetni. Követelték az egyházi 
birtokok elkobzását. Alapelvként hangoztatták: minden ember keze 
munkájából éljen. Ez az elv elsősorban a papság ellen irányult, de 
tulajdonképpen az egész uralkodó osztály létét támadta. 


Sok szekta bűnös dolognak tartotta a magántulajdont, s vagyonközösséget 
követelt. Az eretnekek általában a teljes egyenlőség hívei voltak. Nem 
tettek különbséget úr és jobbágy, gazdag és szegény között. Az asszonyokat 
is teljesen egyenrangúnak tekintették a férfiakkal, náluk a nők is taníthattak, 
prédikálhattak, s elvégezhették a vallási szertartásokat. 


Ezeket a merész tanokat sok zavaros nézettel, ősi hiedelemmel, babonával 
összekeveredve találjuk meg az eretnekeknél. 


Egyes szekták elítéltek minden erőszakot, alázatra, a harc kerülésére, a 
szenvedések szótlan tűrésére oktatták a hívőket; ezzel tompították, 
leszerelték az elégedetlenek forradalmi lendületét. De az eretnekek 
többsége nem fogadta el ezt az álláspontot. Az eretnekmozgalmak a 


középkorban általában a feudalizmussal való forradalmi szembenállás 
igen nagy jelentőségű formái. 

A feudalizmus elleni támadások lendülete különösen megnőtt a XI-XII. 
századtól kezdve. Ez összefügg az európai városok ez idő tájt meginduló 
nagyarányú fejlődésével. A középkori város falai közé sok ember 
zsúfolódott össze: papok, urak, iparosok, kereskedők, napszámosok, 
koldusok. A szegények itt egészen közelről láthatták a gazdagok, elsősorban 
a papok fényűzését, henye életét. A város lakóinak igen sok bajuk volt a 
hűbérurakkal, akik bizonytalanná tették az utakat, kirabolták, megkínozták 
a kezükbe kerülő polgárokat, folytonos harcaikkal akadályozták a 
békés munkát. A papok pedig valóságos fejős tehénnek tekintették a 
városiakat. Nem csoda, hogy a városok lakói már korán szembefordultak a 
feudális renddel, a katolikus egyházzal, és a hivatalos egyházi nézetekkel. 
Később a polgárság azért is ellentétbe került az egyházzal, mert az 
iparosnak és a kereskedőnek szüksége volt a világ (nyersanyagforrások, 
országok stb.) alaposabb megismerésére, az egyház pedig azt tartotta, hogy 
mindent Istenre kell bízni, a természet titkainak kutatása bűn, s a jámbor 
együgyűség a legmagasabb erény - így akadályozta a tudományok 
fejlődését. A városokban tehát korán gyökeret vertek az eretnekmozgalmak. 
A városi eretnekek azután elterjesztették merész nézeteiket a falvakban, a 
súlyos igában nyögő jobbágyok között. 

Néhol még az urak és az alsópapság egyes tagjai is csatlakoztak a 
szektákhoz, főleg a városi lakosság hatására. Ez természetesen nem azt 
jelenti, mintha ezek az urak meg akarták volna dönteni a hűbéri rendet. 
Rossz szemmel nézték azonban az egyház növekvő gazdagságát és 
hatalmát, helyeselték, hogy az eretnekek szegény papságot akarnak, 
és szívesen látták volna, ha az egyházi birtokok az ő kezükbe kerülnek. De 
inkább csak kacérkodtak az eretnekséggel; ha veszélyessé vált, 
szembefordultak vele, csatlakoztak üldözőihez. 

s 

A XIV-XV. században a szekták száma egyre növekedett, és az egyes 
szekták népesebbek lettek. Noha szokásaik és nézeteik rendkívüli 
tarkaságot mutattak, lényeges követeléseiket és társadalmi hovatartozásukat 
tekintve két alapvető irányzatot alkottak. 


Az egyik, a városi polgárság körében elterjedt eretnekség olcsó egyházat 
követelt, támadta a papság gazdagságát és befolyását, meg akarta szüntetni 


a szerzetesrendeket, a pápai udvart, a főpapságot, tehát mindazt, ami az 
egyházat költségessé teszi. A polgárok szembeszállása a hűbéri renddel a 
középkor nagy részében csak az egyházzal, az egyházi feudalizmussal való 
szembenállásban mutatkozott meg. 


Az az irányzat, amelyhez elsősorban a parasztok és a városi plebejusok 
csatlakoztak, helyeselte a polgári eretnekek követeléseit, de nem elégedett 
meg ennyivel. Sokkal merészebb vágyakat táplált. Az őskeresztények 
közösségét akarta megvalósítani, azaz teljes egyenlőséget követelt, 
meg akarta szüntetni az urak, parasztok, polgárok közötti különbségeket, s a 
legkirívóbb vagyoni  egyenlőtlenségeket; síkra szállt a különböző 
kiváltságok, a robot, földbér, dézsma eltörléséért. Sőt nemegyszer a teljes 
vagyoni egyenlőség megvalósítását, a magántulajdon megszüntetését is 
célul tűzte ki. 


HARC AZ ERETNEKEK ELLEN 


Az egyházi és világi urak természetesen nem nézték ölbe tett kézzel a 
szekták működését, a felforgató tanok terjedését. Az egyház már 
fennállásának első századaiban is erélyesen szembeszállt e veszéllyel. 


A harc módszereiben eleinte nem értettek teljesen egyet az egyház vezetői. 
Szent Jeromos (331-429) például azt hangoztatta: meg kell semmisíteni az 
eretnek halandó testét, hogy megmentsék halhatatlan lelkét a kárhozattól. 
Ez szerinte nem kegyetlenség, hanem mélységes jámborság; ez a szigorúság 
a legtisztább szeretet megnyilvánulása. Ekkoriban azonban még a legtöbb 
főpap ellenezte ezt a szigort. Szükségesnek tartották ugyan a tévtanok 
kiirtását, de ezt elsősorban meggyőzéssel akarták elérni. Ha az eretnek 
makacsul ragaszkodik hamis hitéhez, akkor - mondották - meg kell 
büntetni, de nem szabad vérét ontani; Krisztus egyháza, a szeretet egyháza 
nem okozhatja senki halálát. A nagy tekintélyű Szent Ágoston (354-430) 
keményen harcolt szóban és írásban a tévelygők ellen, de 
helytelenítette, , hogy halállal — sújtsák őket. Legfőbb érve a 
halálbüntetés ellen az volt, hogy ez lehetetlenné teszi a papok számára 
az eretnekek feljelentését, mert hiszen Isten szolgájának tilos halált okoznia. 
Minden más büntetést - száműzetést, pénzbírságot - helyeselt. Ő is 
hangsúlyozta: az eretnekek elleni küzdelem nem üldözés, nem elnyomás, 
hanem szeretet; rá kell kényszeríteni a tévelygőket arra, hogy elforduljanak 
a gonosztól, s visszatérjenek az igaz útra. Hasonló nézeteket vallott 
Aranyszájú Szent János is. 


Ám a papság többsége Szent Jeromos álláspontját fogadta cl. Ágoston 
kortársa, I. (Szent) Leó pápa (4461) kijelentette: mindent el kell követni az 
eretnekek megtérítésére. De ha makacsul megmaradnak gonoszságukban, ki 
kell irtani őket; ha meghagynák életüket, ez az isteni és emberi törvények 
végét jelentené. Ettől kezdve az egyház nyíltan helyesli az eretnekek 
kiirtását, sőt egyenesen megköveteli ezt a világi hatóságoktól. Sevillai Szent 
Izidor (1636), a középkor egyik legnagyobb tekintélye leszögezi: az 
uralkodóknak kötelességük, hogy őrizzék, védjék az egyház és vallás 
tisztaságát, s hatalmukat az eretnekek ellen fordítsák. A Római Birodalom 
már Nagy Konstantin (4337) uralkodása alatt üldözte az eretnekeket. 


Rendszerint száműzéssel, vagyonelkobzással stb. sújtotta őket. Kivégzésről 
először 385-ből van adatunk. Ha a világi hatóságok néha nem tanúsítottak 
kellő erélyt az üldözésben, a pápák azonnal felemelték szavukat a 
kötelességmulasztás ellen, s legyőzték az államférfiak fontolgatásait és 
kétségeit. 

A Nyugat-római Birodalom bukása után csupán a Keletrómai Birodalom 
őrizte továbbra is híven az eretnekek kérlelhetetlen kiirtásának 
hagyományát. Nyugaton egy időre más feladatok álltak az egyház előtt: 
meg kellett térítenie a letelepülő ún. , barbár" népeket, ki kellett szorítani a 
pogány vallásokat és hiedelmeket. A kialakuló új államokban a 
szembenállás a feudális renddel többnyire a pogány hithez való ragaszkodás 
formájában öltött testet. A fennmaradt adatok szerint ekkor csak 
szórványosan fordultak elő eretnekségek, s nem jelentettek komoly veszélyt 
az uralkodó osztályra. Az egyház kevés figyelmet fordított rájuk. 
A Karoling-uralkodók törvényei egy sorba állítják az eretnekeket a 
zsidókkal, s csupán bizonyos jogi korlátozásokat rónak rájuk. 


A XI. századtól kezdve az eretnekmozgalmak terjedése egyre jobban 
nyugtalanítja az uralkodó osztályt. Újra előtérbe kerül a kérdés: hogyan 
harcoljanak ellenük? Egyes főpapok azt vallják: szeretettel, szelíden kell 
velük bánni. Mások viszont Szent Jeromosra, I. Leóra és Izidorra 
hivatkozva kérlelhetetlen szigort követelnek. 


Az egyház egyik fő feladatának tekintette, hogy minden lehetséges módon 
bebizonyítsa vallási dogmáinak helyességét s az eretnek tanok hamis voltát. 
Számos teológiai irat, prédikáció cáfolta a szekták , istentelen? nézeteit. 
Szörnyű képet rajzoltak a hívek elé arról, hogy milyen sors vár a 
tévelygőkre mind ezen, mind pedig a másvilágon.  Varázslással, 
boszorkánysággal vádolták a szekták tagjait, azt állították, hogy titkos 
összejöveteleiken (az üldözések miatt ugyanis többnyire csak éjszaka és 
elhagyott helyeken találkozhattak) féktelen kicsapongásokat rendeznek, a 
szertartásaikhoz szükséges szentelt kenyeret meggyilkolt gyermekek 
vérével sütik, papot pedig úgy választanak maguk közül, hogy egy 
újszülöttet hajigáinak kézről kézre mindaddig, amíg csak élet van benne; 
akinek a kezében meghal, az nyeri el a szektában a lelkiatya méltóságát. Se 
szeri, se száma az eretnekekre szórt efféle rágalmaknak. Minthogy a papság 
sokszor hangoztatta és élénk színekkel ecsetelte ezeket, bizonyos hatást el is 
értek a tudatlan és tájékozatlan nép körében; de a lakosság jelentős része 


nehezen vagy egyáltalán nem hitte el, hogy a jámbor életű eretnekek, főként 
az aszketikus perfektek ilyen visszataszító bűnökben vétkesek. 


Az egyház emellett ki is akarta fogni az eretnekek vitorlájából a szelet. 
Átvette bizonyos módszereiket, szokásaikat, külsőségeiket, s ezzel akarta 
elhitetni, hogy amire a nép vágyik, azt teljesen és tökéletesen megtalálja az 
egyház kebelében, nem kell azon kívül keresnie. A szerzetesek általában 
nem titkolták, hogy kolostoraikban jólétben, sőt sok helyütt egyenesen 
fényűzően élnek. Az eretnekmozgalmak megerősödése, rohamos elterjedése 
azonban arra késztette az egyházat, hogy olyan rendházakat alapítson, 
amelyek lakói külsőségekben igyekeztek utánozni a  perfekteket. 
A cisztercita barátok fogadalmat tettek, hogy mezítláb, szőrcsuhában 
fognak járni, felhagynak a felesleges fényűzéssel, apostoli szegénységben 
élnek majd. 

A XIII. század elején megalakultak a kolduló szerzetek, elsősorban Szent 
Ferenc és Szent Domonkos rendje. Ezek az eretnekektől legjobban 
, megfertőzött" területeken, Dél-Franciaországban és Észak-Itáliában jöttek 
létre. . Legfőbb céljuknak a szekták elleni kérlelhetetlen harcot 
tekintették. . Megfogadták: — birtokot, vagyont nem szereznek, a 
lakosság adományaiból és kezük munkájából fognak élni. Éppúgy, mint a 
perfektek, szőrcsuhában, szandálban jártak a nép között, koldultak, 
prédikáltak. Szónoklataikban csodálatos színekkel ecsetelték a , szent 
szegénységet" és a jámbor alázatot. A nép gyakran nem tudta 
megkülönböztetni őket az eretnek prédikátoroktól. Pedig alapvető volt a 
különbség: az eretnekek vakmerő, lázadó elveivel szemben a 
kolduló rendek, az egyház hű katonái azt tanították, hogy mindenki köteles 
engedelmeskedni a papságnak, köteles jámboran belenyugodni sorsába, és 
csak a túlvilágon várhat boldogságot. 

Minthogy a ferencesek és a dominikánusok működésük kezdetén a 
legszigorúbban ragaszkodtak a teljes szegénység elvéhez a gyakorlatban is, 
önmegtartóztató életet éltek, együtt éreztek a betegekkel és szegényekkel, s 
ahol lehetett, segítettek, áhítatos tiszteletet ébresztettek a másfajta papokhoz 
és szerzetesekhez szokott lakosságban. Kitűnő szónokaik lebilincselték a 
hallgatóságot, és tanult hittudósaik ellátták az ifjúság nevelését. Nem csoda, 
hogy népszerűségük rohamosan nőtt. 


Csakhamar azonban megszegték a szigorú szegénységi fogadalmat, 
birtokot birtokra halmoztak. A látszat megőrzésére vagyonuk a pápa 


tulajdonaként szerepelt, a kolduló rendet , csak?" a használat joga illette 
meg. Gazdagságuk ellenére megtartották a régi szokásokat és külsőségeket: 
továbbra is  koldulva, szőrcsuhában jártak a nép között, s a 
legkisebb adományt sem vetették meg. Sikerült is fenntartaniuk azt 
a hiedelmet, hogy ők mások, jobbak, mint a többi szerzetes. Sok embert 
tartottak távol a , tévelygésektől", számos eltévedt hívet térítettek vissza az 
egyház kebelébe. 


A makacs eretnekek ellen erősebb eszközökhöz nyúlt az egyház. Teljesen 
kirekesztette az akolból a , megfertőzött juhokat", kiátkozta az eretnekeket. 
Ez borzalmas csapást jelentett. Az átok sújtotta ember - hirdette az egyház - 
örök kárhozatra jut, a pokolban fog szenvedni az idők végezetéig; de 
bűnhődésének már e földön is meg kell kezdődnie. A jámbor 
keresztényeknek nem szabad vele érintkezniük, s ha záros határidőn belül 
nem engeszteli ki a papságot, ki kell teljesen közösíteni az emberek 
társaságából. Bárki megölheti, ezt a cselekedetet az egyház annyira nem 
tekinti bűnnek, hogy nem is kell meggyónni, csak akkor, ha a gyilkosnak 
tettével egyéb célja is van, mint a kiátkozott ember megsemmisítése, pl. 
bosszút akar állni rajta valami egyéni sérelemért, vagy meg akarja szerezni 
a vagyonát. 


De nem bízták, nem bízhatták a véletlenre, egyéni akciókra az eretnekek 
kiirtását. Minthogy a XI. században még a főpapok körében sem alakult ki 
egységes álláspont, az állami hatóságok is ingadoztak: néha megelégedtek 
enyhébb büntetéssel, máskor viszont halált szabtak ki. 


A XII. században az eretnek-veszély növekszik, így az egyház már 
erélyesebben lép fel. Clairvaux-i Szent Bernátnak az a véleménye, hogy az 
eretneket inkább vitával kell megtéríteni, mint erőszakkal, de ha nem 
tagadja meg tévtanait, kerülni kell vele minden érintkezést. Nem helyesli, 
hogy az eretnekeket halállal büntessék, de elismeri a világi hatóságok jogát 
arra, hogy lesújtsanak az , isten ellen vétőkre". 1184-ben a veronai zsinaton 
III. Lucius pápa kiadja , Ad abolendam?" (Hogy eltöröltessék) kezdetű 
dekrétumát. Elöljáróban kifejti: ez a határozat, amely az egyre 
jobban elharapódzó eretnekmozgalmak ellen irányul, a 
zsinatra mindenünnen összesereglett világi nagyurak - köztük a német 
császár - és főpapok közreműködésével jött létre. A pápa átkot mond a 
szektásokra, azok pártolóira és rejtegetőire. Akire e bűn rábizonyul, s nem 
tér meg, nem tagadja meg erős esküvel a tévtanokat, azt át kell adni 
megbüntetés végett a világi hatalomnak. A büntetés fokáról és módjáról 


nem szól őszentsége. Kimondja továbbá: akire a hitbeli tévelygés gyanúja 
esik, s nem tudja tisztázni magát az ügyet megvizsgáló püspök előtt, még ha 
nem is bizonyítható rá teljesen a gyanú, akkor is a nyilvánvaló eretnekekkel 
azonos elbánásban részesül. Ha pedig valaki egyszer már esküvel 
megtagadta tévtanait, de később újra visszaesett bűnébe, azt azonnal, 
minden további vizsgálat nélkül át kell adni a , világi karnak". 

Elrendeli a pápa: minden püspök és érsek járja be évente egyszer-kétszer 
kerületének ama parókiáit, ahol értesülései szerint szektások élnek; 
kérdezzen ki eskü alatt néhány becsületes személyt vagy esetleg minden 
lakost: tud-e  eretnekekről vagy  eretnekgyanús egyénekről; a 
megnevezetteket rendelje maga elé, vizsgálja meg hitüket s mondjon 
ítéletet. Ha a megidézett nem jelenne meg az egyház ítélőszéke 
előtt, csapjon le rá azonnal a világi hatóság büntető keze. A világi 
hatóságoknak kötelességévé tette a pápa, hogy segítsék az egyházat az 
eretnekek elleni harcban. Ha valamelyikük netán vonakodnék, azt ki kell 
közösíteni és veszítse el hivatalát. 


A pápai dekrétumot ünnepélyesen kihirdették a veronai dómban, az 
összegyűlt nagyurak fényes gyülekezete előtt. Ott ült trónján Rőtszakállú 
Frigyes császár is. A kihirdetés után előlépett egy herold, s a császár 
nevében birodalmi átkot mondott az eretnekekre. Ezután maga a császár is 
felemelkedett trónjáról, a birodalmi átok megerősítésének jeleként 
kinyújtotta karját a négy égtáj felé, majd kesztyűjét fenyegető mozdulattal a 
földre vetette, ezzel jelképezve, hogy kérlelhetetlen harcot indít a hit 
ellenségei ellen. 


A pápai rendelet tehát szabályozta az eretnekek felkutatásának és 
elítélésének módját, felállította a püspöki eretnek-törvényszékeket. A 
büntetést a világi hatóságokra bízták. Ekkoriban már több országban 
időnként máglyahalált szablak ki a szekták tagjaira, de még sehol sem 
foglalták írásba, hogy mi az eretnekek megbüntetésének módja. 

Aragónia királyát, II. Pétert illeti az a , dicsőség", hogy a középkor 
történetében elsőként szögezte le törvénykönyvében: az eretnekeket 
tűzhalállal kell sújtani (1197). A többi uralkodó, ha időnként ugyancsak 
halálba küldött is szektásakat, általában még szelídebbnek bizonyult, s 
beérte a  száműzéssel, vagyonelkobzással és a bűnös házának 
lerombolásával. 


A XIII. század elején, amikor a pápaság hatalma tetőfokán állott, III. Ince 
pápa nem elégedett meg az addig alkalmazott módszerekkel. Minthogy 
tapasztalnia kellett, hogy Dél-Franciaországban futótűzként terjednek a 
, tévtanok", üresen tátonganak a templomok, keresztes hadjáratot szervezett 
a , megfertőzött" vidék ellen. A keresztes lovagok (tűzbe-vérbe borították 
ezt a virágzó tartományt, , Provence daltelt mezőit", ezrével hányták 
kardélre a lakosokat, de az eretnekséget nem sikerült kiirtaniuk. 


Hasonló akciót indított III. Ince a balkáni bogumil eretnekek ellen. A 
balkáni népek uralkodó osztályai és a magyar király vállvetve harcoltak e 
, szent cél" érdekében, a délfranciaországihoz hasonló , eredménnyel". 


Ahonnan a pápa aggasztó jelentéseket kapott, hogy a tévtanok mérge 
erősen hat, s a püspök törvényszéke nem pusztítja a gyomot kellő eréllyel, 
oda megbízottat (legátust) küldött, többnyire egy különösen buzgó 
szerzetest. Ezt széles körű hatalommal ruházta fel. 


A középkor első századaiban a bűnügyi eljárás leggyakoribb módja az 
volt, hogy a vádló (többnyire a sértett vagy annak valamelyik rokona) a bíró 
elé idéztette a vádlottat, s igyekezett rábizonyítani a bűnt. Ha ez sikerült, a 
bíró a fennálló jogszabályok szerint kirótta a vádlottra a büntetést. Ha a 
bizonyítás nem sikerült, a vádlott szabadon elmehetett. Ezt az eljárási 
módot nevezték accusatiónak. A másik eljárásnál, az úgynevezett 
inkvizíciónál a bíró emelt vádat, s az ő kötelessége volt a vád bebizonyítása. 
Végül pedig ő mondott a vádlott és a tanúk vallomásai s 
egyéb bizonyítékok alapján ítéletet, tehát vádló és bíró volt 
egy személyben. 

Az eretnekek ellen már régebben is ezt az utóbbi eljárást alkalmazták. 
Ezért a szekták üldözését végző törvényszékeket inkvizíciónak kezdték 
nevezni. Később már, ha ezt a szót kimondták, kizárólag az eretneküldöző 
törvényszékekre gondolt mindenki, az eredeti jelentés háttérbe szorult. 


1215-ben a lateráni zsinat újabb szigorú intézkedéseket hozott, s előírta az 
egyházi és világi hatóságoknak: hogyan irtsák az eretnekeket. Ezek alapján 
II. Frigyes, a , szent római birodalom" császára 1220 és 1239 között számos 
törvényt adott ki ellenük.. így valóságos eretneküldöző törvénykönyv jött 
létre. 


dd 


Előírták: a gyanúsak az egyház, rendeletére kötelesek magukat a 
megtisztítás eljárásának alávetni. A gyanúsítottnak esküt kell tennie arról, 
hogy hithű katolikus, s meghatározott számú, vele egyenrangú embernek 


ugyancsak esküvel kell erről kezeskednie. Amennyiben nem teszi le az 
esküt, vagy nem állít megfelelő számú eskütársat, birodalmi átokkal sújtják. 
Ha egy éven belül nem tudja az átok feloldását elérni, akkor a gyanút 
bebizonyítottnak tekintik. 


II. Frigyes törvényei előírják: a makacs, tévhitéhez ragaszkodó eretnekre 
(perfektre) máglya vár, vagyonát elkobozzák. Ha azonban halálfélelmében 
megtagadja , gonosz" nézeteit, megkímélik életét, de haláláig börtönben 
kell vezekelnie, a szenvedés kenyerét kell ennie és a keserűség vizét innia. 
Amennyiben utólag kiderül, hogy a megbánást csak színlelte, vagy pedig 
később újra visszasüllyed , a bűn fertőjébe", azonnal kivégzendő. 


Az eretnekek leszármazottak harmadíziglen minden hivatalra, tisztségre 
alkalmatlanoknak bélyegzi a rendelet, kivéve, ha apjukat, anyjukat vagy 
más valakit mint eretneket feljelentettek, s ezáltal , halhatatlan?" érdemeket 
szereztek. . Az eretnekek  védelmezőire,  rejtegetőire s az 
úgynevezett , hívőkre? száműzetés és vagyonelkobzás várt. Az eretnekek és 
rejtegetőik házát le kell rombolni - rendelik el -, helyükre nem szabad új 
épületet emelni. 


Minden tisztviselőnek hivatalba lépésekor esküt kellett tennie: üldözni 
fogja az eretnekeket. Ha valamely világi úr nem tett eleget az egyház ez 
irányú felszólításának, attól elvehették birtokát. 

A pápák örömmel fogadták II. Frigyes véres törvényeit, s előírták 
valamennyi keresztény államnak és városnak, hogy kövessék a magasztos 
példát: iktassák törvényeik közé a császár rendeleteit. Csakhamar Európa 
minden katolikus állama eleget tett e kívánságnak. 


IX. Gergely pápa 1231-ben kiadott egy rendelkezést, amely az 
eretneküldözés alapvető törvénykönyve lett. Szinte teljesen átveszi II. 
Frigyes előírásait, de még szigorúbb, mert a hívőkre is ugyanolyan 
keményen sújt le, mint a perfektekre. Közben nyilvánvalóvá lett, hogy a 
püspökök és a legátusok eretneküldözése nem eléggé hathatós. Ezért a pápa 
1227-hen megbízta a firenzei dominikánus priort, hogy egy szerzetestársát 
maga mellé véve, indítson eljárást a városban tartózkodó szektások ellen; 
szükség esetén segítségül hívhat laikusokat és papokat. 

Rövidesen másutt is ehhez hasonlóan külön bírákat bízott meg a pápa az 
eretnekek felkutatásával és elítélésével. Kibontakoztak egy új intézmény, a 
szent officium (hivatal), a szent inkvizíció körvonalai. 


Erre az átfogó, a helyi szervek korlátain túlemelkedő, a pápa kezében 
összpontosuló intézményre azért volt szükség, mert erősödtek a 
feudalizmusellenes mozgalmak, s ezek nem maradtak elszigeteltek; a 
különböző országok eretnek csoportjai között mind élénkebb kapcsolatok 
alakultak ki. A szent inkvizíció megteremtésével az egyház fontos hivatását 
teljesítette: összefogva a katolikus országok uralkodó osztályait, Rómából 
irányított intézményt létesített a feudalizmus ellenségeinek elnyomására. 
Emellett ez az új intézmény erősítette a pápa hatalmát. 


A szent officium kiépítésében számottevő lépést jelentett még IV. Ince 
, Ad exstirpanda" (, Hogy kiirtassék") kezdetű bullája (1252), továbbá azok 
a változtatások, amelyeket 1265-ben IV. Kelemen rendelt el. Ekkor már 
megszilárdult a pápai inkvizíció. 

Ebben a folyamatban komoly részük volt a kolduló rendeknek. Bennük 
találta meg a Szentszék az új intézmény hivatott tisztségviselőit. Mint a 
pápa engedelmes katonái, híven és fanatikusan teljesítették felettesük 
utasításait. Számos tanult teológus volt közöttük, ezek fel tudták ismerni a 
hitbeli tévelygéseket. 

A ferencesek és dominikánusok között elkeseredett versengés alakult ki, 
hogy melyik rendből kerüljenek ki az inkvizitorok. Az ádáz küzdelemben 
végül is a dominikánusok győztek. 

Az inkvizitor működésének területe rendszerint egybeesett rendje egy-egy 
tartományával. Székhelyét a rendházban ütötte fel az inkvizitor, ugyanott 
börtönöket is létesített. 


AZ INKVIZÍCIÓ MŰKÖDÉSE 


Miután az inkvizitor megkapta kinevezését őszentségétől, azonnal 
hozzálátott . ,jámbor?" feladatához. Alaposan áttanulmányozta a 
, legkiválóbb?" inkvizitorok útmutatóit, kézikönyveit, elsősorban Bemard 
Gui , Practica inguisitionis? (Az inkvizíció gyakorlata) c. művét, továbbá 
Nicolas Eymerich , Directorium inguisitorum" (Az inkvizitorok vezetője) és 
Bemard de Como , Lucerna inguisitorum"? (Az inkvizitorok lámpása) c. 
könyvét. Majd üzenetet küldött a rábízott körzet egyik városába - 
elsősorban abba, amely a leggyanúsabbnak látszott -, közölte a 
vezetőséggel, hogy meg fog náluk jelenni, s megvizsgálja hitük 
tisztaságát; gyűjtsék tehát össze meghatározott napra és órára a lakosságot. 
Ezután a papok, urak és fegyveresek kíséretében elindult a megvizsgálandó 
városba, ahol az üzenet vétele óta általános izgalom uralkodott. Mindenki 
félt, mert az inkvizitor korlátlan hatalommal rendelkezett, s senki sem 
érezhette magát teljes biztonságban. 


A kitűzött órában a templomban vagy a templom előtti téren ott szorongott 
a város egész lakossága. Senki sem maradhatott cl, mert ezzel már magára 
terelte a gyanút. Az inkvizitor fellépett a szószékre. Beszédében szörnyű 
szavakkal ecsetelte az eretnekek gonoszságát és a reájuk váró e világi és 
túlvilági büntetéseket. Egy mód van csak megmentésükre: ha az inkvizitor 
visszatéríti őket az igaz útra. Ezért mindenki, aki tettben, szóban vagy 
gondolatban eltért az egyedül üdvözítő katolikus hittől, jelentkezzék 
önként, 30 napon belül; vallja be és tagadja meg tévelygését, tegyen teljes 
vallomást eretnektársai ellen - azok javára és érdekében -, s akkor 
megmenekül minden büntetéstől, vagy legalábbis a legsúlyosabbaktól. 
Felszólította az inkvizitor az igazhívőket, azonnal jelentsék, ha tudnak 
eretnekről vagy eretnekgyanús emberről, vagy pedig olyan egyénről, aki 
a hívők többségétől eltérő életmódot folytat. Aki nem tesz eleget a 
parancsnak, azt kiközösítés sújtja. Aki viszont teljesíti , szent" kötelességét, 
három évi bűnbocsánatot nyer. 

A kegyelmi idő alatt az inkvizitor rendszerint szállásán tartózkodott, hogy 
meghallgassa a vallomásokat, besúgásokat. Ez az eljárás igen hasznosnak 
bizonyult. Bernard Gui diadallal állapította meg, hogy sokan gyónták és 


tagadták meg , gonosz? nézeteiket, s emellett sok hasznos információt 
is nyújtottak társaikról. IX. Gergely pápa pedig azzal dicsekedett, hogy 
szülők gyermekeiket, gyermekek szüleiket jelentették fel, hitves hitves ellen 
tett vallomást. 


Az egész eljárás a legnagyobb titokban folyt. Az egyik inkvizitor azzal 
támasztotta alá a mély titkolózást, amely az inkvizíció egyik fő elve, hogy 
Isten, az első inkvizitor, maga is titokban ítélte el az első inkvizíciós eljárás 
két vádlottját, Ádámot és Évát, s ez minden tekintetben követendő példa az 
inkvizitorok számára. 


Ez a titokzatosság a tartomány minden lakóját szörnyű félelemmel töltötte 
el. Senki sem tudhatta, milyen feljelentést, vallomást kapott róla az egyházi 
törvényszék, milyen rágalom került az inkvizitor fülébe. Elég volt néhány 
könnyelműen elejtett szó, vagy egy-két ellenséges, irigy ember feljelentése, 
s már megindult az inkvizíció gépezete. Sokszor pusztán a feljelentéstől 
való gyötrő félelem késztetett egyeseket arra, hogy magukat és társaikat 
feladják. 

Hogy milyen gyümölcsözőnek bizonyult ez a módszer, arra csak egy esetet 
említünk: egy asszony 1254-ben Toulouse-ban 168 embert nevezett meg 
mint eretneket, s megadta tartózkodási helyüket is. 


A feljelentési kötelezettséget igen szigorúan vették. Aki ennek nem tett 
eleget, arra keményen lesújtott az inkvizíció, így például egy dél- 
franciaországi ember 1262-ben már a , szent hivatal?" elé került, de csekély 
, bűne?" miatt viszonylag enyhe büntetéssel szabadult. 1311-ben, tehát 
majdnem 50 év múlva jelen volt, amikor bátyja, halálos ágyán, eretneknek 
vallotta magát. Minthogy ezt a tényt bátyja és annak családja iránti 
szeretetből és szánalomból nem jelentette, az inkvizíció életfogytiglani 
börtönre ítélte. Egyetlen nyom újabb adatok egész tömegét adta a szent 
hivatal kezébe. Az áldozatok száma lavinaként növekedett, s rémület szállta 
meg az egész tartományt. 


Ha valaki ellen elegendő gyanúokot látott az inkvizitor - azaz legalább 
ketten ellene vallottak akkor megidézte. Mindenki köteles volt megjelenni 
előtte. Az egyházon belül vita folyt akörül, hány éves kortól lehet valakit 
eretnekség miatt felelősségre vonni. Egyesek szerint fiúknál 14, leányoknál 
12 év az alsó korhatár. A középkorban általában ez volt a nagykorúság 
határa. A szigorúbb teológusok azonban még a 9, sőt a 7 éves gyermekek 
kihallgatását és megbüntetését is helyeselték. 


Amikor attól tartottak, hogy a gyanúsított megszökik, nem idézték meg, 
hanem hirtelen lecsaptak rá, s az inkvizíció börtönébe hurcolták. Ha a 
megidézett nem jelent meg, az bűnössége kétségtelen bizonyítékának 
számított. Távollétében kiközösítéssel sújtották. Amennyiben egy év alatt 
nem érte el, hogy tisztázzák a vád alól, s feloldják, akkor megátalkodott 
eretneknek számított, s ha kézrekerült, a legsúlyosabb büntetés várt rá. 


Az idézésre megjelentet az inkvizitor elé vezették. Az inkvizitor 
rendszerint fanatikusan vallásos volt, de ez nem jelentette azt, hogy mentes 
lett volna különböző bűnöktől, kapzsiságtól, bosszúvágytól, gyűlölettől. A 
vádlott teljesen ki volt neki szolgáltatva. Az egyház azt hirdette, hogy 
az inkvizitorok pártatlan, szeretettel telt lelkiatyvák, akiket nem szabad és 
nem lehet szabályokkal terhelni, ellenőrzéssel akadályozni a ,lelkek 
megmentésének" nehéz munkájában. Így az inkvizitornak nem kellett 
tartania a felelősségrevonástól, felettesei megrovásától. 


Mégsem állíthatjuk, hogy az inkvizitori állás veszélytelen lett volna. A nép 
gyűlölete gyakran robbant ki ellenük, s nem egy közülük életével lakolt 
tetteiért. 


sr 


Az inkvizitorok meg voltak győződve hivatásuk különösen magasztos és 
nemes voltáról, és úgy gondolták, hogy a vádlottaknak őszinte, mély hálát 
kell érezniük a szent hivatal iránt, amely ugyan gyötri, sőt el is pusztítja 
testüket, de ugyanakkor megmenti halhatatlan lelküket a pokol kínjaitól. Az 
volt az elvük, jobb, ha száz ártatlan büntetést szenved, mintsem, hogy egy 
eretnek is büntetlen maradjon. Szilárdan hitték, hogy az ártatlanul szenvedő 
kárpótlást nyer az Úrtól a túlvilágon, de az eretnek, akit nem kényszerítenek 
vissza az igaz útra, elkárhozik, s szörnyű sorsáért felelősek a nem elég 
szívós és kemény inkvizitorok is. Éppen ezért feljogosítottnak érezték 
magukat arra, hogy a legravaszabb, legkegyetlenebb módszereket 
alkalmazzák. Biztosak voltak benne, hogy ilyesmiért nem éri őket büntetés 
sem ezen, sem a másvilágon, sőt földi és égi dicsőség lesz osztályrészük. 
Mindegyik büszke volt a maga ügyességére, kérlelhetetlenségére, új, 
szokatlanul ravasz és aljas cselvetéseire. Bemard Gui munkájában 
útmutatást ad arról, hogyan vallat a jó inkvizitor. 


, Mikor egy eretneket bírája elé vezetnek, nyugodt arckifejezést ölt, mintha 
bizonyos lenne ártatlanságában. Megkérdem, hogy miért hozták elém, mire 
udvariasan és mosolyogva azt válaszolja, hogy szeretné, ha én az okot neki 
megmondanám. 


Én: Azzal vádolnak téged, hogy eretnek vagy, azt tanítod és hiszed, amit 
nem hisz a szentegyház. 

Vádlott (szemeit az ég felé emelve, energikus tiltakozás kifejezésével az 
arcán): Uram, te tudod, hogy én ártatlan vagyok, és sohasem volt más 
hitem, mint az igaz keresztény hit. 

Én: A te hitedet kereszténynek nevezed, mert az a véleményed, hogy a mi 
hitünk hamis és eretnek. Kérdezlek: elfogadtál e valaha más felfogást, mint 
amelyet a római egyház igaznak vall? 

Vádlott: Én hiszem azt, amit a római egyház hisz és nyilvánosan tanít. 


Én: Talán van Rómában néhány egyén a ti szektátokból, akiket ti római 
egyháznak tekintetek. Mikor én imádkozom, sok olyat mondok, amely a ti 
felfogásotokkal közös, pl. hogy Isten létezik, és ti is hiszitek részben azt, 
amit én vallok. De te ettől még eretnek lehetsz, ha emellett nem hiszel olyan 
dolgokban, amelyekben hinni kell. 


Vádlott: Én mindent hiszek, amit egy kereszténynek hinnie kell. 

Én: Ismerem ezeket a ravaszságokat. Amit a ti szektátok tagjai hisznek, azt 
kell a te véleményed szerint hinnie a kereszténynek. De mi csak 
vesztegetjük az időt, mikor így vitatkozunk. Mondd meg egyszerűen: hiszel 
az Atyaistenben, az ő Fiában és a Szentlélekben? 

Vádlott: Hiszek. 

Én: Hiszel Jézusban, aki szűztől születék, szenvedett, feltámadott és 
felszálla a mennyekbe? 

Vádlott (gyorsan): Hiszek. 

Én: Hiszed, hogy a papok által mondott misében a kenyér és a bor isteni 
érdem által Jézus Krisztus testévé és vérévé változik? 

Vádlott: Nem kell-e ebben hinnem? 

Én: Nem azt kérdem, hogy kell-e ebben hinned, hanem, hogy hiszed-e? 

Vádlott: Én hiszek mindent, amit te és a többi tiszteletre méltó doktor 
parancsol hinnem. 

Én: Ezek a tiszteletre méltó doktorok a te szektádból valók; ha én 
egyetértek velük, hiszel nekem; ha nem, nem. 

Vádlott: Én szívesen hiszem azt, amit te, ha te megtanítsz engem arra, ami 
javamra válik. 


Én: Te jónak azt ítéled a magad számára, amit én a ti doktoraitok 
tanításaival egyetértőén tanítok. Nos, mondd meg: hiszed-e, hogy a mi 
Urunk Jézus Krisztus teste az oltáriszentségben van? 


Vádlott: És te hiszed? 
Én: Én teljességgel hiszem. 
Vádlott: Én is hiszem azt. 


Én: Te hiszed, hogy én azt hiszem, de én tőled nem ezt kérdeztem: én azt 
kérdeztem, hogy te hiszed-e? 


Vádlott: Ha te mindent, amit mondok, másként magyarázol, mint egyszerű 
és világos módon, akkor én nem tudok többé mit. mondani. Egyszerű és 
tudatlan ember vagyok. Kérlek, ne vess nekem cselt szavakkal. 


Én: Ha egyszerű ember vagy, felelj egyszerűen s ne kitérőig. 
Vádlott: Szívesen. 


Én: Tehát megesküszöl-e, hogy sohasem fogadtál el semmit, ami 
ellenkeznék a hittel, amit mi igaznak tartunk? Vádlott: Ha esküdnöm kell, 
megesküszöm. 


Én: Nem azt kérdeztem, hogy kell-e esküdnöd, hanem, hogy akarsz-e 
esküdni? (Az inkvizitorok szerint az eskütől való vonakodás a legbiztosabb 
jele az eretnek szektához tartozásnak.) 


Vádlott: Ha parancsolod, hogy megesküdjem, esküszöm. 


Én: Nem kényszerítlek az esküre, mert minthogy te azt hiszed, hogy 
esküdni bűn, a bűnt áthárítod rám, aki arra rávettelek; de ha meg akarsz 
esküdni, elfogadom esküdet. Vádlott: Miért esküdjem, ha nem írod elő? 


Én: Hogy tisztázd magad az eretnekség gyanúja alól. Vádlott: Nem tudom, 
hogyan fogjak hozzá, ha nem segítsz. Én: Ha nekem kellene esküt tennem, 
felemelném a kezem, feltartanám az ujjaimat és mondanám: Isten a tanúm, 
hogy sohasem tanultam eretnek tanokat, és nem hittem olyasmit, ami 
ellenkezik az igaz hittel. 


Ezután hebeg, mintha nem tudná ismételni a formulát, és úgy látszik, 
mintha egy harmadik nevében beszélne, oly módon, hogy nem tesz igazán 
esküt, s ugyanakkor úgy látszik, mintha tenne. Másszor az esküt 
imaformulává alakítja át, pl. sIsten legyen a tanúm, hogy nem vagyok 
eretnek!lc, s ha utána megkérdik: sMegesküdtél?x, azt feleli: 3sNem 
hallottad ?xc Tovább kényszerítve, a bíró irgalmához folyamodik, és 
mondja: sHa hibáztam, kész vagyok penitenciát tartani, csak segíts, hogy 


megtisztítsam magam a gonosz és igaztalan vádtól.x De egy energikus 
inkvizitornak nem szabad engednie, hogy feltartóztassák; erőteljesen előre 
kell haladnia mindaddig, míg eléri, hogy a gyanúsított bevallja tévelygését, 
vagy legalábbis megtagadja azt nyilvánosan (úgyhogy ha később felfedezik, 
hogy hamisan esküdött, át lehessen nyomban adni, minden újabb 
kihallgatás — nélkül, a világi hatóságoknak). Ha egy vádlott 
beleegyezik, hogy megesküszik: nem eretnek, én így szólok hozzá: 
yHa azért akarsz esküt tenni, hogy megmenekülj a máglyától, nem elég 
nekem sem egy eskü, sem tíz, sem száz, sem ezer, mert ti egymásnak 
kölcsönösen bűnbocsánatot adtok egy bizonyos számú kényszerből tett 
esküre; én számtalan esküt követelek. Egyébként, ha, ahogy gyanítom, a te 
szavaiddal ellenkező tanúvallomásaim lesznek, esküvéseid nem fognak 
megmenteni a máglyától. Csak beszennyezed a lelkedet anélkül, hogy 
megmenekülnél a haláltól. De ha őszintén bevallod tévelygésedet, irgalomra 
számíthatsz." Ebből a kis részletből is fény derül az inkvizíciós 
eljárás módszerére, az inkvizitor felfogására. Láthatjuk, milyen ravaszul, 
szőrszálhasogató módon, a skolasztika kacskaringós gondolatmenetét 
felhasználva igyekszik az inkvizitor a szerencsétlen, többnyire tanulatlan, 
vitában járatlan gyanúsítottat megzavarni, ellentmondásokba keverni, 
szavait félremagyarázni. Valóságos hálót készít a szavakból, s akárhogyan 
beszél is a gyanúsított, minden kijelentésével csak újabb lehetőséget nyújt a 
bírónak, hogy vétkesnek mondhassa. Látjuk e részletből azt is, hogy az 
inkvizitor . a  — gyanúsítottat eleve — bűnösnek tekinti,  — kitanult 
gonosztevőnek, aki roppant ügyességgel védi magát, s igyekszik 
félrevezetni a bírót. Az inkvizitor nem hisz az eskünek, a 
tagadásnak, mindenképpen be akarja bizonyítani, hogy az eretnekség vádja 
igaz. Felbukkan a máglyával való fenyegetés is, azzal a célzattal, hogy 
összetörje a vádlottat s vallomásra késztesse. Az inkvizitoroknak szóló 
utasítások jó módszernek tartják, hogy ravasz beugrató kérdéseket tegyenek 
a vádlottnak, s valami részletkérdést feszegessenek, pl. hogy hányszor vett 
részt eretnek szertartásokon, vagy hogy háza melyik szobáidban fogadta az 
eretnekeket stb. Helyesnek tartják, ha az inkvizitor vallatás közben iratai 
között lapoz, s az egyik lapról felolvas valamit, hogy becsapja a 
gyanúsítottat. 

Ha e körmönfont vallatási módszerek nem törték meg a foglyot, s nem 
késztették arra, hogy megvallja eretnekségét (akár valóban az volt, akár 
nem), akkor az inkvizitor alkalmazhatott és alkalmazott is más eszközöket. 


Ezek közül az első a börtön volt. Föld alatti szűk lyukban, ahová sohasem 
hatolt napfény, ahol patkányok, férgek nyüzsögtek, ahol sem feküdni, sem 
állni nem lehetett, borzalmas bűzben és piszokban, nehéz láncokkal kezén- 
lábán, sőt sokszor derekán és nyakán is, itt tengődött a gyanúsított sokszor 
esztendőkön át, kitéve az őrök önkényének, durvaságának. Hosszú 
időközökben újra és újra kihallgatták. Az inkvizitorok mind megegyeznek 
abban, hogy ez igen hasznos módszer, előbb-utóbb a makacs rabokat is 
megtöri. 

Az első kihallgatás és az ítélet között így gyakran öt, tíz, sőt több év is 
eltelt. Egy toulouse-i asszonyt például 1297-ben hallgattak ki először, 1310- 
ig fogságban sínylődött. Még tovább tartott egy földijének a pöre. 1299-ben 
vallatták először, de vallomása nem elégítette ki az inkvizitort, ezért 1316- 
ig kihallgatás nélkül ott tartották a tömlöcben. Ekkor újra vallatta a szent 
hivatal, de oly erélyesen tagadott, s annyira nem volt bizonyíték ellene, 
hogy 1319-ben aránylag enyhe büntetéssel szabadult. Egy carcassonnei 
ember 30 évig ült , vizsgálati" fogságban. Hogy megpuhítsa a foglyokat, 
mindenféle szigorító eszközt is alkalmazott a szent officium - az Úr, a 
szeretet Istene nevében. Így például Bécsben egy eretnek pap oly okosan 
vitatkozott, hogy sarokba szorította a hivatalos egyházi álláspontot védő 
hittudósokat. Erre ezek úgy vélve, hogy a szenvedés majd megvilágosítja 
tévelygő, a sátán szolgálatában álló társuk elméjét, kötelekkel jó szorosan 
körülcsavarták, egy karóhoz kötötték s magára hagyták. A húsába vágó 
kötelek oly pokoli szenvedéseket okoztak a szerencsétlen fogolynak, hogy 
mikor másnap a jámbor papok eljöttek hozzá, könyörögve kérte, vigyék a 
máglyára most rögtön, csak oldják le. Ám az istenfélő papok ezt 
megtagadták, s még huszonnégy órára otthagyták. Ekkorra a szerencsétlen 
annyira összetört, hogy alázatosan visszavonta tévelygéseit, kolostorba 
vonult, s  , mintaszerű életet folytatott", azaz óvakodott még 
egyszer szembekerülni a hivatalos egyház felfogásával. 


Vallomások kicsikarására igen üdvös eszköznek tartották az éheztetést, 
amely - állapították meg - csökkenti az ellenálló erőt. Tanúk ellen is 
alkalmazták ezt. V. Kelemen pápa dekrétuma nyíltan kimondja, hogy a 
vallomásokat rendszeresen kínzással, táplálék és fekvőhely megvonásával 
kényszerítik ki. 

De többnyire nem vártak addig, míg a börtön hosszú szenvedései törik 
meg a vádlottat. Rövidebb út is volt. Ha első kihallgatása és néhány 
hónapig tartó börtön nem bírta rá, hogy bevallja eretnek voltát, az inkvizitor 


figyelmeztette: meg fogják kínozni. Majd a hóhér levezette a kínzókamrába, 
megmutatta alvadt vérrel beszennyezett szörnyű eszközeit, s mindegyiknél 
elmondta, milyen fájdalmakat okoz. Ha erre nem tört meg a vádlott, 
megkezdődött a kínvallatás. Ezt a középkorban mind az egyházi, mind a 
világi bíróság alkalmazta. 


IV. Ince pápa ,Ad exstirpanda?" kezdetű bullája megengedte a tortúra 
alkalmazását az eretnekségek kikutatásánál, de megtiltotta, hogy maguk a 
papi személyek végezzék, vagy jelen legyenek annál, mert ezzel 
tisztátalanná válnak. Az inkvizitorok panaszkodtak, hogy ez a rendelkezés 
megnehezíti , munkájukat". IV. Sándor pápa azután segített e bajon: 1256- 
ban engedélyt adott az inkvizitoroknak, hogy egymást kölcsönösen 
felmentsék az elkövetett szabálytalanságok alól. Így az inkvizitor ott 
lehetett és általában ott is volt a kínzásnál. 


A kínzókamrában az áldozatot meztelenre vagy ingre vetkőztették, majd 
hátrakötött kezénél fogva a mennyezetre erősített csigáról lelógó kötéllel 
felhúzták a földről, s így függött egy ideig. Időnként hirtelen 
visszaeresztették, majd újra felvonták. Közben felszólították: vallja be 
bűneit és bűntársait! Ha nem vallott, súlyokat akasztottak a lábára (20, 30, 
sőt 50 fontot), s így húzták fel, majd pedig a hóhér 100-200 korbácsütést 
mért a lecsüngő testre. Az eljárást több órán keresztül folytatták. A 
szerencsétlennek többnyire kificamodott vagy eltört közben a karja. Az 
inkvizitor, a jegyző, a hóhér és segédei ezalatt beszélgettek, ettek-ittak, 
olvasgattak, imádkoztak, kártyáztak. Ha ezután sem vallott (sokszor nem is 
volt mit), levették a kötélről, és egy éles fokú létrára fektették, miután kezét 
és lábát zsinórokkal többszörösen szorosan körülcsavarták, majd egyre 
szorosabbra tekerték. Újra és újra felhangzott a parancs: Vallj! Ha nem tett 
ennek eleget, mélyen a torkába dugtak egy kendőt, s ezen keresztül több 
liternyi vizet kényszerítettek belé, míg a köteleket egyre szorosabbra 
húzták. Időnként kivették szájából a kendőt s őszinte vallomást követeltek 
tőle. 

Ha ez sem használt, akkor tüzes vassal égették a testét, körme alá szögeket 
vertek ... 

A szent hivatal folytonosan tökéletesítette a tortúra eszközeit, s a jól bevált 
módszereket az inkvizitorok átadták egymásnak. Amit az emberi gonoszság 
és a szadista képzelet kigondolhat, azt mind megvalósították az inkvizíció 


kínzókamrájában, a szeretet vallása nevében, Krisztus földi helytartójának 
rendeletéből, felszentelt papok jelenlétében és parancsára. 


A jegyzőkönyvekben ritkán céloznak a tortúrára, s akkor is csak oly 
módon, hogy a vádlott visszavonta előző vallomását, mert kínzással 
kényszerítették ki belőle. Kétségtelen azonban, hogy szinte minden esetben 
alkalmazták ezt akkor is, ha a gyanúsított már első felszólításra bevallotta 
eretnekségét; ilyen esetben az volt a cél, hogy minél több bűntársát 
megnevezze. A szerencsétlen, fájdalomtól félőrült ember persze minden 
eszébe villanó nevet megemlített, csak hogy szenvedéseit rövidítse. A 
neveket a jegyző lajstromba foglalta, s rövidesen újabb áldozatokat nyelt el 
a szent hivatal gépezete. 


Ha az áldozat végül is vallott, akkor visszavitték - összetörve, 
agyongyötörve - a cellájába. Másnap újra előhozták, aláíratták vele a 
jegyzőkönyvet. Ilyenkor oda jegyezték, hogy a vallomás önkéntes - mert 
hisz nem a kínzókamrában írta alá. 

Az egyház, hogy kegyességét bizonyítsa, előírta: a tortúrát csak 
egyetlenegyszer szabad alkalmazni. Az inkvizitorok - nemhiába voltak 
teológusok - ez alól is találtak kibúvót; ha a szerencsétlen áldozaton már a 
végső kimerülés jelei kezdtek mutatkozni, ha elvesztette eszméletét, vagy 
attól tartottak, hogy ott a kínzókamrában kiszenved (ami gyakran meg is 
történt), elrendelhették - nem a tortúra abbahagyását, hanem félbeszakítását, 
ami azt jelentette, hogy bármikor folytathatják anélkül, hogy megsértenék a 
fennálló rendszabályokat. Ilyen esetben vártak néhány napot, míg a vádlott 
némileg magához tér, s akkor folytatták a kínzást. Az inkvizitor bárkit 
megkínozhatott, a tanúkat is. A kínzás alsó korhatára a 14. életév volt, de 
vannak adataink kisebb gyermekek megkínzásáról is. Felső határról pedig 
szó sincs, számos esetben 70-80 éves aggokat is megkínoztak. A terhesség 
és szoptatás is csak a legkegyetlenebb módszerek alkalmazása alól 
mentesített. Előfordult, hogy a vádlott később visszavonta a kicsikart 
vallomást. Ilyenkor vagy újabb tortúrák alá vetették, hogy a visszavonást 
megmásítsa, vagy pedig úgy tekintették, mint eretnekségébe visszaeső 
bűnöst. 


Ha a gyanúsított a többször megismételt és mind kegyetlenebb tortúra után 
is kitartott amellett, hogy hithű katolikus, akkor tulajdonképpen szabadon 
kellett volna bocsátani. Ez azonban csak a legritkább esetben fordult elő. Az 
inkvizíció ugyanis ügyelt arra, hogy a csalhatatlanság, a mindentudás 


dicsfénye vegye körül; nem szívesen vallotta be, hogy tévedett, hogy a 
hosszú börtön, a kínzás ártatlan hívőt sújtott. A felmentés elkerülésére 
találták ki az ,eretnekség gyanújának " bűnét. Ennek három fokát 
különböztették meg: könnyű, súlyos és igen súlyos gyanút. E jogászi 
képtelenség segítségével azután elítélhették azt is, akire nem volt 
kellő bizonyíték, s beismerő vallomást sem tett. 


Általában a szent hivatal igyekezett minél kedvezőtlenebb helyzetbe hozni 
a vádlottat, lehetetlenné tenni védekezését. Tanúnak mindenkit elfogadott, 
tolvajt, gyilkost, rosszhírű leányt, családtagot stb., de csak ha terhelő 
vallomást tett. Noha a katolikus egyházban a gyónási titok 
megsértése szentségtörésnek számít, az inkvizíció felhasználta a gyónásnál 
szerzett értesüléseket is. Sőt kötelességévé tették a lelkipásztoroknak, hogy 
kényszerítsék a gyónásnál híveiket eretnekek feljelentésére. 


Ha a hosszadalmas eljárás befejeződött, az inkvizitor meghozta ítéletét. 
Ezt rendszerint pompás ünnepi színjáték (az úgynevezett sermo generális 
vagy autodafé lez utóbbi portugál szó a latin actus fidei — hitvallás, 
hitcselekmény kifejezésből  származik]), keretében hirdették ki. 
Többnyire számos pörben egyszerre hirdették ki a végzést. 


Az ünnepély vasárnap reggel kezdődött. Ha sok volt az elítélt, az autodafé 
több napig tartott. A papoknak kötelességévé tették, hogy minden hívőt 
rábeszéljenek a részvételre, amelyért - mint hirdették - negyven napi 
bűnbocsánat jár. A város főtemplomában és a templom előtti téren 
emelvényt ácsoltak. Az ünnepség kezdetét harangzúgás jelezte. Lassú 
menetben, szent énekek dallamára bevonult a templomba az inkvizitor, a 
jelenlevő előkelő tisztségviselők s magasrangú papok élén. Mögöttük 
kísérték az elítélt eretnekeket, vezeklő ingben, fejükön hegyes süveggel, 
amelyre különböző figurákat rajzoltak (ördögök, a pokol lángjai 
stb.). Azokat az eretnekeket, akik töredelmesen vallottak, s bűnbánatot 
mutattak, a  templombeli emelvényen helyezték el, a makacs, 
, megátalkodott bűnösöket" a téren álló emelvényre kísérték. Megkezdődött 
a szertartás. A szószékre fellépett egy pap, s ékes prédikációt mondott a 
tévtanokról és a szent hivatal áldásos tevékenységéről. Hangsúlyozta, hogy 
az inkvizíció nem büntet, hanem hasznos orvosságokkal gyógyítja a lelket, 
s az elítélteknek mély hálát kell érezniük megmentőjük iránt; amelyik 
megtévedt ember elmenekül a szent hivatal elől, az félrelöki a segítő kezet, 
s a kárhozatba rohan. Felszólított mindenkit, segítse az inkvizíciót, üldözze 
az eretnekeket. 


Ezután sorra előszólították az egyes vádlottakat, részletesen felsorolták 
bűneiket, s kihirdették a szent hivatal döntését. Felmentő ítélet ritkább volt, 
mint a fehér holló. A bűnüket megbánó eretnekeket kétféleképpen 
minősítették: vagy  újrabefogadást, az egyházzal való  megbékítést 
(rekonciliáció) tartottak szükségesnek, vagy enyhébb esetben az 
eretnekség megtagadását (abjuráció). E minősítés alapján 
különböző penitenciákat róttak ki rájuk. Így például egy 1208-ban hozott 
ítélet előírta: a vezeklő három egymás után következő vasárnap derékig 
meztelenül haladjon végig a városon, s hangos szóval jelentse ki a 
nyilvánosság előtt, hogy megbánta bűneit. Ezalatt egy pap a város kapujától 
a templom bejáratáig vezető úton vesszővel üti. Örökre le kell mondania a 
hús, tojás, sajt élvezetéről, csak a három nagy ünnepen oldják fel e tilalom 
alól. Kétszer évente 40-40 napra tilos számára a hal fogyasztása. Ha nem 
beteg, hetenként háromszor böjtölnie kell. Csak szerzetesi csuhát 
viselhet. Mindennap köteles misét hallgatni, s részt venni a vecsernyén. Tíz 
Miatyánkot kell elmondani nappal és ötöt éjjel. Papjának kötelessége 
ellenőrizni e vezeklést. Bármilyen engedetlenség esetén visszaeső bűnösnek 
tekintik, s börtön vagy halál vár rá. Ez igen enyhe büntetésnek számított, 
pedig tulajdonképpen nehéz szenvedéseket, igen keserves életet jelentett. 


Gyakran előírták, hogy a vezeklőt minden hónap első vasárnapján mise 
után, mindazokban a házakban, ahol eretnekekkel együtt volt, vesszőzzék 
meg; továbbá derékig meztelenül részt kell vennie minden körmeneten, s 
ahol megállnak, ott alázattal kell fogadnia a korbácsolást. Hogy a 
megtévedt, de megtért eretnekeket megkülönböztessék a szilárd hitűektől, 
kötelezték őket, hogy meghatározott ideig - sokszor élethossziglan - ruhájuk 
mell- és hátrészén körülbelül öt tenyérnyi hosszú feltűnő, narancssárga vagy 
kék keresztet viseljenek. Ezt mindenütt hordaniuk kellett, otthon is. 
Elgondolhatjuk, hogy mennyi bántalmat és megaláztatást szenvedtek el 
emiatt. Munkát sehol sem kaphattak, barát nem mert közeledni hozzájuk. 
Ha azután az agyonhajszolt ember megszabadította magát a bélyegtől, s a 
szent officium ennek nyomára jött, keményen megtorolta. Vezeklésként 
sokszor szabott ki az inkvizíció zarándoklatot. Például három délfrancia 
eretneknek három hónapon belül gyalogosan el kellett zarándokolnia 18 
francia  ,kegyhelyre?, s mindenünnen kötelesek voltak igazolást 
hazavinni. Más délfrancia eretnekeknek az angliai Canterburyt vagy 
a Pireneusi félszigeten Compostellát kellett felkeresniük. Legtöbbször pedig 
, szentföldi" utat írtak elő, vagy részvételt egy keresztes hadjáratban. 


A zarándoklatot enyhe büntetésnek tartották, pedig igen komoly 
fáradsággal, veszéllyel és költségekkel járt. Súlyosbította, hogy a vezeklő 
hordani kényszerült a megbélyegző jelet. 


Pénzbüntetést igen sok vádlottra róttak ki, s velük fizettették meg a börtön, 
sőt a kínzás költségeit is. Minél hosszasabban és kegyetlenebbül kínozták, 
annál magasabbra emelkedett ez az összeg. 


Egyébként is sok eszköz állt az inkvizitor rendelkezésére, hogy a vádlottat 
kifossza. Ez ellen csak akkor kelt ki a pápa, ha kiderült, hogy az inkvizitor 
nem az egyház javára, hanem a saját zsebére tevékenykedett. 


Kitűnő lehetőséget nyújtott a harácsolásra a büntetések , megváltása". A 
jómódúak bizonyos pénzösszeg fejében megszabadulhattak büntetésüktől, 
például a vezeklőkereszt viselésétől. 


Az ítélet gyakran szólt több évi vagy örökös börtönre. Ezt is csak a 
megtért bűnösökre szabták ki. A börtön nem büntetés - hirdette a szent 
törvényszék -, csupán eszköz arra, hogy a megtévedt ember, kenyéren és 
vízen vezekelve, elnyerje az ég bocsánatát. Ha nem lenne börtönben, 
folytonosan szigorú felügyelet alatt, esetleg letérne az igaz útról. A szörnyű 
tömlöcökben nem jelentett sok évet az , élethossziglan". Az inkvizíció csak 
örült ennek, mert mindig helyszűke volt a tömlöcökben, s a halott helyére új 
áldozatok kerülhettek. 


A jobbmódúak a börtönben is előnyöket élveztek az őrök megvesztegetése 
révén, sőt pénzen ki is válthatták magukat a tömlöcből. 


Egyházi személyeket kolostorokba zártak, itt külön cellákat tartottak fenn 
erre a célra. A foglyot rendszerint befalazták, csak akkora nyílást hagyva az 
ajtón, amin a kenyeret és a vizet be lehetett nyújtani. Ezzel a büntetéssel 
akarták a szerzeteseket elrettenteni a merészebb gondolatoktól, a fennálló 
rend bírálatától, egyszersmind így akadályozták meg, hogy a megtévedt pap 
társait megfertőzze. 


Ezt a börtönt, amelynek borzalmai szinte elképzelhetetlenek, az egyház 
szokásos képmutatásával , távozz békében"-nek (vade in pace) nevezte. 


De térjünk vissza az autodaféra. Miután a megbánást tanúsító eretnekeket 
ünnepélyesen megeskették, hogy ezután nem térnek le a hit útjáról, s 
feljelentenek minden eretneket, akiről tudomást szereznek, imák és szent 
énekek hangzottak fel, majd az egész nép - élükön az előkelőkkel - kitódult 
a térre, ahol az emelvényen ott szorongtak azok, akik nem vallották be 
bűneiket, vagy nem adták fel társaikat, továbbá azok, akik beismerték, hogy 


eretnekek, de semmiféle kényszerre sem tagadták meg nézeteiket. Ezeket 
is egymás után előállították, elsorolták , gonoszságaikat", majd kihirdették: 
az egyház leveszi róluk a kezét, levágja őket magáról mint üszkös tagokat. 
A papság igyekezett megőrizni a szelídség látszatát. Ezért az inkvizítor nem 
ítélte el ezeket a szörnyű bűnösöket, akik elárulták isten legszentebb 
felségét, hanem , elbocsátotta? az egyház kötelékéből, és átadta a világi 
hatóságoknak, azzal a felszólítással, hogy büntessék meg. Ámde - minthogy 
a keresztény egyház a szeretet egyháza! - azt a jámbor kérelmet fűzte 
ehhez, hogy ne ontsák vérüket. Jaj lett volna azonban annak a világi 
tisztviselőnek, aki ezt a kérést komolyan veszi. Az inkvizíció nyomban 
lesújtott volna rá. A világi hatalom tudta kötelességét. Annyiban teljesítette 
az egyház kívánságát, hogy nem ontotta az , elbocsátott" eretnekek vérét. 
Ezeket az ítélethirdetés után ördögöket ábrázoló, csúcsos eretneksüvegben, 
eretnekjellel ruhájukon, kötéllel a nyakukon, ünnepélyes menetben, szent 
himnuszokat énekelve, a már előre elkészített máglyához vezették. 
Ügyeltek rá, hogy ne szólhassanak a néphez; rendszerint felpeckelték a 
szájukat. A látványosságra rengeteg néző gyűlt össze. Az egyház azt 
tanította: az eretnek kivégzésén részt venni, a máglyához fát vinni kegyes 
cselekedet, amelyért teljes bűnbocsánat jár. Aki viszont szánalmat mutatott 
a szörnyű halált szenvedők iránt, számíthatott rá, hogy eretnekgyanúsként a 
, szent hivatal" kezére kerül. 

Az elítéltet a máglyán egy karóhoz kötötték. A papok egészen a máglyáig 
kísérték. Ha közben, halálfélelmében megbánást mutatott, a halálbüntetést 
rendszerint örök börtönre változtatták. Az egyház ilyenkor örült, mert a 
makacs eretnekek nyilvános megtérése mély benyomást gyakorolt 
az összegyűlt tömegre. Feljegyezték, hogy egy pap már a máglyán égett, 
amikor a borzalmas kín arra késztette, hogy megtagadja eretnekségét. 
Levették a máglyáról. Tizennégy év múlva azonban rájöttek, hogy 
megmaradt régebbi nézetei mellett, sőt hirdette is ezeket. Erre megégették. 


A halálraítéltek , megtérése? ritka eset volt, mert hiszen máglyára 
általában azokat küldték, akiknek bátorságát, meggyőződését nem tudták 
megtörni a , szent hivatal" hosszas kínzásai. 


Miután az eretnekeket jó erősen a karóhoz kötötték, a hóhér meggyújtotta 
a máglyát, a láng fellobbant. Csakhamar felhangzott a szerencsétlen elítélt 
rémes kiáltozása. Hosszú időbe telt, míg elcsöndesedett. Mikor a máglya 
kialudt, a hóhér szétdarabolta a megszenesedett testet, s újra tüzet gyújtva, 


teljesen elhamvasztotta azt. Ha attól tartottak, hogy az áldozat maradványait 
ereklyeként fogja tisztelni a nép, a hamvakat a bakó a folyóba szórta. 


Az inkvizíció nemcsak elevenek, hanem holtak felett is ítélkezett. Akiről 
csak eltemetése után derült ki - esetleg halála után tíz, húsz vagy még több 
évvel hogy eretnek volt, annak tetemét kiásatta és máglyára dobatta az 
inkvizitor. Ez súlyos csapást jelentett az illető családjának, mert a halott 
vagyonát utólag elkobozták, utódait különböző korlátozásokkal, 
hátrányokkal sújtották. 


A máglyák tüze elhamvadt. Az autodafé véget ért, a tömeg oszladozni 
kezdett. A hazafelé tartó emberek nem beszélgettek, alig néztek egymásra. 
Még szemük előtt izzottak a máglyák, fülükben ott zúgott az áldozatok 
halálsikolya, orrukban még ott érezték az égő hús borzalmas szagát. 
S éppen ez volt a cél: megfélemlíteni az embereket, hogy ne merjenek 
eretnek gondolatokat táplálni, hogy féljenek az inkvizíció mindenhová 
behatoló tekintetétől, mindenkire lesújtó karjától, féljenek a földi és a 
túlvilági büntetéstől. 


AZ INKVIZÍCIÓ 
MAGYARORSZÁGON 


Míg a spanyol, itáliai, francia inkvizícióról feljegyzések tömege áll 
rendelkezésünkre, a magyarországi eretnekekről és a szent hivatal itteni 
működéséről csak kevés adat maradt lenn. Hazánkban a súlyos háborúk 
következtében a középkori okmányok jelentős része elpusztult. Így csak 
vázlatos képet tudunk rajzolni a magyarországi szektákról s ezek 
üldözéséről. 

A hiányos adatokból is kétségtelenül megállapítható, — hogy 
Magyarországon a középkorban aránylag jóval kevesebb az eretnekek 
száma, mint a dél- és nyugat-európai országokban, s kevesebb, mint például 
a szomszédos Csehországban vagy a Balkánon. Hazánkban elég későn 
alakult ki a feudalizmus, a magyar nép később tért át a keresztény 
hitre, mint a legtöbb európai nép, a pogány vallás maradványai még sokáig 
elevenen éltek. A szembenállás a feudális renddel az államalapítás után egy 
ideig a pogány hithez való ragaszkodásban vagy visszatérésben fejeződött 
ki. Magyarország a középkor folyamán kissé elmarad a fejlett országoktól, 
kevés a városa, gyönge a polgársága. Nemcsak katolikusok, hanem 
görögkeletiek is eléggé jelentős számban élnek az országban. Az ország 
kapcsolata a pápasággal nem szoros, a magyar királyság egyházi téren is 
többnyire önállóan intézkedik. Mindezek következtében Magyarországon a 
feudalizmussal való szembenállás ritkábban mutatkozik eretnekmozgalmak 
formájában, mint például Franciaországban. Az inkvizíció is aránylag 
csekély tevékenységet fejt ki hazánkban. 

Magyarországtól délre, Boszniában, Bulgáriában már a X. században 
hatalmas arányú eretnekmozgalom bontakozik ki: a bogumilizmus. A 
bogumilok szerint két isten van: egy jó és egy rossz. A látható világot az 
utóbbi teremtette. Így a létező világ rossz. Éppen ezért a bogumilok (akik 
túlnyomó többségükben a parasztok köréből kerülnek ki) teljesen 
elfordulnak a világtól, és szigorú önmegtartóztatásban élnek. Ezzel a 
magatartással fejezik ki azt, hogy elégedetlenek a fennálló társadalommal, 
szembeszállnak intézményeivel. Igaz, hogy ez a szembenállás többnyire 


teljesen passzív, mégis igen komolyan fenyegeti a fennálló rendet és az 
egyházat. 

A magyar királyok (pl. Nagy Lajos) balkáni hódítási kísérleteiknél 
gyakran hivatkoztak arra, hogy a bogumil eretnekek ellen harcolnak, 
hadjáratuk célja ezek kiirtása. Lehetséges, hogy a bogumil eretnekség 
Magyarország déli részére is átterjedt. De semmiféle konkrét adat nem 
támasztja alá ezt a feltevést. A magyarországi források a XIII. század 
közepéig nem beszélnek eretnekségek elterjedéséről hazánkban. 


A Bécsi Képes Krónika arról ír, hogy 1263-ban ,a nép magát ostorozva 
mindenfelől összefutott". Ezt a jelenséget először az itáliai Perugiában 
figyelték meg 1259-ben. Az embereket elfogta a bűn bánat láza, 
kisgyermekek, ifjak, aggastyánok, nők, férfiak párosával, lassú ünnepi 
menetben haladtak végig az utcákon, sírva, hangosan kérték az 
egek bocsánatát, és véresre korbácsolták magukat. Ez az úgynevezett 
flagelláns mozgalom valóságos járvánnyá dagadt. Csakhamar átterjedt a 
német, cseh és magyar területekre is. Az egyház eleinte örült a mély 
bűnbánatnak s a vallásosság fokozódásának. Később azonban megváltozott 
a helyzet. A flagellánsok bevezették a nyilvános gyónást, s a bűnbánókat 
pap nélkül oldozták fel bűneik alól. Így ez a mozgalom, amely óriási 
méreteket öltött, kifejezetten egyház- (és ezzel feudalizmus-) ellenessé vált. 
Ekkor az egyházi és világi hatóságok kemény rendszabályokat 
foganatosítottak ellenük, tűzzel-vassal irtották , a veszélyes őrjöngőket". 

1272-ben X. Gergely pápa bullája felszólítja a zágrábi és a pécsi püspököt, 
hogy szervezzenek inkvizíciót az eretnekek ellen. Hogy milyen 
eretnekekről és milyen területről volt itt szó, nem tudjuk. Lehetséges, hogy 
a Magyarországtól délre élő, de e két említett egyházmegyéhez tartozó 
bogumil eretnekek ellen akart hajtóvadászatot rendezni a 

Szentszék. Ugyanakkor az olmützi érsek is említést tesz arról, 
hogy Magyarországon eretnekek élnek. 


Ez idő tájt a pápa legátust küld Magyarországra, aki a déli területeken 
fellép az eretnekek ellen. 


1279-ben az anyakirályné verőcei és lipovai birtokain a jobbágyok 
megtagadták a tized fizetését. Ez az egyházellenes mozgalom csakhamar 
nyílt felkeléssé dagadt, s csak igen nehezen tudták letörni. Számtalan más 
helyen is találkozunk az  egyházellenességnek a  tizedfizetés 
megtagadásában jelentkező formájával, így például a Szepességben. 1280- 


ban az anyakirályné oklevélben ünnepélyesen kijelenti: a birtokában levő 
területeken, elsősorban Pozsega és Valkó megyékben, továbbá Boszniában 
és a macsói bánságban kitört , eretnekségeket és tévelygéseket, amelyek a 
szent egyházat és hitet készülnek lerombolni... ki fogjuk irtani.. Az 
eretnekek elleni harc céljára a fertőzött területeken több ferences- és 
domonkosrendi kolostort alapítottak. A XIII. század végén Buda polgársága 
keményen összetűzött az egyházzal, elsősorban az esztergomi érsekkel. A 
viszály közvetlen oka az volt, hogy a budaiak beengedték falaik 
közé azokat az ausztriai kereskedőket is, akik Esztergomot megkerülték, s 
nem fizették meg ott a szokásos vámot. Ezzel az esztergomi érsek jelentős 
jövedelemtől esett el. Az ország első főpapja végül is egyházi átokkal 
sújtotta Werner budai bírót és a tanácsot. Erre a budaiak kénytelenek 
voltak engedni. Csakhamar azonban viszály tört ki a budaiak és a budai 
káptalan között, bizonyos vámok és malmok miatt. A polgárok , odáig 
vetemedtek", hogy a vízbe hajigálták a 


vámszedő papokat és tisztviselőket. Röviddel ezután a margitszigeti 
kolostorral ütköztek össze, hasonló okok miatt. 


Mikor a XIV. század elején, az Árpád-ház kihalása után trónviszályok 
robbantak ki, a budai polgárok természetesen nem a pápa jelöltje, Károly 
Róbert, hanem Vencel cseh király mellé álltak. Erre az előbbi hívei ostrom 
alá fogták Budát, a Károly Róbert érdekében működő pápai követ pedig 
kiátkozta a várost. A budai papság, ahogy az ilyenkor szokás volt, bezárta a 
templomokat, s nem szolgáltatta ki a szentségeket. De a városi lakosság, 
ahelyett, hogy meghunyászkodott volna, az ellenállás útjára lépett. Egyes 
papok, szembefordulva a pápával, a lakosság oldalára álltak. Zsinatot hívtak 
össze. Ezen Lajos, budai pap elnökölt. Kimondották, hogy az egyházi átok 
nem érvényes. Ünnepélyesen, az előírt komor egyházi szertartás keretében, 
lobogó fáklyák fényénél egyházi átkot mondtak Károly Róbertre s annak 
minden párthívére - sőt magára VIII. Bonifác pápára is. Vencel később 
elhagyta az országot, s fogolyként magával hurcolta Werner budai bírót és 
néhányat a tekintélyes budai polgárok közül, azzal a - nagyon is alapos - 
váddal, hogy titokban Károly Róberthez szítanak. Ezek csak 1306-ban, 
Vencel király meggyilkolása után nyerték vissza szabadságukat; több 
főárral szövetkezve, egy éjjel titokban belopóztak a budai várba - ahol 
nyilván voltak híveik - s elfoglalták. A város akkori bírájának 
sikerült elmenekülnie, de két vezető polgárt, mint elvetemült eretneket, 
lófarkára kötve hurcoltak halálra, holttestüket pedig máglyán égették meg. 


A papokat, akik szembefordultak a pápával, bilincsbe verve kiszolgáltatták 
az esztergomi érseknek. Ez a szerencsétleneket börtönbe vetette; 
halálukig ott senyvedtek a szörnyű föld alatti üregekben. — Közvetlenül 
ezután indult meg a templomos lovagok pöre. Ez a szerzetesi lovagrend a 
keresztes hadjáratok idején alakult. Nevét onnan nyerte, hogy első rendháza 
Salamon régi jeruzsálemi temploma közelében állt. A templomos lovagok 
fogadalmat tettek, hogy egész életüket a , hitetlenek?" elleni harcnak 
szentelik. Kiterjedt birtokokat és hatalmas vagyont szereztek nemcsak az 
ázsiai területeken, hanem Európa számos országában is. 


A templomos lovagok rendkívüli gazdagsága volt az alapvető oka annak, 
hogy a pápa - Szép Fülöp francia király kívánságának engedve - eretnekség 
és erkölcstelenség vádjával eljárást indított ellenük. Megparancsolta, hogy a 
többi katolikus ország mellett Magyarországon is lépjen fel velük szemben 
az inkvizíció. A pápai rendeletek végrehajtását hazánkban a kalocsai és a 
zágrábi püspökre bízták, minthogy a templáriusoknak főleg Magyarország 
déli vidékein voltak terjedelmes birtokaik. Hogy miként ment végbe, 
s milyen eredményekkel járt ez a vizsgálat, arról semmiféle adat nem 
maradt fenn. 


Már a XIII. század közepe óta súlyos harcok dúltak a ferencrendiek 
kebelében. A szerzetesek egy része, híven követve az alapító assisi Szent 
Ferenc meggyőződését, teljes szegénységben, keze munkájából vagy 
koldulásból élt, s azt tartotta, hogy az egyháznak nem szabad vagyonnal 
rendelkeznie. Természetesen a pápa, a hivatalos egyházi körök s a 
ferencrend tagjainak többsége gyilkos haraggal fordult e radikális csoportok 
ellen, amelyek éppen legérzékenyebb pontján támadták az egyházat, sőt az 
egész uralkodó osztályt. Működésbe lépett ellenük az inkvizíció, megteltek 
a kolostorok szörnyű börtöncellái, fellángoltak a máglyák. XXII. János 
pápa elrendelte, hogy Magyarországon is inkvizitorok üldözzék a radikális 
ferenceseket. Azt azonban nem tudjuk, mit végeztek ezek az inkvizitorok, 
folytattak-e eljárást és kik ellen. 


A XIV. században is az ország számos vidékén tagadja meg a lakosság a 
tized fizetését. Emögött gyakran eretnek tanok húzódnak meg: vagy az a 
követelés, , hogy a papok éljenek teljes szegénységben, az 
eretnekprédikátorok módjára, vagy pedig az a még radikálisabb nézet, hogy 
voltaképpen egyáltalán nincs szükség egyházra. 


Az egyházellenesség néha más, hevesebb formában is megnyilvánul, 
rendszerint valamilyen gazdasági, anyagi viszály kapcsán. 1343-ban a 
Nógrád megyei Garáb premontrei kolostor prépostja súlyos panasszal 
fordul feletteseihez. A környék parasztjai meg akarták ölni, kénytelen volt a 
templom sekrestyéjébe menekülni. A parasztok rátörték az ajtót, a 
szentségtartót, amit pajzsként maga elé tartott, a földre dobták, a kincseket 
elvitték. 


A soproni polgárok fegyveresen megrohanták és lerombolták a győri 
püspök palotáját, az óbudaiak pedig betörtek -ugyancsak fegyveresen - az 
egyház budaörsi földjeire, hogy felosszák maguk között. 


Nem bizonyos, de valószínű, hogy ezek a felkelők eretnektanokat 
vallottak. De ha nem is voltak eretnekek, s fellépésükben csupán a 
parasztság ösztönös birtokosellenessége nyilvánul meg, akkor is azt 
bizonyítják ezek a tények, hogy az egyház különleges tekintélye már 
megrendült. 

A XIV. században már gyakran emlegetik a források a magyarországi 
eretnekeket; rámutatnak arra, hogy ezek érintkezésben állnak a német 
birodalom, Lengyelország és más területek hasonló nézeteket valló 
csoportjaival. A pápa főleg a koldulórendektől várja, hogy fellépjenek a 
szekták ellen. Felszólítja Károly Róbert magyar királyt, támogassa ezeket a 
szerzeteket, s felhatalmazza a  domonkosrendiek magyarországi 
tartományfőnökét, hogy hirdessen keresztes hadjáratot és nevezzen ki 
inkvizítorokat az itt élő eretnekek ellen. A pápa megbízottjaként Mátyás 
dominikánus barát érkezik Magyarországra, hogy itt harcoljon a hit 
tisztaságáért. 1348-1349-ben rendkívüli méretű pestisjárvány 
dühöngött egész Európában. Magyarországon is sok áldozatot szedett a 
vész, számos város és falu elnéptelenedett, a holtak temetetlenül feküdtek, 
dermesztő rémület lett úrrá mindenütt, fejvesztett menekülés kezdődött, 
éhínség tört ki. Az utakon újra megjelentek a flagellánsok magukat 
ostorozó, bűnbánó, hangos sírással, kiáltozással irgalomért esedező 
csapatai. Ügyes csoportjaik átlépték a határokat, 
Németországban, — Lengyelországban folytatták  zarándoklásukat, s 
magukkal ragadták a helyi lakosság tömegeit is. A hatóságok 
kemény kézzel verték le ezeket a veszélyes zarándokokat. 


1357-ben Zala vármegye közgyűlésén a halálraítéltek listáján szerepel egy 
, eretneknek nevezett István jobbágy". De semmi közelebbit nem tudunk 


róla. 


A XIV. század végén már valamivel többet tudunk a magyarországi 
eretnekekről. Adatok vannak arról, hogy nálunk is gyökeret vert a valdens 
eretnekség. 


Ez akkoriban a legelterjedtebb európai szekta. Nevét Petrus Valdo gazdag 
lyoni kereskedőtől kapta, aki a biblia tanulmányozása alapján úgy látta, 
hogy a papság hamis utakon tévelyeg. Elhatározta, hogy Jézus és az 
apostolok módjára fog élni. Szétosztotta vagyonát a szűkölködők között, 
elhagyta családját, koldulva, szőrcsuhában, szandálban járt az utakon, 
prédikált, tanította a köréje gyülekezőket. Csakhamar számos követője 
akadt. Lyoni szegényeknek, majd később valdenseknek nevezték magukat. 
Az egyházi hatóság, a mozgalom veszélyességét látva, megtiltotta 
működésüket, de nem törődtek a tilalommal. Egyre merészebb 
egyházellenes tanokat hirdettek. 


Tagadták a pápa és a főpapok felsőbbségét, azaz elvetették az egyház 
egész szervezetét. Szerintük minden jámbor hivő - akár férfi, akár nő - lehet 
pap: joga van prédikálni, gyóntatni, a szentségeket kiszolgáltatni; viszont a 
bűnös által kiszolgáltatott szentség érvénytelen. A bibliát népi nyelvre 
fordították, s mindenkinek kezébe adták, míg a katolikus egyház csak a 
papoknak engedélyezte e könyvolvasását. Követeltek, hogy ne csak a pap 
áldozzon két szín alatt, kenyérrel és borral, illessen meg ez a jog 
minden hívőt. A halottakért mondott mise és ima értéktelen - hirdették -, 
mindenfajta vérontás és eskü, továbbá a hazugság halálos bűn. 


Tanaik alapjában támadták nemcsak az egyházat, hanem a világi uralkodó 
osztályt ís, hiszen a feudális urak fő foglalkozása éppen a háború és a 
vérontás volt, az uralkodó osztály tagjait a hűbéri eskü kapcsolta 
egymáshoz. 

A különböző országok valdensei élénk kapcsolatban álltak egymással. 

Egy 1391-es lista Lengyelországot, Magyarországot, Bajorországot, 
Svábföldet és Szászországot sorolja fel mint valdens központokat. 

Ugyanebben az évben az Ausztriában működő inkvizíció kezébe került 
valdensek között két magyarországi is van: Simon szabó és Gottfrid cipész. 
A XIV. század végéről még két magyarországi valdens nevét ismerjük: 
Budai Jakabét és Erdélyi Péterét. 

Egy Pilichdorfi Péter neve alatt fennmaradt értekezés szerint 1395-ben 
Thüringia, Meissen, Csehország, Morvaország, Ausztria és Magyarország 


területén ezrével hemzsegtek az eretnekek. Az inkvizíció fáradhatatlanul és 
könyörtelenül harcolt e , métely" ellen, s két esztendei munkával 
elérte, hogy Thüringiától Morvaországig ezer tévelygő , bárány" tért vissza 
az egyház aklába. Az ugyanekkor Ausztriában és Magyarországon működő 
inkvizitorok - írja értekezésében - azt remélik, hogy rövidesen még nagyobb 
eredménynyel dicsekedhetnek. 


Különösen Magyarország nyugati részén, elsősorban Sopronban és 
környékén vertek gyökeret a valdens tanok. Itt már a XIV. század közepén 
említ a plébános eretnekeket; ezek valószínűleg valdensek. 

1400 körül Pál soproni plébános jelenti a győri püspöknek, hogy nyáját 
eretnekek fertőzik. A püspök erre az inkvizícióhoz fordul segítségért. 

A XIV. század végén a pápa megbízásából Zwicker Péter, a cölesztinusok 
németországi tartományfőnöke és prágai Márton pap tevékenykedik 
inkvizitorként Magyarország és Ausztria, Morvaország és Csehország 
területén. Sok ezer eretneket büntetnek meg. Könyörtelenségüket nemcsak 
az elítéltek nagy száma mutatja, hanem az is, hogy áldozataik listáján még 
egy tízéves gyermek is szerepel. 


1401-ben hirdetnek ítéletet a soproni valdensek ügyében. Az ítélet szerint 
önként tettek vallomást. De jól tudjuk, hogy ez a szó mit jelent az inkvizíció 
gyakorlatában. Az ítélet felsorolja a magyarországi valdensek tanait: 
felléptek az egyházi hierarchia ellen, nem tisztelték Szűz Máriát és 
a szenteket, nem hitték, hogy van purgatórium stb. 


A nagyszámú vádlottat visszafogadja az egyházba az inkvizíció. 
Különböző büntetéseket szab ki rájuk: viselniük kell az eretnekjelet (amely 
nálunk kék színű kereszt), vezekelniük kell, megszégyenítésül a misét a 
többi hivőtői elkülönítve kell hallgatniuk, sok olyan imát kell mondaniuk, 
amelyek Szűz Máriáról és a szentekről szólnak. A házakat, amelyekben 
összejöttek, le keli rombolni; a temetőket, ahova eretnekeket földeltek el, 
újra be kell szentelni, de előzőleg az eretnekek csontjait ki kell ásni, hogy 
elégethessék. Az ítélet enyhesége első pillantásra meglepő. Mi az oka 
e szokatlan szelídségnek? Egyszerűen az, hogy e pörben csak kis 
,bűnösökről? van szó, nem a mozgalom vezetőiről. Ezek vagy 
elmenekültek, vagy pedig ügyüket elkülönítették, s pörük iratai elvesztek. 

1404-ben már Budán találjuk a fáradhatatlan Péter barátot. Innen levelet 
intéz a morva dominikánus testvérekhez, s említést tesz váci valdensekről, 
akiket tévtanaik megtagadására kényszerített. 


Általános volt az a vélemény, hogy Magyarországon igen eredményesen 
működött a szent törvényszék, sikerült teljesen kiirtania a szektákat. Ez 
azonban nem fedi a valóságot; később is vannak nyomai eretnekeknek, s 
abban, hogy a XV. század elején valóságos futótűzként terjed el a 
valdensekkel oly közeli rokonságban álló huszita mozgalom, nyilvánvalóan 
része van annak is, hogy a valdens tanok és csoportok egészen a XV. század 
elejéig tevékenykedtek az országban, s előkészítették a talajt. Husz János 
tanai röviddel kivégzése után terjedni kezdtek hazánkban a prágai 
egyetemen tanuló magyar diákok révén. Már 1418-ban inkvizíció működik 
a nyitrai püspökség területén a husziták ellen. 


A huszita háborúk kitörése után a mozgalom rohamosan terjedt, és sok 
támogatásra talált a magyarországi lakosság körében is. 


Jászó, Mecenzéf, Nagyszombat vidékén az 1420-as években nyílt 
felkelések törtek ki. A huszitizmus elterjedt a Délvidéken és a Tiszántúlon 
is. 


A csehországi események miatt feldúlt urak és papok riadtan látták a 
magyarországi fejleményeket. De a huszita háborúk annyira lekötötték 
minden erejüket, hogy mással nemigen tudtak foglalkozni. A huszita 
háborúk végeztével azonban a magyar uralkodó osztály a pápához fordult 
és kérte, küldjön inkvizitort e megfertőzött országba. Őszentsége erre a 
tisztségre a ferencrendi Marchiai Jakabot nevezte ki. Ez már előzőleg is 
működött Kapisztrán Jánossal együtt mint inkvizitor, s könyörtelenségével 
kiérdemelte a legfelső egyházi körök megelégedését. Ő maga büszkén 
emlegette, hogy az eretnekek fejvesztetten menekültek előle, mégis sikerült 
sokat máglyára juttatnia. Több ízben meg akarták gyilkolni - dicsekedett -, 
de Isten mindig megmentette. 


A püspökök és káptalanok már jó előre tudatták az alsó papsággal és a 
hívekkel, hogy meg fog jelenni , a hit tisztaságának őre". Elrendelték, hogy 
mindenki segítse és engedelmeskedjék parancsainak. A világi 
hatóságoknak: megyei ispánoknak, városi tanácsoknak, falusi bíráknak 
kötelességévé tették, hogy minden erejükkel és hatalmukkal támogassák. 
Először a Tiszántúlon, a váradi egyházmegyében és az erdélyi területeken 
működött Jakab atya. A Csanádi egyházmegyébe is hívják, hogy ott is 
, elültesse az isteni kegyelmet". Nincsenek részletes adataink, hogy hol, kik 
ellen indított pert, s milyen ítéleteket hozott. De, hogy kíméletlen szigorral 
lépett fel, arra nemcsak előző működéséből következtethetünk, hanem 


abból is, hogy a magyarországi püspökök és érsekek versengve zengik 
dicséretét, egyenesen Pál apostolhoz hasonlítják. Ismételten hangsúlyozzák, 
hogy rengeteget fáradozik, sőt életét is veszélynek teszi ki. Mint írják, a 
helyzet rendkívül súlyos volt akkor, az eretnekek már-már egész 
Magyarországon megrohanták és mind egy szálig legyilkolták a papokat, 
amikor megjelent Jakab, s az igazság fegyverével földre sújtotta e 
gyalázatos gonosztevőket; sokat megbüntetett közülük. Később a kalocsai 
és a csanádi egyházmegyéből is dicshimnuszokat küldenek róla a 
Szentszékhez. , A már hosszabb idő óta nagy számban itt élő eretnekek 
közül több papi és világi embert elfogatott, és vallomásaikból kiderült, hogy 
erdőkben...  malmokban, hegyi barlangokban profanálják az isteni 
szertartásokat." Az eretnek tanokat ,isten igéjének hirdetésével és más 
alkalmas eszközökkel (!!) kiirtotta Jakab, s hirdetőiket méltó büntetéssel 
sújtván megtörte, úgyhogy most már az egész egyházmegye kibontakozott 
az ördög kötelékéből". Nehogy pedig újból tért hódítson az eretnekség, az 
inkvizitor a városokban és falvakban alkalmas , őröket nevezett ki", 
hogy felügyeljenek a hitre és jelentsék a gyanúsakat. 


Jakab az alábbiakban foglalja össze, hogy milyen elveket vallottak a 
magyarországi és erdélyi eretnekek: két szín alatt kell áldozni; bárhol és 
bármikor lehet istentiszteletet tartani; laikusok és nők is végezhetnek papi 
teendőket. Mindenkinek jogában áll prédikálni. A szentek, Szűz Mária és a 
szentképek tisztelete felesleges. Mindenki testvér, senki se emelkedjék a 
többiek fölé. Sem a pápa, sem a császár nem hozhat törvényt, elég, ha 
mindenki megtartja a bibliában található isteni törvényeket. A pápa az 
ördög szolgája éppúgy, mint azok a papok, akik világi ügyekkel, világi 
vagyonnal törődnek. A római egyház az ördög egyháza, s minden baj 
forrása. Annak a papnak, aki vagyonnal rendelkezik, száz ördög rejtőzik a 
testében. 


Később Jakab inkvizitor a Délvidékre ment, mert hírt kapott, hogy ott is 
sok az eretnek. Prédikált, nyomozott, elfogatta a gyanúsakat, tortúrának 
vetette alá őket, majd büntetéseket szabott ki. Oly féktelen hévvel vetette rá 
magát feladatára, hogy nemcsak a nép helytelenítette működését, hanem a 
papok egy része is, főleg az alsó papság, amelynek számos tagja a 
, tévtanok"? híve lett. Minden lehető módon akadályozták az inkvizitort, 
hangoztatták, hogy megbízása nem vonatkozik erre a területre. Marchiai 
Jakab a kezében levő pápai bullára hivatkozott. A megyék ispánjai 
helyeselték működését. A lakosság magatartása azonban 


egyre fenyegetőbbé vált, végül valósággal kiűzték az egyházmegye 
területéről. 

Jakab panasszal fordult Zsigmond királyhoz és a Szentszékhez. A pápa 
erre levelet intézett a magyar királyhoz, és kérte, vessen véget ennek az 
engedetlenségnek, támogassa a ,Szent hivatal" tevékenységét. A 
magyarországi papok közül - írja - sokan nem akarnak tisztességben, 
papokhoz illően, ágyasok nélkül élni, s minthogy Jakab erre akarja őket 
szorítani, áskálódnak ellene. Nyilvánvaló, hogy egyes papok valóban ezért 
fordultak az inkvizitor ellen, de a délvidéki lakosság többsége az eretnekek 
kíméletlen üldözése miatt gyűlölte. Zsigmond a pápa kérésére, de a maga 
elhatározásából is, utasította az esztergomi érseket és a püspököket, 
elsősorban a pécsi püspököt és káptalant: tegyék jóvá, amit Jakabnak 
vétettek, s ezentúl ne akadályozzák térítő munkáját. A pécsi püspök 
parancsára minden templomban kihirdették a Jakab megbízásáról szóló 
pápai leveleket. 


De hiába lép közbe a katolikus világ két legnagyobb hatalma, a pápa és a 
császár, egyelőre nem tudják ellensúlyozni azt a lángoló felháborodást, 
amelyet Jakab működése kellett. A dolgok odáig fajulnak, hogy Bácsi 
Simon pécsi főesperes egyházi átokkal sújtja az inkvizitort, s el kell hagynia 
a pécsi püspökség területét. A pápa azonban ismét teljes súlyával mellé áll, 
ír érdekében a magyar uralkodónak. Ez utasítja a főpapokat, támogassák 
Jakabot, s elrendeli, hogy a kiközösítés ügyét vizsgálják meg. Nagy 
erőfeszítéssel végül is elérték, hogy Simon elismerte: nem járt el helyesen. 
Így a két ellenfél békecsókot váltott. Ezután az esztergomi érsek körlevelet 
adott ki, amelyben magasztalta az inkvizitort, leszögezte, hogy mindenben 
jogosan és helyesen járt el. 


E sok viszontagság után Jakab atya 1438-ban visszatért a pécsi püspökség 
területére, ahonnan oly súlyos körülmények között távozott. Székhelyét 
Kamenicában ütötte föl. Buzgalma még csak fokozódott. De fokozódott a 
lakosság gyűlölete és ellenállása is, olyannyira, hogy a király 
parancsot küldött a bács-kalocsai érseknek és az országbírónak: nyújtsanak 
az inkvizitornak segítséget. A nyár folyamán úri bandériumok. érkeztek 
tisztogató munkáját. A délvidéki eretnekek nagy tömegekben menekültek a 
fenyegető vérfürdő elől. Papjaikkal együtt, családostul Moldvában kerestek 
menedéket. Sokan, akik nem tudták vagy nem akarták elhagyni hazájukat, 
hogy megmentsék életüket, megtérést, megbánást mutattak, s így elkerülték 


a máglyát. Jakab, az inkvizíció szokásait követve, ezeket börtönnel, 
vagyonelkobzással és más büntetésekkel sújtotta. A makacs, állhatatos 
eretnekeket és a visszaesőket azonban átadta a világi karnak". 


A lakosság egyre elkeseredettebben látta az inkvizitor működését, a 
szigorú ítéleteket. Mikor Jakab átadta a világi karnak Bálint bulkeni 
plébánost és három visszaeső eretneket, s e három embert már a máglyához 
hurcolták, a felháborodott  kamenicai lakosság Bálint szabó 
vezetésével erőszakkal kiszabadította őket a halál torkából. Végigkergették 
a bírót az utcán, majd pedig megtámadták a börtönt és kiszabadították az ott 
fogságban tartott bulkeni papot. Ez azonban, valószínűleg az előzetes 
kínzások következtében, meghalt. A három kiszabadított eretnek 
további sorsa ismeretlen. 


Jakab - nyilván fegyveres erő segítségével - lecsendesítette a felkelést; 
utána kiásatta a közben eltemetett Bálint pap holttestét, hogy legalább azt 
megégettesse. Ugyanúgy járt el a már régebben elhalt szentmártoni 
plébános  tetemével is. Majd pedig Bálint szabóra sújtott le: 
vagyonelkobzásra ítélte. A derék iparos a felettes egyházi hatósághoz, az 
esztergomi érsekséghez fellebbezett, amely felmentette. Ennek 
az enyheségnek nyilvánvalóan nem az eretnekekkel való rokonszenv az 
oka, hanem a Jakab iránt érzett gyűlölet és féltékenység. Az inkvizitor 
azonban nem hagyta magát: újra a királyhoz fordult, s most sem csalódott. 
Az új király, Zsigmond veje, megrótta az érseket, megállapította, hogy 
Jakab , jogszerűen, igazságosan és szentül járt el". 

Így most már akadálytalanul működött tovább az inkvizíció a Délvidéken 
egészen 1439-ig. Jakab ekkor visszatért Itáliába, ahol folytatta régebbi 
tevékenységét: a ferencesek radikális csoportjának üldözését... 


Nem tudjuk, mennyi volt magyarországi áldozatainak száma. Ő maga 
azzal dicsekszik, hogy huszonötezer eretneket térített vissza az igaz hit 
ösvényére. 

Munkáját oly magasra értékelte az egyház, hogy miután megállapították: 
életében és holtában sok csodát tett - 1726-ban szentté avatta a pápa. 

A magyar egyházfők örömmel állapították meg, hogy Jakabnak sikerült 
Erdélyben kiirtania az eretnekeket, s megakadályoznia a fegyveres 
felkelést. Ez az öröm azonban korai volt. Az inkvizíció nem tudta eltiporni 
a parasztság ellenállását. 1437 tavaszán hatalmas arányú parasztfelkelés 
robbant ki e területen. 


IV. Jenő 1444-ben újra inkvizitort nevez ki Magyarországra és a környező 
országokba a huszita eretnekek ellen, akik mint írja - nagy számban élnek 
Moldvában, s onnan fertőzik Magyarországot. Ugyanekkor megállapítja a 
pápa, hogy a székelyek tiszták e ragálytól. 


:k 


Más országokban továbbra is tevékenykedett a , szent törvényszék". 
lángoltak a máglyák, megteltek a börtönök. Ám az eretnekséget nem tudta 
kiirtani az erőszak. A feudális rend erődítményét, az egyházat egyre 
hevesebb támadások érték. A megváltozott viszonyok között a , szent 
törvényszék" nem tudott megfelelni hivatásának, át kellett szervezni, meg 
kellett erősíteni. 


A XV. század végétől a pápai inkvizíció helyett az egyes országokban saját 
inkvizíciós szervezetet építenek ki, amely állandóan működik, a pápa és az 
uralkodó közös felügyelete alatt. Spanyolország, Portugália, Itália államai, 
Franciaország - mindegyik megszervezi a maga külön , szent hivatalát". 


Ez az újfajta inkvizíció még jobban működik, mint a régi. Azonnal lecsap 
minden haladó emberre, minden haladó gondolatra. 


Rómában máglyára kerül - többek között - a nagy gondolkodó, Giordano 
Bruno; megjárja az inkvizíció börtönét Galilei, a mechanika megalapítója. 
Spanyolországban, Portugáliában emberek tíz- és tízezrei pusztulnak el a 
legkínosabb halállal. 


A haladás ellenségei mindig veszélyt szimatoltak a betűben, a könyvben, a 
tudásban. A , szent hivatal?" kezdettől harcolt a könyvek ellen. Máglyára 
vetette, pusztította nemcsak az embereket, hanem az emberi agy termékeit 
is, mindazokat az írásokat, amelyek mást tanítottak, mint az 
egyház. Különösen a könyvnyomtatás feltalálása után vált erőssé a könyvek 
elleni harc. A , szent törvényszék" összeállította a tilos könyvek jegyzékét, 
az úgynevezett indexet. Jaj volt annak, akinél az inkvizíció tiltott könyvet 
talált. 


De hiába volt minden: a máglyák, börtönök, kínzókamrák akadályozták 
ugyan a fejlődést, de végleg nem tudták útját állni. Az inkvizíció nem tudta 
megvédeni a katolikus vallás és a spanyol király uralmát Németalföldön, 
sőt, — dühöngése, amelynek több mint ötvenezer ember esett 
áldozatul, sokban hozzájárult a  — polgári forradalom és 
szabadságharc kitöréséhez. 


A legtovább a dél-európai országokban működött a szent offícium. 
Spanyolországban csak 1834-ben törölték el az országot polipként fojtogató 
szörnyű intézményt. Portugália is csaknem ugyanilyen hosszú ideig, 1821- 
ig szenvedett az inkvizíciótól. 


Itáliában Napóleon megszüntette ugyan ezt a szervezetet, de bukása után a 
pápa azon nyomban helyreállította a , szent hivatalt", s ez még 1852-ben is 
máglyára küldött egy házaspárt, mert szembeszegült a katolikus hittel. Csak 
1859-ben, Itália újjászületése vetett véget tevékenységének. A Vatikánban 
ma is működik a szent inkvizíció testülete. Ennek kötelessége felügyelni a 
hit tisztaságára és összeállítani az indexet, a tiltott könyvek jegyzékét. 
Ebből mindig újabb és újabb, bővített kiadások jelennek meg (a legutolsó 
1948-ban!), figyelmeztetve a hívőt: mit nem szabad olvasnia. Szerepelnek 
ezen a listán a haladó írók és gondolkodók könyvei, köztük a kommunista 
mozgalom és tan minden hívének összes művei. 


MEGYSEKNO PV VE EEEN B 


BOSZORKÁNYOK BOSZORKÁNYPEREK 


Ha hirtelen vihar támadt - villámlott, mennydörgött, a középkori ember 
rémülten keresztet vetett, hangos szóval kérte az istent és a szenteket: űzzék 
el a gonosz lelkeket, amelyek a rossz időt okozzák, s ott repülnek zúgva, 
ártalmakat okozva a vihar szárnyain. 


Ha egy kis gyermek, aki az egyik napon még pirospozsgásan ott ugrált a 
kertben, másnap halványan, lehunyt szemmel pihegett az ágyon, halálos 
kórban, a család kétségbeesetten kutatta, milyen gonosz szellem rontotta 
meg? 

Ha egy fiatal legény nem akarta a neki szánt gazdag menyasszonyt 
elvenni, hanem egy szegény leány után kezdett bomlani, a család szentül 
meg volt győződve: varázslat történt! Ha egy viruló fiatal menyecskének 
nem született gyermeke, vagy koraszülés történt, ennek oka csakis , rontás" 
lehetet! , Ha egy ember meggazdagodott, míg szomszédai, 
barátai tönkrementek, elszegényedtek, csak egy magyarázatot találtak: az 
ördög segítette! 


Ha valaki éjjel azt álmodta, hogy röpül, vagy úgy érezte, valami nehéz 
súly fekszik a mellén, reggel pedig fáradtan, összetörten kelt ki az ágyból, 

azt hitte, gonosz szellem , tette lóvá" vagy nyomta meg. 


Ha egy kisgyermek nyomorékan jött a világra, ha valaki megsántult, 
megvakult - ez mind az ördög műve volt! 


Ugyanezt a magyarázatot adták pestisre, árvízre, szárazságra stb. - szóval 
minden olyan bajra, természeti csapásra, amelyet nem tudtak 
megmagyarázni. 

A középkori ember a világ jelenségeinek legnagyobb részét 
természetfölötti erők működésével magyarázta. Mindennek az oka isten, a 
szentek, angyalok - és a gonosz lelkek. Amint szilárdan hitt abban, hogy az 
istent és az ő angyalait vagy szentjeit imákkal, vezekléssel, különböző 
mágikus egyházi szertartásokkal maga felé tudja hajlítani, ugyanúgy meg 
volt győződve arról, hogy varázslással, mágikus szertartásokkal hatni lehet 
a rossz szellemekre is. A varázslásba vetett ősi hit a keresztény vallásban 
tovább élt, tovább fejlődött és sajátos formákat öltött. Itt is megtaláljuk 
éppúgy, mint más, régebbi vallásokban, a gonosz megszemélyesítését, a 
sátánt. Az ördög és az ő seregei éppúgy hozzátartoznak a katolikus 
valláshoz, mint az isten a maga angyalaival és szentjeivel. Az egyház az 
ördögben való kétkedést súlyos eretnekségnek tartotta. 


A hittudósok kifejtették: az isten teret adott az ördögnek, engedélyezte 
működését, s neki adta külön birodalomként a poklot. 


Az ördög isten ellenlábasa, vetélytársa, egyszersmind utánzója is. Képes 
ártani az embereknek - erre az isten hatalmat adott neki -, s igyekszik 
híveket szerezni. Aki hozzá csatlakozik, az megtagadja az istent, eladja 
lelkét. Amint az isten csodatévő erejéből juttat az ő szentjeinek, úgy ad az 
ördög a maga gonosz hatalmából híveinek, a 
varázslóknak, boszorkányoknak. 


A bibliában számos helyen olvashattak a hívők mágiáról, 
boszorkányokról, ördögökről, arról, hogyan űzte ki Krisztus az ördögöt a 
megszállott emberből, hogyan kísértette meg a sátán Krisztust stb. A 
legendákban pedig szinte minden lapon ott látjuk a gonoszt, aki ártani akar, 
de a szent isten segítségével sarka alá tiporja az ősellenséget. 

Az egyik szentéletű apátról feljegyezték: isten megadta neki azt a kegyet, 
hogy lássa a gonosz démonokat, amelyeknek száma légió, telítve van velük 
az egész levegő. Minden zaj a természetben: a vizek zúgása, kövek 


koppanása, szél süvítése nem más, mint e szellemek hangja. Sokszor a 
gonosz felvette egy asszony alakját, hogy megkísértse ezt a szent apátot, 
néha pedig hatalmas macska vagy medve képét öltötte fel, hogy megijessze. 
Máskor eredeti alakjában jelent meg: fekete emberi testtel, szarvakkal, 
farokkal és  patákkal. Feljegyezték, hogy egy szerzetes halálos 
ágyánál — tizenötezer —— démont számláltak, — egy — — benedekrendi 
apátnő haldoklásakor pedig több ördög gyűlt össze, mint ahány falevél van 
az erdőben. 


Az ördög hívei - tanították a papok - varázslással kincsekre, s más 
előnyökre tehetnek szert, szerelmet kelthetnek, vagy gyűlöletet szíthatnak, 
betegséget, nyomorékságot, sőt halált okozhatnak. Arra is képesek, hogy 
megkössék a férfit, azaz elvegyék férfiúi erejét, s meddővé tegyék az 
asszonyokat. 

A középkori ember úgy érezte: gonosz démonok és varázslók tömege 
leselkedik rá, igyekszik ártalmára lenni, vagy megkísérteni és bűnbe 
keverni. 


Az a férfi vagy nő, aki értett valamelyest a füvekhez, emberek, állatok 
gyógyításához, könnyen varázsló hírébe keveredett. Tulajdonképpen annak 
is tartotta magát; mindenféle hókuszpókuszokkal, varázsmondásokkal 
kapcsolta egybe a gyógyfüvek stb. használatát. 


Sokan azért végeztek különböző mágikus szertartásokat, hogy valamely 
nagyon kívánt eseményt előidézzenek. Ha azután kívánságuk teljesült, 
maguk is szilárdan meg voltak győződve arról, hogy varázserővel 
rendelkeznek. 


Hitt a középkori ember abban is, hogy a gonosz női vagy férfi alakban 
(mint succubus vagy incubus), vagy pedig mint bika, nyúl vagy róka nemi 
viszonyt folytat híveivel, a varázslókkal, boszorkányokkal. Az ilyen 
viszonyból született gyermek rendszerint szörnyeteg, néha farkasfeje, 
kígyóteste van, vagy fogakkal jön a világra, szokatlanul nagy és erős, s 
emberhúst eszik. Számos hisztérikus nő és férfi akadt, kik azt képzelték, 
hogy valóban az ördöggel háltak. Sokszor nem is kellett ahhoz 
hisztérikusnak lenni, hogy ezt higgyék. Ha egy ártatlan fiatal lány engedett 
egy férfi csábításainak, s mikor áldott állapotba került, a csábító eltűnt, 
otthagyva a leányt a világ megvetésének, gúnyjának, sőt sokszor 
az éhhalálnak - mert a középkori társadalom nem ismert irgalmat az ilyen 


leányok iránt hogyne hitte volna a szerencsétlen, hogy a gonosz tette 
mindezt? 


Aguinói Szent Iamás, a középkor legnagyobb tudományos tekintélye 
részletesen kifejti: hogyan jár el az ördög mint incubus és succubus. 
Példákat is hoz fel: a hunok démonoktól származnak; egy egyiptomi sziget 
minden lakosa incubusok utóda. A gonosz gyermekei természetesen mind 
varázslók, mindenkit meg akarnak rontani. 


A félelem a gonosztól teljesen áthatotta a középkor társadalmát. Ez volt az 
egyház hatalmának egyik pillére. Mi sem természetesebb, minthogy e kor 
emberének egyik legfőbb gondja az volt: hogyan védekezzék a gonosz és az 
ő hívei ellen. 


A legjobb mód az - tanította a papság ha a hivő szorgosan imádkozik, részt 
vesz a misén, gyón, áldoz, böjtöl, ereklyéket visel stb. 


Ha valakit megszáll az ördög, papot kell hívni, mert az egyház szolgáinak 
hatalmában áll a gonosz elkergetése. Az ördögűzés szertartását pontosan 
kidolgozták, és feljegyezték a nevezetesebb ördögűzési eseteket. 


Mindez azonban még nem elég. A védekezéshez hozzátartozik a sátán 
hívei, a varázslók, a boszorkányok ellen vezetett irtóhadjárat. 


Éppúgy, mint az ókorban, a középkorban is büntetendő cselekménynek 
tekintették a kárt, bajt okozó varázslást (malefícium, venefícium). Az 
egyházi és világi hatóságok minden országban törvényt hoztak ezellen, s 
időnként ki is végeztek egy-egy varázslót, boszorkányt Az ilyesfajta pörök 
igen gyakran politikai jelleget öltöttek, rendszerint az uralkodónak 
valamilyen okból útjában levő egyén szégyenletes megsemmisítését 
célozták. Az angol király boszorkánysággal vádolta Jeanne d" Arcot, a hős 
pásztorlányt, a francia nép angolellenes küzdelmének vezérét, s végül is 
máglyára küldte az inkvizíció útján. Nagy port vert fel ugyanebben az 
időben a gloucesteri hercegnő pöre, aki állítólag varázslással meg akarta 
rontani VI. Henrik angol királyt. Nyilvános bűnbánatot és száműzést mértek 
rá, társait pedig kivégezték. Még nagyobb feltűnést keltett ugyanekkor 
Gilles de Rais ügye. Ez rendkívül előkelő, gazdag uraság volt, egészen 
fiatalon elnyerte Franciaország marsalljának magas méltóságát. 1440-ben 
letartóztatták, és azt állították, hogy varázslás céljából több száz 
gyermeknek vérét vette, démonokat idézett és szerződést kötött az ördöggel. 
Az akasztófán végezte életét két szolgájával együtt. Az ő alakja 


körül alakult ki valószínűleg a kékszakáll-monda. Hogy mi volt igaz az 
ellene emelt vádakból, az máig sem derült ki. 


Az egyház azonban csak a XV. század végétől kezdett behatóbban 
foglalkozni a mágiával, a boszorkánysággal. A XV. század végén indul meg 
a feudalizmus bomlása. Tömegesen megy tönkre s veszti el a földjét a 
parasztság. Városban és vidéken egyaránt megduzzad a nincstelen 
csavargók, koldusok száma. Félelmetes erejű parasztháborúk, felkelések, 
vallási harcok dúlják Európát. Az új, tőkés viszonyok kialakulása szörnyű 
megrázkódtatásokkal jár. Ugyanakkor az egyház azt hirdette, hogy 
előretörtek az ördög seregei, a boszorkányok és eretnekek. Ez az 
ördögi szekta, amelynek tagjai összeköttetésben állnak 
egymással, elárasztja a világot, mindenütt bajt okoz. 


Egyes kutatók szerint a boszorkányhit a régi pogány vallások maradványa. 
Az ősi hiedelmek - fejtegetik ezek a tudósok - elevenen éltek az egész 
középkoron át, a  boszorkányszombatok e titkos vallás híveinek 
összejövetelei, ahol ősi szokások szerint ünnepet ültek, átlépve a keresztény 
vallás tilalmait, elsősorban szexuális téren. Az egyház mindig harcolt a régi 
vallások ellen, de csak a XV. század végén érezte magát elég erősnek 
ahhoz, hogy nagyarányú üldözésbe kezdjen. 


Kétségtelen, hogy a boszorkányhit az ősi vallások elemeit őrizte meg, s 
hogy ez a hit valóban elevenen élt a nép körében. Lehetséges az is, hogy 
néhol titokban még megülték az ősi vallási ünnepeket. De miért üldözte ezt 
az egyház éppen a XV. század végétől? A pogány vallások ekkor már nem 
jelenthettek komoly veszélyt a kereszténységre, s azt sem állíthatjuk, hogy 
ekkoriban különösen erősnek érezte volna magát az egyház. Miért indított 
volna éppen ekkor, a reformáció idején irtóhadjáratot egy olyan 
ellenség ellen, amellyel több száz év óta igen lanyhán foglalkozott? " 


Más tudósok viszont azon a véleményen vannak, hogy a XV. század 
végétől hatalmas arányban fellobbanó boszorkányhit voltaképpen az egyház 
propagandájának és hideg, számító tevékenységének az eredménye; a 
papság ezzel a nép tudatlanságára alapozott módszerrel akarta 
megvédeni az egyház hatalmát és befolyását, s ezen keresztül a 
feudalizmust. 

Valóban igaz, hogy a pápai bullák, a hittudósok írásai, a papok prédikációi 
s az inkvizíció boszorkányüldözése terjesztette, fokozta a nép babonás hitét, 
igaz, hogy az egyház erőszakkal elfojtotta azokat a józan hangokat, 


amelyek e babona ellen felléptek. Az is kétségtelen, hogy a boszorkányhit 
járványszerű fellángolása növelte a papság befolyását, s a boszorkány 
üldözés félelmetes fegyvert jelentett az egyház és az egész feudális 
uralkodó osztály számára a fennálló rend védelmére. De azt nem állíthatjuk, 
hogy az egyház hívta életre ezt a jelenséget, még kevésbé lehet szó ravaszul 
kigondolt, tervszerű spekulációról. 


A boszorkányhit gyökere az ember kiszolgáltatottsága a számára 
érthetetlen természeti és társadalmi erőknek. A csapásokat és a 
szerencsétlenségeket, a szegénységet, az elnyomást, a háborút, a betegséget 
nem tudja mással magyarázni, mint gonosz természetfeletti erők 
működésével. A XV-XVII. században erősödő boszorkányhit és a 
meginduló boszorkányüldözés alapvető oka a hirtelen végbemenő óriási 
változásokban, a feudalizmus bomlásával, a kapitalizmus kialakulásával 
összefüggő bajokban, szenvedésekben keresendő. 


Komoly szerepet játszott a boszorkányüldözés megindításában, de a 
boszorkányhit terjesztésében is VIII. Ince 1484-ben kiadott bullája (Summis 
desiderantes). , Nagy szomorúsággal vettük hírét - írja hogy Dél- 
Németország egyes részeiben, továbbá a mainzi, a trieri, a kölni 
érsekségekben sok, mindkét nembeli személy elfeledkezve saját üdvéről 
és elfordulva a katolikus hittől, gonoszságokat művel az ördögökkel, akik 
velük mint incubusok és succubusok keverednek;  varázslásaikkal, 
énekeikkel és más szörnyű babonás cselekedeteikkel, bűnnel és gonosztettel 
elpusztítják, megrontják az asszonyok szülötteit, az állatok kicsinyeit, a 
föld termését, a szőlőt, gyümölcsöt, a férfiak, nők, állatok mindenféle 
fajtáját, továbbá a szőlőhegyeket, gyümölcskerteket, mezőket, réteket, s az 
embereket és asszonyokat, valamint a barmok minden fajtáját kegyetlen 
belső és külső fájdalmakkal és bajokkal gyötrik és kínozzák, a férfiakat 
megakadályozzák a nemzésben, az asszonyokat a szülésben, a férfiakat és 
nőket abban, hogy eleget tegyenek házassági kötelességüknek; ezenkívül 
esküszegő szájjal megtagadják a hitet, amelyet a szent keresztségben 
felvettek, az emberiség ellenségének biztatására nem rettegnek számtalan 
más könnyelműséget, bűnt és gonosztettet elkövetni, veszélybe sodorják 
lelküket, megsértik Isten felségét, felháborodást keltenek igen sok 
emberben, s ártalmas példát nyújtanak." A pápa - aki egyébként 
közismerten erkölcstelen életet élt - megbízta Jacob Sprenger és Heinrich 
Institoris domonkosrendi szerzeteseket, hogy inkvizitorként járjanak el a 
boszorkányok és varázslók ellen. 


Erre Sprenger és társa latin nyelven terjedelmes , tudományos?" művet 
írtak: a , Malleus maleficarum"-ot, a , Boszorkányok pörölyé"-t. Ez a mű 
óriási tekintélyre tett szert, valósággal bibliája lett a boszorkányhitnek és 
boszorkányüldözésnek. Hatására jellemző, hogy Németországban 16, 
Franciaországban 11 kiadást ért meg. 


Az első részben leírja a boszorkányság lényegét, feltételeit, az ördöggel 
való kapcsolatot. Leszögezi, hogy a boszorkányok létében kételkedni - 
üldözendő eretnekség. Majd részletezi a varázslás fajait, eszközeit, s bölcs 
tanácsokat ad, hogyan lehet védekezni a rontás ellen, hogyan lehet 
következményeit megsemmisíteni. Végül pedig a boszorkányüldözés 
módszereit tárgyalja. 

A , Boszorkányok pörölye? szerint a boszorkányok egyházi és világi 
bíróság alá tartoznak: de ha egyszersmind eretnekek is, akkor az inkvizíció 
alá. 

Ez a legborzasztóbb, legsúlyosabb, legszörnyűbb és különleges bűn - írja 
-, a bírónak tehát nem kell ragaszkodnia az eljárás szokásos menetéhez, 
rendkívüli módszereket alkalmazhat. A feljelentések elősegítése érdekében, 
tudtára kell adni mindenkinek, hogy akkor sem lesz bántódása 
a  denunciálásból, ha vádját semmiféle bizonyítékkal sem tudja 
alátámasztani. 


Az új felfogás szerint a boszorkányt akkor is meg kell büntetni, ha nem 
okozott kárt, csak tagja a boszorkányszektának. Erre saját és esetleg 
bűntársainak vallomása a döntő bizonyíték. Nem menti meg a boszorkány 
életét az sem, ha megbánja bűnét, megtagadja az ördögöt és visszatér az 
igaz hitre. 

A régebbi felfogástól eltérően a , Pöröly" a varázslást és boszorkányságot 
elsősorban és főleg női bűnnek tekinti. Ennek alátámasztására a szerzők 
nagy gonddal kikeresnek a Bibliából, az egyházatyák, sőt a pogány 
filozófusok műveiből is minden olyan állítást, amelyek a nők ellen 
irányulnak. Az asszonynak kevesebb a hite - fejtegetik -, hamarabb válik 
eretnekké, mint a férfi. Minthogy a nőnek csak rossz tulajdonságai vannak, 
irigy, gonosz és hajlamos a nemi kicsapongásra, keresi a szövetséget az 
ördöggel, hogy mint boszorkány tevékenykedhessék. Az, hogy főleg az 
asszonyokat tartották boszorkányoknak, számos okra vezethető vissza. A 
nőt a középkorban mélyen a férfiak alatt állónak tekintették, hivatalt nem 
viselhetett, sok országban nem is örökölhetett földbirtokot, férje 


kiválasztásába nem volt beleszólása, előbb apja, majd férje tulajdonának 
tekintették; tanulni nem engedték, ritka volt az a nő, aki írni-olvasni tudott; 
még a legelőkelőbb körökben is általános, elfogadott szokás volt, hogy a 
férj a feleségét még mások jelenlétében is durván bántalmazta. A 
házasságtörő nőt a férjnek jogában állt megölni, kivégeztetni, míg 
ugyanilyen cselekedetért a férfit még csak gáncs sem érhette. A leányt, aki 
szerelmi — viszonyt folytatott, —megvesszőzték,  — megszégyenítették, 
kedvesének azonban általában haja szála sem görbült. Így azután előfordult, 
hogy a nő tehetetlenségében és tudatlanságában varázslással, bűvös 
szerekkel próbált helyzetén könnyíteni vagy bosszút állni; a bűvös szerek 
közt néha mérgek is szerepeltek, amelyek azután , eredményessé" tették a 
varázslást. 


Minthogy orvosok akkoriban alig voltak, a nők igen jelentős szerepet 
játszottak a betegek ápolásánál, a szülésnél stb. Az évszázadok alatt felgyűlt 
hasznos tapasztalatokat a varázslásba vetett rendíthetetlen hit következtében 
különböző hókuszpókuszokkal, mágikus szerekkel kapcsolták össze. Ez is 
hozzájárult ahhoz, hogy elsősorban őket tekintették boszorkányoknak. De 
az alapvető ok, mint már mondottuk, elnyomott társadalmi helyzetük volt. 
A XV-XVII. században a sok háború következtében rendkívül megnőtt az 
ellátatlan nők, főleg az ellátatlan öregasszonyok száma. Ez is szerepet 
játszott abban, hogy elsősorban őket tekintették káros és fölösleges 
személyeknek, tehát az ördög szolgálóinak. 


A boszorkányhit és boszorkányüldözés félelmetes fegyvert adott a 
társadalom kezébe a nők elnyomott helyzetének fenntartására. 


Mit , tudott" a középkori ember a boszorkányokról? 


A boszorkány írásban vagy szóban szerződést köt az ördöggel, megtagadja 
istent, Krisztust, a szenteket, elveti az isteni tízparancsolatot; megfogadja, 
hogy csak a gonosznak fog engedelmeskedni, igyekszik mindig és 
mindenkinek ártani. A szerződés jeléül "az ördög jegyet, ún. stigmát üt új 
hívének testére. A stigma érzéketlen, szúrásra nem vérzik. Időnként, a hét 
meghatározott napján, továbbá május elsejének éjén (Walpurgis-éj) a 
boszorkányok összejövetelt tartanak valamilyen kietlen, többnyire 
lakóhelyüktől távoli hegytetőn, tisztáson; a német boszorkányok rendszerint 
a Blocksbergen, a magyarok a Gellérthegyen stb. Kereszteletlen gyermekek 
zsírjából, füvekből, szerzetesi csuklya darabjából stb. írt főznek, ezzel 


megkenve magukat, bakkecskén, disznón, söprűn vagy esetleg állattá 
(lóvá) változtatott emberen repülnek a gyűlés helyére. 


Nehogy távollétük gyanút keltsen, egy démon helyettesíti őket otthon, 
vagy az ördög odavarázsolja képmásukat a házba. Az összejövetelen 
megjelenik uruk, a sátán, hol vidám, csinos legény, hol csúnya, fekete, de 
méltóságteljes férfi alakjában. Fején szarvakat visel, ébenfa trónon ül. 

Homlokáról  holdfénynél erősebb világosság árad; nagy kerek 
bagolyszeméből félelmes fény sugárzik. Lába patában vagy lúdlábban 
végződik, hosszú farkat visel. Előfordul, hogy fekete kecskebakként vesz 
részt a gyülekezeten. Mikor megjelenik, mindenki leborul előtte, urának 
nevezi, majd sorra eléje járulnak, megcsókolják a ballábát, a bal oldalát, a 
nemi szervét és a hátsó felét. 


Utána meggyónnak, felsorolják , bűneiket": templomba mentek, részt 
vettek a keresztény istentiszteleten, s csak kevés rosszat cselekedtek! 


A gonosz vezeklést ró ki rájuk, majd feloldja őket bűneik alól. Azután a 
katolikus mise paródiájaként ördögi misét celebrál, s megígéri híveinek, 
hogy haláluk után a keresztény mennyországnál jóval különb paradicsomba 
fognak jutni. Felszólítja őket: kövessenek el minél több gonoszságot. 


Végül , úrvacsorát" oszt, ostyát és bort, de az ostya fekete és rágós, a 
kehely tartalma keserű és utálatos. 


Ezután vad körtánc kezdődik, majd a gonosz lakomát tálal hívei elé. Ám a 
pokoli ételek és italok undorítók. 


A lakoma és tánc alatt az ördög mindenkivel ölelkezik, a férfiakkal női, a 
nőkkel férfialakban. De ölelése hideg, nem nyújt élvezetet. Ezután féktelen 
orgia következik, amelyben semmiféle tilalmat, semmiféle rokonsági vagy 
házassági köteléket nem vesznek tekintetbe, anya a fiával, apa a lányával, 
testvér testvérével hál. 


Ha valaki véletlenül kiejti isten, Jézus vagy Mária nevét, egy 
szempillantás alatt minden eltűnik. 

Egészen kis gyermekeket is elvisznek a boszorkányszombatra, hogy 
táncoljanak őfelsége előtt. De ezek az orgián nem vesznek részt. 

Az összejövetel végén az ördög hazaküldi híveit, miután ismételten 
lelkükre köti, hogy annyi kárt tegyenek, amennyit csak tudnak. 

A boszorkányok a parancshoz híven mindenféle bajt, betegséget okoznak, 
gyilkolnak, emberek vérét szívják, halottak csontjait a sátánnak áldozzák, 


vihart, jégesőt támasztanak stb. 


Furcsa és logikátlan, hogy a középkori felfogás szerint az ördög igen 
rosszul látja el és jutalmazza híveit. A lakomán minden rossz, a sátán 
ölelése hideg, kincseket csak ígér, s ha néha ad is egy-egy pénzdarabot, az 
reggelre korommá, forgáccsá, szénné vagy falevéllé silányul. 


Nehéz felsorolni, mi minden keverhetett valakit boszorkányság gyanújába, 
azaz jobban mondva: mi nem keverhette gyanúba. 


Ha egy lány különlegesen szép volt, sok férfi szívét vonzotta, könnyen 
ráfogták: boszorkány. De ugyanúgy járhatott, ha különlegesen csúnya volt. 
Feltűnő eszesség, feltűnő együgyűség egyaránt maga után vonhatta ezt a 
vádat. Betegség vagy virágzó, szívós egészség egyképpen okul 
szolgálhatott. Ha egy asszony közelében gyíkot vagy teknősbékát láttak - 
biztosra vették, hogy boszorkány. Ha valami különleges füvet vett a kezébe 
- boszorkány. Ha hajnalban a kertben sétált - boszorkány. Ha a tehene 
többet tejelt, mint a szomszédé - boszorkány. Ha gyorsabban jobb vajat 
köpült, mint a szomszédasszony - boszorkány. Ha sok szeretőt tartott - 
boszorkány. Ha hozzáférhetetlen volt - boszorkány. Ha ritkán ment 
templomba - boszorkány. Ha nagyon sokat járt az isten házába, s feltűnően 
áhítatos volt - boszorkány, aki a gyanút el akarja terelni. Ha egy nő bandzsa 
vagy vörös hajú volt, nem lehetett más, mint boszorkány. Ha a kutya vagy 
macska erősen ragaszkodott valakihez, az boszorkány. Az a leány, akinek az 
anyja boszorkány hírében állt, maga sem lehetett más, mint az ördög híve. 
Sokszor elég volt egy vigyázatlan szó vagy mozdulat, s már megszületett a 
vád! Gyakran azokat a tudósokat is, akik tudásukkal túlszárnyalták koruk 
színvonalát, varázslóknak, boszorkányoknak tekintették, különösen ha 
természettudományos kísérleteikkel, ismereteikkel a kortársak számára 
érthetetlen dolgokat vittek véghez. Így keveredett varázsló hírébe például II. 
Szilveszter pápa, Nagy Albert, Roger Bacon, Agrippa von Nettesheim vagy 
Theophrastus Paracelsus s a híres Hatvani professzor. 


Ha pedig valaki kételkedni mert a varázslásban, boszorkányokban, az 
ördög létezésében, akkor biztosan számíthatott rá, hogy port akasztanak a 
nyakába mint boszorkánynak. Így jártak nemcsak azok a bátor tudósok és 
írók, akik felemelték szavukat e szörnyű perek ellen, hanem 
egyszerű emberek is. Még a XVIII. század végén is letartóztatott 
az inkvizíció Spanyolországban egy kézművest, aki beszélgetés közben elég 
vakmerő volt azt állítani: ördög nincs, az ördögidézők és boszorkányok 


csalók. A szent törvényszék előtt bevallotta, hogyan jutott erre a 
meggyőződésre: Mivel sok szerencsétlenség érte, elhatározta, hogy eladja 
lelkét a gonosznak. Talált is valami közvetítőt, egy boszorkányt, de ez hiába 
végezte el az előírt szertartást, a pokol fejedelme nem jelent meg az 
idézésre. Az inkvizitorok megmagyarázták: ebből egyáltalán nem 
következik, hogy a sátán nem létezik. Érvelésük (s valószínűleg a fenyegető 
büntetés is) meggyőzte az  iparost, hogy súlyosan tévedett. 
Megbánást tanúsított, s így az inkvizíció kegyesnek mutatkozott irányában: 
, csak" egy évi börtönt kapott, s élete végéig egy pap szigorú felügyelete 
alatt kellett élnie. Jaj lett volna neki, ha ismét kiderül, hogy nem hisz a 
gonosz szellemekben, a varázslásban. 


A boszorkányüldözést eleinte az inkvizíció végezte a világi hatóságokkal 
karöltve. Később szinte mindenütt egyedül a világi hatóság látta el ezt a 
feladatot. 


Nemcsak a katolikus egyház hirdette fennen a boszorkányok létét, 
szorgalmazta üldözésüket, hanem a reformált egyházak is. Luther maga 
mélységesen hitt az ördögben, s dicsekedett, hogy egyszer szembekerült 
vele, és bátran hozzávágta a tintatartóját! Mikor egy alkalommal 
Dessauban egy szerencsétlen hülye nyomorékot látott, kijelentette: ez az 
ördög gyermeke, vessék vízbe; ő vállalja ezt, az ő lelkére szálljon a 
felelősség. 


A lutheránus papok és hatóságok éppoly buzgóknak mutatkoztak a 
boszorkányüldözésben, mint katolikus kollégáik, sőt igyekeztek 
túlszárnyalni azokat. 


Kálvin is Lutherhez hasonlóan vélekedett. A boszorkányüldözést az 
uralma alatt álló Genfben és ennek példájára a többi kálvinista városban és 
országban nagy hévvel folytatták a kálvinista konzisztóriumok. 


A jezsuiták azonban ebben is, mint minden más téren, felvették velük a 
versenyt. A boszorkány fogalma alá bevették a protestánsokat. Így az ördög 
híveinek üldözése címén megégették Luther és Kálvin híveit is. 


Egyes vidékeken különleges boszorkány-bizottságokat állítottak fel a 
boszorkányok felkutatására. Néha ezt a tisztet egy ember látta el. Többnyire 
egyetlen feljelentés elegendő volt a pör megindításához. Ez tette a 
boszorkánypöröket oly különösen borzalmassá. Senki sem lehetett 
biztonságban, mert bárhogyan élt, bárhogyan viselkedett, gyanúra mindig 
lehetett okot találni. A vádlottnak nem mondták meg a feljelentő nevét, s 


így még attól a lehetőségtől is megfosztották, hogy kimutassa: személyes 
gyűlöletből fakad a vád. 

Azokról, akiket feljelentettek, vagy akik rossz hírbe keveredtek, a bíróság 
információkat szerzett. Ha a gyanú , megalapozottnak" látszott, elrendelték 
a letartóztatást. 


Sok helyütt megengedték a vádlottnak, hogy kezeseket, ún. eskütársakat 
állítson, akik megesküdtek, hogy a vád nem igaz, a vádlott ártatlan. Ha elő 
tudta teremteni a megfelelő számú eskütársat, bántatlan maradt. A szegény 
koldusok, csavargók többnyire nem tudtak megfelelő számú (kb. 20) 
eskütársat találni. Később ez a szokás háttérbe szorult, s a vádlott vallomása 
lett a döntő s szinte egyetlen bizonyíték. Általában az volt a szokás, hogy ha 
a vádlott nem ismerte be , bűnét", nem ítélhették halálra. A hatóság tehát a 
letartóztatás percétől kezdve arra törekedett, hogy a beismerést kicsikarja. A 
középkor amúgy is borzalmas börtöneiben különleges cellákat létesítettek a 
boszorkányok számára. Bambergben például olyan kamrába zárták őket, 
ahol a padló és a fal háromszögletű, hegyükkel felfelé fordított lécekkel volt 
borítva. Másutt kalodába zárták kezüket, lábukat. Ismét másutt a börtönben 
fa- vagy vaskeresztek álltak, erre kötözték a foglyokat karjuknál vagy 
lábuknál fogva úgy, hogy meg sem mozdulhattak. Egyes helyeken falbavájt 
kis üregekbe helyezték őket, ahol meg se tudtak fordulni. Volt, ahol a 
boszorkányt köteleken mély kútba bocsátották le, s csak akkor húzták ki, ha 
kihallgatni vagy kivégezni vitték. Hideg, éhség, patkányok, piszok, bűz, 
sötétség - mindezek mellett még az őrök is bántalmazták őket, hogy 
megpuhítsák. Gyakran előfordult, hogy a börtönőr erőszakot követett el 
foglyán. Ha következmények mutatkoztak, rendszerint azt a magyarázatot 
adták, hogy az ördög paráználkodott a boszorkánnyal a börtönben. 


A vizsgálati fogság általában egy évig, de néha jóval tovább is tartott. A 
boszorkánypör vádlottait már eleve bűnösnek tekintették. Velük szemben 
minden eszköz jogos volt, sőt a hatóságnak egyenesen kötelességévé tették 
különleges eszközök alkalmazását. A bíró beismerés esetére kegyelmet 
ígért, de ezt az ígéretet nem kellett, sőt nem is volt szabad megtartania. 
Kémekkel vették körül a foglyot. Védőt ugyan rendeltek mellé hivatalból, 
ez azonban rendszerint meg volt győződve a vádlott bűnösségéről, vagy 
pedig félt attól, hogy a buzgó védelemmel maga is gyanúba keveredik. De 
bárhogyan látta el tisztét, a beismerés amúgy is mindent halomra döntött. 
Közben folytak a tanúkihallgatások. "Tanúnak bárkit elfogadtak, a 
legrosszabb hírű személyt, sőt elítélt boszorkányokat is. 


A hosszú vizsgálati fogság, a börtön szörnyűségei, az őrök, a védő és a 
bírák magatartása rendszerint megtörték a vádlottat, s már az első 
kihallgatáskor mindent magára vállalt. Ha mégis tagadott, a bíró elrendelte 
a vízpróbát. A gyanúsítottat - kezét-lábát keresztbe egymáshoz kötve - egy 
hosszú kötélen a vízbe eresztették. Ha fennmaradt a vízen, akkor a próba 
bűnösségét bizonyította. A boszorkányokról ugyanis azt tartották, hogy 
könnyebbek a normális embereknél, azért is tudnak repülni. Ha lesüllyedt, a 
kötélnél fogva kihúzták. Az első időkben az volt a szokás, hogy ilyenkor, 
minthogy a víz mellette tanúskodott, szabadon engedték. Később azonban 
ebben az esetben is tovább folyt a pör, s legfeljebb annyit javult a vádlott 
sorsa, hogy nem kínozták. A próba kimenetele persze döntően a hóhértól, a 
megkötözés s a kötél mozgatásának módjától függött. 

Néha vízpróba helyett a mérlegpróbát alkalmazták. Ilyenkor a boszorkányt 
megmérték, s ha szokatlanul könnyűnek bizonyult, bűnösnek nyilvánították. 


Ha a próba a vádlott ellen szólt, megkezdődött a tortúra. Azt tartották, 
hogy az ördög minden erővel meg akarja akadályozni a beismerő vallomást, 
érzéketlenné teszi a vádlott testét, nem engedi beszélni. A vádlott tehát csak 
akkor vall, ha a démont kiűzik belőle. A bírónak kötelessége lehetővé tenni, 
hogy a gyanúsított megmondhassa az igazságot. Az ördögöt csak az imák, 
szentelt víz, és igen kemény tortúra kergetheti el. A boszorkánypörökben a 
kínzás tehát a bírónak és a hóhérnak, isten bajnokainak az 
ördöggel folytatott párbaja, amelyben minden eszköz jogos, s ha a vádlott 
sokáig nem vall, az nem ártatlanságát hanem az ördög győzelmét s az isten 
nevében harcolók gyengeségét bizonyítja. A kínzást akármeddig 
folytathatták. 


A tortúra előtt a pap rendszerint megáldotta, beszentelte a kínzó 
eszközöket, majd levetkőztették a vádlottat, s a hóhér megvizsgálta: nem 
visel-e valami ördögi szert vagy tárgyat, ami hatástalanítja a kínzást. Ennél 
a vizsgálatnál leégették minden hajszálát. Ezután keresték a stigmát, a 
boszorkányjelet, amivel az ördög a szövetséget megpecsételte. Minden 
májfoltot, szemölcsöt, heget tűvel vagy árral megszúrtak. Ha érzéketlennek 
bizonyult, nem fájt, nem vérzett, ez is bizonyíték volt a bűnösség mellett. 

Ezután következett a tulajdonképpeni tortúra. Éppúgy, mint az 
inkvizíciónál, a boszorkánypörökben is megkínoztak gyermekeket és 70-80 
éves öregeket is. 


A boszorkánnyal, azaz az ördöggel szemben minden kínzás megengedett 
volt. A szokásos, már előbb említett módszereken kívül gyakran 
szurokfáklyákkal égették, vagy égő szurkot öntöttek a testére. Nem hagyták 
aludni. Nyílt sebeire sót és ecetet öntöttek. IKét deszka közé, 
spanyolcsizmába szorították a lábát, majd ékeket vertek a deszkák közé, 
vagy csavarral összeszorították. Szoros, vizes bőrcsizmát húztak a lábára, s 
a tűz mellé ültették. A test felé nyitott tartályban ganajtúrót helyeztek a 
köldökére... Külön a boszorkányok számára találták fel az ún. 
boszorkányszéket, melyből mindenütt hegyes szögek álltak ki, ezen 
kellett . órák — hosszat ülnie. Vagy pedig egy éles  lécbakra 
ültették lovaglóülésben, és súlyokat akasztottak a lábára. Néhol külön e 
célra készített hordóba zárták, amelyből csak a feje és lába állt ki; a hordót 
tetszés szerint összeszoríthatták. Hadd álljon itt egy kínzás leírása 
(voltaképpen egy szabadon bocsátott asszony panasza): 


, 1. A hóhér összekötözte a vádlott kezét, és felhúzta egy (élesfogú) létrára, 
rátekerte a köteleket, majd csavarni kezdte, oly erősen, hogy a vádlott azt 
hitte, megreped a szíve a testében, és nem volt irgalom. 2. S mivel még 
ilyen kínzás mellett sem vallott, megismételték a kínzást. A fogoly áldott 
állapotban volt. A hóhér levágta a haját, pálinkát öntött a fejére s 
meggyújtotta. 3. Kénbe mártott tollakat égetett a hóna alatt és a nyakán. 4. 
Hátrakötött karjánál felhúzta a mennyezetre majd leeresztette. 5. Ezt négy 
órán át ismételte, mialatt a bírák reggelizni mentek. 6. Mikor visszajöttek, a 
hóhér hátrakötötte a vádlott kezét és lábát. 7. Pálinkát öntött a hátára és 
meggyújtotta. 8. Azután sok súlyt helyeztek a lábára és felhúzták a 
magasba. 9. Ezután újra a létrára fektették. 10. A háta alá kiálló szögekkel 
telt deszkát fektettek és kezénél fogva felhúzták a mennyezetig. 11. Ezután 
a mester összekötözte a lábát s 50 font súlyt akasztott rá, úgyhogy azt 
gondolta, meghal, a szíve megreped. 12. Nem maradt ennyiben a dolog, 
mert a lábát a mester szabaddá tette, s utána csizmába szorította úgy, 
hogy vér csordult ki a lábujjaiból. 13. Ez sem volt elég, kéz- és lábujjait 
csavarokkal szorították. 14. A hóhér megkezdte a harmadik kínzást, az éles 
padra fektették... A hóhér azt mondotta: ha te azt gondolod, hogy nem 
vallasz, azért, hogy halálra kínozzunk, akkor tévedsz: mégis megégetnek. 


15.  Karjánál felhúzta a hóhér, hogy nem tudott lélegzeni. 
16.  Korbáccsal verték az ágyékát. 17. Azután csavarokat 


raktak rá, s hat óráig rajta hagyták és - 18. rettenetesen megkorbácsolták; 
ennél maradtak az első napon. 19. A másik napon, mikor visszajöttek, a 
negyedik kínzásra került a sor, több helyen csavarba szorították, s hat óráig 
így hagyták." 

A kínzásról néha szabályszerű jegyzőkönyvet vettek fel. 1672-ben készült 
a következő: 


, A vádlott felhívatott, hogy vallja meg az igazat... Ő azonban megmaradt a 
tagadás mellett. Magától bátran levetkőzött; a hóhér odakötötte a csiga 
köteléhez, felhúzta és lebocsátotta, mire felkiáltott: Ö jaj! Ó jaj! Ismét 
felhúzta és lebocsátotta, erre hangosan kiáltozott: Ó jaj! Segíts, én Istenem 
az égben! Lábaira feltétetett a spanyolcsizma, s jobb lábán megcsavarták. 
Felszólították: vallja meg az igazat. de nem válaszolt. A csavart a bal lábán 
is meghúzták, erre ismételten azt nyögte, hogy nem tud semmit, nem csinált 
semmit. Felhúzatott a csigán, mire Krisztust hívta segítségül; ő nem tud 
semmit, még ha halálra kínozzák is. Magasabbra húzatott fel; ekkor csak 
annyit mondott: ő nem boszorkány. Jobb lábán a csavar meghúzatott, erre 
ismét csak jajgatott, de megmaradt amellett, hogy nem tud semmiről. 
Lebocsátották, a csavarokat meghúzták, de csak jajgatott és ismételte: nem 
tud semmit. A csavarokat meglazították, a lelkére beszéltek, de megmaradt 
a tagadásnál. A csizmákat magasabbra igazították, a csavarokat 
megszorították, erre hangosan jajgatott, és halott édesanyját 
hívta segítségül. A csavarokat magasabbra illesztették és rákopogtak, mire 
megint csak anyja és Jézus segítségét kérte. A csavarokat ismét meghúzták, 
de egyre azt hangoztatta, hogy minden hazugság, ő nem boszorkány. Ezután 
a mester kivezette és lenyírta a haját, majd visszajött és jelentette, hogy 
talált a testén egy helyet, amely szúrásra érzéketlennek bizonyult. Azután 
ismét megkötözték és felhúzták. Jajgatott, majd elcsendesült. Ismételten 
megszorították a csavarokat előbb a bal, majd a jobb lábán, de ő csak 
jajgatott és könyörgött, hogy bocsássák le és öljék meg. Még magasabbra 
húzták és a mester rákopogott a csavarokra. Végül leoldozták a kötélről." 

Ilyen körülmények között érthető, hogy a vádlottak végül is mindent 
, beismertek", azaz mindent, amit vártak tőlük. Mindent magukra vállaltak, 
amit a boszorkányokról hallottak. Sokszor egészen abszurd dolgokat 
meséltek el, s a bírák mindezt készpénznek vették, s örömmel látták, 
hogy teljesen szabályszerű , boszorkánnyal van dolguk, amilyeneket a 
, Boszorkányok pörölye" és a , szakirodalom?" más remekei leírtak. 


A vallomást a tortúra után egy mellékteremben aláírta a vádlott, vagy 
(minthogy többnyire nem tudott írni) kézjegyével megerősítette. Mivel nem 
kínzás közben és nem a kínzókamrában írta alá, a vallomást önkéntesnek 
nyilvánították. Ha a szerencsétlen netán nem akarta hitelesíteni 
a jegyzőkönyvet, folytatták a tortúrát. 

Többször előfordult, hogy a fogoly belehalt a gyötrelmekbe, vagy pedig 
öngyilkos lett. Ezt azzal magyarázták, hogy az ördög pusztította cl, mert 
csak így tudta megakadályozni az őszinte vallomást. 


A vallatásnál nemcsak azt kívánták tudni, miféle gonosztetteket követett el 
a boszorkány, s mikor vett részt a boszorkányszombaton. hanem azt is, 
hogy kik a társai, kiket látott az összejöveteleken. A szerencsétlen először 
rendszerint elhalt személyeket nevezett meg, de a bíró nem elégedett meg 
ezzel, hanem addig kínozta, míg élő emberek neve került a szájára. Így 
azután egyik pör maga után vonta a másikat, s nem ritkán egy idegbajos, 
epilepsziás vagy gyengeelméjű ember vallomása borzalmas pörök egész 
áradatát okozta. 


Ha valaki minden kínzásnak ellenállt, akkor általában megmenekült a 
haláltól. De száműzték vagy más büntetést mértek rá. Összetörten, 
nyomorékon, az emberek megvetésének,  — gyanakvásának és 
bántalmazásainak kitéve tengette tovább nyomorúságos életét, s állandóan 
rettegnie kellett, hogy újra pörbe fogják. 


Beismerő vallomás esetén az elítéltre a máglyahalál várt. A boszorkányt 
létrára kötözték, s elevenen a tűzbe dobták. Néha azzal enyhítették a 
büntetést, hogy tűzbedobás előtt megfojtották, vagy pedig puskaporos 
zacskót erősítettek a nyakára, hogy meggyorsítsák a máglyahalált. 
Előfordult, hogy lefejezték a boszorkányt, s csak holttestét vetették 
a máglyára. 

A máglyahalált néha még szigorították azzal, hogy a kivégzés előtt tüzes 
fogókkal megtépték a boszorkány testét. Egy svájci , boszorkánykirálynőt" 
vas lóra erősítettek, amelyet aztán megtüzesítettek; három óráig tartott a 
halálkínja. A pör közben elpusztult boszorkányok holttestét is 
elhamvasztották. 


Az ilyen borzalmas látványosság iszonyú rettegéssel töltötte el a nézőket. 
Rettegtek a boszorkányoktól - s rettegtek a hatalmasoktól, akik bárkit 
szörnyű kínhalálba küldhetnek. A XV. század végétől ezrével-tízezrével 
pusztították Európa-szerte a boszorkányokat. Az áldozatok számának 


pontos megállapítása ma már lehetetlen, mert sok irat elveszett, gyakran 
pedig nem is folyt szabályos pör, hanem a megtévesztett, agyonijesztett, 
babonás lakosok önhatalmúlag szabadultak meg - a papság jóváhagyásával 
és útmutatása alapján - a , gonosz varázslótól". 


Az üldözés terén Németország vezetett. A birodalom minden egyes 
tartományában folytak boszorkánypörök. Nemcsak a hatóságok, hanem a 
titkos törvényszék, a Fehme is tevékenyen büntette az , ördög híveit". Az 
540 lakosú Lindheim helységben 1640-165 i-ben 30 boszorkányt 
végeztek ki. A kicsiny Ingelfingenben egy alkalommal 13 nőt 
ítéltek halálra. Bambergben öt év alatt 600-at égettek meg, Fuldában három 
év alatt 250-et, Ouedlinburgban egyetlen napon 133 szerencsétlent 
hurcoltak vesztőhelyre. 


Irier hercegségben a XVI. század végén a sok természeti csapás, 
szárazság, pestis és a háborúk miatt elkeseredett nép minden bajt a 
boszorkányoknak tulajdonított; üldözésük félelmetes járvánnyá dagadt. Egy 
faluban csak két asszony maradt életben. Mikor az egyetem rektora 
felszólalt a vad hajsza ellen, fejére olvasták: azért védi a 
boszorkányokat, mert maga is közéjük tartozik.  Pörbe fogták, 
megkínozták. — Beismerő vallomást csikartak ki tőle, — és 
kivégezték. Strassburgban .í615-1635 között kb. 5000 
, boszorkányt" égettek meg. 

Würzburg tartományban, ahol a boszorkányüldözés szintén összefüggött a 
protestánsok üldözésével, 1623-1631 között 900 személyt végeztek ki 
boszorkányság vádjával. Magában Würzburg városában két év alatt, 1627- 
1629-ben 157 halálos ítéletet hajtottak végre. Ezek jegyzéke fennmaradt. 
Ilyenek állnak benne: 

Az öreg Ancker özvegye 

A kövér Höckerné 

Két idegen asszony 

Egy idegen férfi 

Egy muzsikus 

A kövér varrónő 

Egy 12 éves leányka 

Bentzné leánya 

Benztné maga is 


Silberhaus zenész 

Az öreg udvari kovács 

Egy 9-10 éves leányka 

Egy kisebb, ennek húga 

A két kisleány anyja 

A Lieber-leány, 24 éves 

Egy 12 éves fiú 

Egy 10 éves fiú 

Egy vak leányka 

Göbel Babelin, a legszebb hajadon a városban 

Egy diák, sok nyelvet tudott és kitűnő zenész volt 

A korház gondnoka, egy igen tanult ember 

A hercegi szakács, két fia, az egyik 14, a másik 11 éves 

A listából szörnyű kép tárul elénk: egész családok borzalmas tragédiáját 
látjuk. Az, hogy 10-12 éves gyerekek is szerepelnek az áldozatok között, 
nem würzburgi sajátság, másutt is végeztek ki hasonló korú, sőt még kisebb 
fiúkat és leánykákat. Ezeknél vagy az volt a vád, hogy már beavatott 
boszorkányok és varázslók, vagy hogy részt vettek a boszorkányszombaton, 
többnyire pedig egyszerűen az, hogy anyjuk boszorkány, s apjuk maga az 
ördög. Az elítélt gyermekeket általában lefejezték vagy megfojtották. 
Különös szelídségnek számított, ha úgy végezték ki őket, hogy felvágták 
ereiket. 


Egy sziléziai városkában 1654-ben 102 , boszorkányt" pusztítottak el, 
köztük egy hatéves s egy egyéves gyermeket, az utóbbiakat azért, mert 
, démon volt az apjuk". Franciaországban királyi rendelet jelent meg 1490- 
ben a varázslók üldözéséről. A hagyomány szerint a XVI. század elején, L 
Ferenc uralkodása alatt számtalan , boszorkányát égettek meg. Tömeges 
üldözés folyt ekkor Béarnban, de , csak" száműzést, pénzbüntetést róttak ki. 
Később, a XVII. század elején nagyarányú üldözés folyt a baszkok 
között, 600 embert végeztek ki, sokan elmenekültek. 

Elzászban 1582-ben 134 kivégzés volt. 

Nicolaus Remigius királyi bíró Lotaringiában 800 személyt ítélt 
máglyahalálra. Visszaemlékezéseiben mégis lágyszívűséggel vádolja magát, 
mert egy ízben ,üdvös szigor helyett" könyörülettel ítélt olyan 


kisgyermekek felett, akik szüleikkel részt vettek a boszorkányszombaton. A 
szülőket halálra ítélte, a gyermekeket azonban , csak" arra, hogy háromszor 
kerüljék meg a vesztőhelyet, mialatt a hóhér megvesszőzi őket. 


Skóciában a XVI. század végén Stuart Mária és fia, Jakab uralkodása 
idején kezdődött a nagyarányú üldözés. Angliában a XVII. század elejéig 
alig folyt pör. Ekkor azonban hirtelen nagy arányokban megindult a 
boszorkányüldözés. I. Jakab király, Stuart Mária fia, kemény szigorral 
intette a hatóságokat, sőt saját felséges kezével könyvet írt a démonokról, 
boszorkányokról, s az uralkodó egyik legsúlyosabb bűnének ítélte azt, ha 
megkegyelmez egy boszorkánynak. Különleges nyomozók járták be akkor 
az országot, minden faluban, városban kutatták a boszorkányokat. 


Annak, hogy a XVII. században Angliában oly magasra csapott a 
boszorkányüldözés hulláma, nyilvánvalóan a nagyarányú társadalmi 
változás, az ellentétek rendkívüli kiéleződése az alapvető oka. Az üldözés a 
forradalom és polgárháború idején folyt a legkegyetlenebbül. 


Ekkoriban működött mint fő boszorkánynyomozó (witchfinder-general) 
Matthew Hopkins volt ügyvéd. Több száz embert, főleg nőt jelentett föl; 
mindegyikért 20 shillinget kapott. Külön művet írt arról, hogyan, milyen 
módszerekkel lehet ezen a téren eredményt elérni. 


A svédországi Mórában 1669-ben 72 asszonyt és 15 gyermeket végeztek 
ki. S nem ez volt az egyetlen boszorkány-pör a Skandináv-félszigeten. 


Svájcban összesen csaknem 9000 embert fogtak pörbe, ezek közül 5400- 
nál több máglyán végezte életét. A legtöbb kivégzés (3371) Waadt 
kantonban történt. 


A kantonokban is előfordult, még hozzá elég gyakran, hogy gyermekeket 
végeztek ki mint boszorkányokat. A fennmaradt adatok szerint huszonkét 
14 éven aluli svájci gyermeknek lett ez a sorsa. Több olyan pörnek, amely 
gyermekek ellen folyt, nem ismerjük a végkimenetelét. Valószínű, hogy 
azok is halálos ítélettel végződtek, s így a kivégzett gyermekek száma több 
mint 22. Luzernben például 1659-ben egy hétéves leányt öltek meg, , mert 
megtagadta az istent". Ugyanez történt 1664-ben. 1650-1651-ben 
boszorkányként kivégeztek egy 13 éves és egy hat és fél éves gyermeket, 
továbbá egy egész családot, nem kímélve a család nyolcéves gyermekét 
sem. Como egyházmegyében az egyik inkvizitor feljegyzése szerint évente 
1000 asszonyt fogtak pörbe, s átlag százat végeztek ki. 


Itália más városaiban és tartományaiban is folyt az üldözés a XVI. század 
elején. 

Spanyolországban viszonylag alacsony a boszorkánypörök száma. Itt 
annyi mindenért tudott az inkvizíció vád alá fogni embereket, oly sok 
lehetőség nyílt a rémület keltésére, a lakosság fékentartására, hogy a 
boszorkánypörök háttérbe szorultak. 1507-ben folyt egy boszorkánypör, 
amely több mint 30 nő megégetésével végződött. 1527-ben Navarrában egy 
9 éves és egy 11 éves leány vádaskodása alapján 150 asszonyt fogtak el, de 
ezekre csak 200 korbácsütést és több évi börtönt szabtak ki. 


A XVII. század elején a logronói inkvizíció előtt nagyarányú pör indult 
egy kisleány bejelentése alapján. A vádlottak bevallották, hogy részt vettek 
a boszorkányszombaton, s részletesen leírták azt. Beismerték számtalan 
gyermek meggyilkolását is. Az inkvizíció a hat vádlottat átadta a , világi 
karnak". 


Egyes tudósok szerint a XV. század vége óta a boszorkányságért elítéltek 
száma több millió. Azt hiszem, hogy ez a szám túlzott. De bizonyos, hogy 
mérhetetlen szenvedéseket, tengernyi tragédiát okozott Európa-szerte, sőt 
Amerikában és a gyarmatokon is a boszorkányüldözés. Észak-Amerikában 
a XVII. század végén ijesztő méretű boszorkányüldözés kezdődött. Ezt a 
két Mather, apa és fia, mindkettő buzgó, nagy tekintélyű protestáns lelkész 
szította. A szörnyű dráma jelentéktelen eseményből indult ki. Egy bostoni 
kőműves házából eltűnt néhány fehérnemű. A gyanú a mosónőre esett, aki 
ezen felháborodva, meggondolatlan szidalmakat szórt a család egyik 
leánykájára. A következő nap a gyermek megbetegedett, görcsökben 
fetrengett, majd testvérei is megkapták a kórt. Mi más lehetett az ok, mint 
a mosónő rontása? A mosónő ír volt, katolikus, s Bostonban gyűlölték a 
katolikusokat és az íreket. A szerencsétlen alig tudott angolul; így nem 
értette a kérdéseket, zavaros, összefüggéstelen feleleteket adott. Kivégezték. 
A lakosságot rendkívül felizgatta az esemény. A fiatal lelkész, dr. Mather 
magához vette a legsúlyosabb görcsökben szenvedő kisleányt, és alaposan 
kikérdezte. Valószínű, hogy a gyermek sokat hallott már a boszorkányokról, 
s tele volt velük a képzelete; gyakran lovaglóülésben ült a széken, 
körüllovagolta a szobát, beszélt a lelkésznek a boszorkányok 
összejöveteleiről, s elsorolta az ott látott személyek nevét. A lelkészt 
buzgósága annyira elvakította, hogy készpénznek vette a hisztériás gyermek 
minden szavát, és , tudományos művet" írt a dologról. 


Ez a bostoni eset megragadta a salemi pap figyelmét is. 1692-ben 
kislányán és unokahúgán sajátos tünetek mutatkoztak; a szoba sarkaiba, 
bútorok alá bújtak, furcsán beszéltek, tagjaik kicsavarodtak, időnként 
görcsökben vonaglottak. (Valószínűleg hisztériás rohamokat kaptak - 
ha nem gyermeki csíny volt az egész.) Az orvos nem tudott magyarázatot 
adni a betegségre, s ahogy az abban az időben szokás volt: rontásnak 
tulajdonította. 

A gyanú a papnál szolgáló indián házaspárra terelődött, akik még 
gazdáiknál is jobban hittek a varázslásban. A szerencsétleneket vallatóra 
fogták, s beismerő vallomást szedtek ki belőlük. 


Ettől kezdve valóságos járvány tört ki. A gyülekezetben sokan már régóta 
feszült viszonyban álltak a pappal, s a lelkészt az elégedetlen hívek iránt 
érzett gyűlölet is arra sarkallta, hogy kikutassa és kiirtsa a boszorkányokat - 
akik nyilván azonosak ellenségeivel. Bírákból és papokból álló bizottság 
hallgatta ki a , megszállottakat", vagyis azokat, akiket a boszorkányok 
gyötörtek. Ezek egy emberfeletti nagyságú fekete emberről regéltek, aki 
üldözi őket, s szerződést akar velük kötni; sokan már eladták lelküket az 
ördögnek; ezek összejöveteleiken kigúnyolják az áldozást, tervük az, hogy 
megdöntik Krisztus országát, megalapítják a sátánét. A vádlók kijelentették: 
a , fekete ember" ott áll a fogoly , boszorkányok" mellett, megsúgja nekik, 
hogyan védekezzenek. A bíróság ezt is készpénznek vette; ezzel 
tulajdonképpen már eleve lehetetlenné vált minden védekezés. Emellett 
egyes gyanúsítottak úgy próbáltak könnyíteni a maguk helyzetén, hogy 
másokat vádoltak. Valóságos lavina indult meg. Még egy négyéves 
gyermeket is letartóztattak mint boszorkányt. Azzal vádolták, 
hogy időnként láthatatlanná varázsolja magát, továbbá , megveri?" szemmel 
az embereket. 


Az európai szokással ellentétben, a salemi bíróság azon a nézeten volt, 
hogy aki beismeri boszorkányságát, annak kegyelmet ad, aki azonban 
makacsul tagad, az halált érdemel. Egyre több lett a vád, egyre több lett a 
fogoly. Egy lelkészt is letartóztattak. Ez különösen magára haragította a 
bíróságot, mert kijelentette, hogy boszorkányok nincsenek és sohasem 
voltak. A többiekkel együtt őt is halálra ítélték. A vesztőhelyen oly 
megrendítően szólt az egybegyűltekhez, hogy sokan könnyeztek, s már-már 
úgy látszott, hogy a tömeg az elítéltek védelmére kel az egyházi és 
világi hatóságokkal szemben. Ekkor azonban a vádlók felkiáltottak: , Ott áll 
mellette a fekete ember, az súgja, hogy mit mondjon!" - és a bostoni 


lelkész, dr. Mather, aki lovon ülve nézte a tragikus színjátékot, amelynek 
egyik értelmi szerzője volt, odakiáltott a tömegnek: , Ne higgyetek 
neki, nem igazi lelkész, jámborsága színlelt, az ördög most is, mint már 
gyakran, a világosság angyalának alakját öltötte fel!" A hangulat 
megfordult. Majd előlépett a hóhér, s feltette a lelkészek művére a koronát. 


Tizenkilenc halottja volt már a szomorú pernek, s a bíróság buzgón 
folytatta működését. Közben a tömeghisztéria már az állatokat sem kímélte: 
a papok és pörök által megvadított, agyonijesztett emberek felakasztottak 
két kutyát, mert megszállottnak, illetve varázslónak 
tartották. Boszorkánysággal vádoltak egy befolyásos urat is. De ez nem 
ijedt meg, hanem elfogatási parancsot eszközölt ki vádlói ellen, és ezer font 
kártérítést követelt. A lavina megakadt. Amíg csak egyszerű, szegény 
embereket és a hatóság útját keresztező, vakmerő gondolkodású papokat 
vádoltak, simán ment minden. Mikor azonban a járvány már a felső osztály 
tagjai közül is kezdett áldozatokat szedni, útját kellett állni. Az első sikeres 
ellenállás buzdítólag hatott a foglyokra és Salem józan gondolkodású 
lakosaira. Számos beismerő, terhelő vallomást visszavontak, kijelentve, 
hogy azt a bírák szuggerálták. A felső törvényszék szabadon engedte a 
foglyokat, még azokat is, akiket már halálra ítéltek, összesen százötvenen 
szabadultak ki, ezek közül ötven már bevallotta - képzelhetjük, milyen 
tortúra után! -, hogy boszorkány. Sokan féltek, hogy a szabadlábra helyezett 
, boszorkányok" majd újra megkezdik a , rontást", de a józanok szava egyre 
erősebbé vált, egyre termékenyebb talajra hullott. A nép belátta tévedését, 
mély szégyenérzet s megbánás fogta el. 


1696-ban Salem lakossága nagy bűnbánó böjtöt tartott, kérte az eget: 
bocsássa meg bűneit! A bírák pedig írásban fejezték ki keserű 
megbánásukat, s kérték az istent, ne rója ezt fel nekik és övéiknek. De a 
bűnbánat nem támasztja fel a holtakat... 


BOSZORKÁNYPEREK 
MAGYARORSZÁGON 


Magyarországon is elevenen élt a középkorban a  varázslókba, 
boszorkányokba vetett hit, számos törvényt hoztak ellenük. Már I. István 
törvényei elrendelik: aki varázslással ártott valakinek, adassék át az 
ártalmat szenvedett félnek, s az bánjék vele tetszése szerint. A strigákról - 
ezek olyan boszorkányok, akik állattá, többnyire madárrá tudnak változni, 
éjszaka ide-oda röpködnek és kiszívják a gyermekek vérét - azt írja elő I. 
István, hogy vigyék el őket a paphoz, részesítsék vallási oktatásban, s csak 
ha harmadszor is visszaesnek, akkor bánjanak el velük a bírák. Feltehető, 
hogy a régi pogány valláshoz ragaszkodó varázslónőket tekintették 
strigáknak. I. László törvénye egy kalap alá veszi a strigákat a rossz 
erkölcsű nőkkel, s elrendeli, hogy a püspök ítélkezzék felettük belátása 
szerint. Kálmán I. törvényének 57. szakaszában azonban már a 
következőket olvashatjuk: , A strigák felől pedig, akik nincsenek, ne folyjék 
vizsgálat." Ezt sokan arra magyarázták, hogy Kálmán király nem hitt a 
boszorkányok létezésében, s ezzel több évszázaddal megelőzte korát. A 
dolog azonban nem így áll. Kálmán is hitt a  boszorkányokban, 
varázslókban, de a strigák létezését az egyház tagadta, s mint a régi pogány 
vallások maradványát tiltotta a strigákban való hitet. Már Rothari longobárd 
király 643-ban készült törvénye kimondja, hogy keresztény embernek nem 
szabad hinnie strigákban, s a bíráknak tilos az ilyen váddal terheltek 
ellen eljárni. Nagy Károly a szászok részére kiadott I. capituláréjéban (787) 
halálbüntetést ró ki arra, aki egy strigának vádolt személyt megöl. 
Valószínű, hogy Kálmán ezek nyomán adta ki a maga törvényét. Ha pedig 
strigán nálunk -mint már említettük - az ősi pogány vallás varázslónőit, 
javasasszonyait értettek, akkor Kálmán törvénye arra mutat, hogy ezek az ő 
korára már kivesztek. 

A varázslással, boszorkánysággal való rontás (latin néven maleficium) 
bűne miatt már a XI-XV. században is folytak pörök Magyarországon. A 
váradi regestrumban (XIII. századi jegyzőkönyv, amely több mint 


háromszáz peres ügyet tartalmaz) 12 esetben fordul elő varázslással 
összekapcsolt mérgezés (veneficium) vádja. 

Buda város XV. század elejéről származó jogkönyve is foglalkozik a 
varázslással okozott megrontással. Akit ebben első ízben találnak bűnösnek, 
arra pellengért szab, de ha visszaesik bűnébe, máglyára kell küldeni. 

A legrégibb magyarországi boszorkánypör, amelyről tudunk, 1565-ben 
Kolozsvárt, Botzi Klára ellen folyt. 


Gruz Péter panaszt tett Botzi Klára ellen, hogy az veszedelmes 
boszorkány. A városi hatóság erre tanúkat hallgatott ki. Az egyik tanú 
elmondta: mikor szülés előtt állt, Botzi Klára (aki bábáskodással 
foglalkozott) kijelentette: ha azt akarja, hogy gyermeke éljen, őt hívassa a 
szüléshez. Egy másik tanú a következőket vallja: Botzi Klára dicsekedett 
előtte azzal, hogy egy szomszéd legény csak azt veheti el, akit ő, Klára akar. 
A harmadik tanú szavából megtudjuk, hogy a vádló, Gruz Péter, kikérdezett 
egy boszorkányt, akit később megégettek. Ez megvallotta, hogy Botzi Klára 
és még három asszony varázslónő. A negyedik tanú szerint a vádlott 
hajlandó volt őt megtanítani egy bűvös mondásra, amelynek segítségével 
búzavetésében nem nő gyom. Vall arról is, hogy a vádlott dicsekedett: ha 
sikerül megérintenie a bíró ruháját, az sohasem tudja elítélni; továbbá, hogy 
ha kígyóból italt főz, megérti minden állat beszédét, s a füvek is elárulják 
neki, mire valók. Van egy bűvös könyve, amelynek segítségévei 
megszólaltatja a füveket. Egy asszonynak megígérte, ha vele kúráltatja 
magát, tetszése szerint szülhet fiút vagy lányt, vagy ikreket. Másoknak 
meddőséget okozott - vallják - és még dicsekedett is vele. 

Az ítélet szerint ki kell vezetni a , szokott helyre" s ott megégetni. 

A perből látszik, hogy már előzőleg égettek boszorkányokat Kolozsvárott, 
s nem ez volt az első ilyen pör Magyarországon. A Botzi Klára által 
megnevezetteket is perbefogták, s csakhamar újabb máglyák lobbantak fel. 

A XVI. század végéről, a XVII. és a XVIII. századból számos ilyen pör 
iratai maradtak fenn a megyék, városok és földesurak levéltáraiban. 

A magyarországi boszorkánypörök kezdettől fogva nem az inkvizíció, 
hanem a világi hatóság, a városi, megyei bíróság vagy az úriszék előtt 
folytak. 

Külön boszorkányüldözőket sohasem neveztek ki. De a magyarországi 
papság, bármilyen felekezetű volt is, kötelességének tartotta, hogy a 
boszorkányok után nyomozzon. Az egyházi zsinatok ismételten határozatot 


hoztak a boszorkányok üldözéséről. Az egyházi főhatóságnak a XVI- 
XVII. században felügyeleti körútján mindenütt kérdezősködnie kellett, 
nincsenek-e a környéken boszorkányok. Ahol a világi hatóságok nem léptek 
fel kellő eréllyel, a papok kemény megrovásban részesítették őket. Számos 
adatunk van arról, hogy a papság uszított a boszorkányok ellen, s részt vett 
üldözésükben. 


A híveket hosszú prédikációkban , világosították?" fel a boszorkányok 

mibenlétéről és leleplezésük, megbüntetésük módjáról. Az iskolákban, 
amelyek akkor teljesen papi kézen voltak, , tudományos? előadásokon 
tanították az ifjúságnak a boszorkányok tulajdonságait. 


A szebeni városi lelkész, amikor 1648-ban új lakásba költözött, ajtaja fölé 
feliratot helyezett: Krisztus jelen van, velem együtt költözik e házba; 
boszorkányok, démonok távozzatok innen! 


A XVIII. század elején a halmi prédikátor, mikor  ,igenigen 
megnyomorodott és elbetegedett, örökké Isáknéravolt gyanúja", hogy az 
rontotta meg. 

Egy erdélyi helység papja pedig 1682-ben maga indított boszorkánypötrt, 
tanúkat hallgatott ki, s a világi hatóságtól azt követelte, hogy hajtsa végre a 
vízpróbát, utána pedig a halálos ítéletet. A világi hatóság azonban , csupán" 
a száműzést mondta ki. Ebben a kegyességben nyilván része volt annak is, 
hogy az urak nem szerették, ha a papok parancsolgattak nekik. 


Az egyik evangélikus zsinaton panasz hangzott el Bethlen grófnő ellen, 
aki üldözött egy lelkészt, mert az önhatalmúlag. minden törvényes eljárás 
nélkül boszorkányként megégettette a grófnő egyik jobbágyasszonyát. A 
zsinat egyetlen szóval sem helytelenítette a pap eljárását. 


A hazai joggyakorlat nem tekintette kivételes bűnnek a boszorkánykodást, 
s így nem is alkalmazott rendkívüli eszközöket, ugyanúgy járt el, mint a 
gyilkosságnál. 

A vízpróbát néhol alkalmazták, máshol nem. A vádlott beismerését nem 
tekintették szükségesnek a halálos ítélethez, és így a tortúrát többnyire nem 
alkalmazták oly kíméletlen kegyetlenséggel, mint a nyugati országokban. 
De hazánkban is megkínozták a vádlottakat, ha nem , ismerték be önként 
boszorkány voltukat". A jegyzőkönyvek azonban, különösen a XVI-XVII. 
században, általában nem említik a kínzást, csak a hóhér számadásaiból, s 
egy-egy elejtett megjegyzésből tudjuk, hogy a vallatásnál a hazai bírák is 


alkalmazták a csigázást, a spanyol csizmát, a létrát, a viasszal való 
megcsepegtetést. 

A halálos ítélet rendszerint azt is előírja, hogy a foglyot kivégzése előtt 
meg kell kínozni; ilyenkor a bűntársak nevének a kicsikarása és az ítélet 
szigorítása volt a cél. Csak ritkán fordult elő, hogy a külföldi 
joggyakorlatnak megfelelően a vádlott sorsát vallomásától tették függővé. 
Ilyen esetben, ha beismerte boszorkányságát, megégették, ha állhatatosan 
tagadott, száműzték. 


Hogy mi mindenért lehetett valaki ellen boszorkányság vádját emelni, 
abból már ízelítőt adott Botzi Klára pöre. De voltak még különösebb vádak 
és gyanúsítások is. 

Egy öregasszonynál, akit az iratok ,, Vargáné anyja" néven emlegetnek, az 
egyik tanú azt találta gyanúsnak, hogy , a holdvilágon kijöve házából, s az 
kapunál innét levő híd alá mene, onnét kijőve, esmég az ő ajtaján bemene, 
viszontag a híd alá mene, esmég kijőve". Az öregasszony veje viszont azzal 
dicsekedett egyszer, hogy ha az ő anyósa , valamely füvet megfog és 
mondja: te mire való vagy? mindjárt megszólal a fű neki". A 
szomszédasszonya elmondja: Egyszer az öregasszony egyik lúdja betévedt 
hozzájuk, s hiába kereste, a gazda nem adta vissza. Mire , a Vargáné anyja" 
megfenyegette: , Mindörökké megbánod és megsiratod." A gazda nem 
sokat törődött ezzel, megfőzette a ludat. Aznap éjjel egyszercsak felkiáltott, 
s a ,tiszta ép szemét a markában tartotta". Azt mondta: ,Az 
öregasszony kitolta a szememet." Jellemző a bíróság eljárására és a tanúkra, 
hogy ugyanezt a szomszéd fia másként mondta el. Ugyancsak ,, Vargáné 
anyjáról" egy inasgyerek azt mesélte, látta, amint egy nagy fekete disznót 
fejt. Egy tanú elpanaszolja: nem vitte beteg gyermekét a , Vargáné 
anyjához", ezért az megsértődött. Csakhamar ezután a tanú másik gyermeke 
elesett, megütötte a lábát, leesett a körme , és valami leié a lábát - vallotta -, 
megtekeredett és feláll az a nagy lába ujja... úgy elmozdíthatom, mint egy 
ruhát, csontot nem érzek". Az öregasszonyra gyanakodott emiatt. 
Egy Fazekasné nevű asszony pedig, aki a pör idején már halott volt, 
betegségében mindenkinek azt mesélte, hogy egy éjjel az öreg boszorkány 
enni vitt neki egy tálacskában, s amikor felé fordult, azonnal , el vesze 
előle", ettől lett halálos beteg. Számos gyermek és felnőtt betegségét az ő 
rontására vezették vissza. 


Egyeseket meggyógyított, ezt is  boszorkánysága bizonyítékának 
tekintették. A bíróság először úgy látta: nincs eléggé bizonyítva boszorkány 
volta, ezért hetedmagával , esküdjék és mentse magát". De a vádló 
fellebbezése után mégiscsak megszületett a halálos ítélet. Ugyanebben az 
évben egy másik kolozsvári asszonyról, Lakatosnéról az egyik tanú azt 
vallja: látta, mikor a szomszéd kertjében Szent György estéjén lepedővel 
hajtotta a harmatot. Egy asszony rászólt, mire megfenyegette. S ím, az 
asszony , elszárada és meghala". Ugyanez a tanú azt is látta, hogy délben 
két macska szállt az istállójukba, , ott egymás kezét fogják és táncolni 
kezdének", az istálló leszakadt, néhány nap múlva az egyik ló megvakult, a 
másik megbénult; Lakatosnéra gyanakodott ezért. 


Egyszer ez a Lakatosné betért az egyik szomszédjához, ahol még sohasem 
volt. Aznap éjjel a szomszéd kisfia kiáltozni kezdett, hogy látja az 
öregasszonyt, bebújt a kemencébe. Másnapra a gyermek beteg lett. Ezt 
csakis a boszorkány okozhatta. Hasonlóképpen látta éjjel Lakatosnét egy 
felnőtt ember is, de amikor a gazdasszonyát szólította, az öreg bába 
, elenyészék, nem mutathatá meg". Egy asszonyra macska képében mentek 
a boszorkányok - hangzik a vád a szeme kiveszett, ezt is Lakatosné tette. 
Egy asszony tehenet vett, Lakatosné megkérdezte: hol vette? A tehén 
nem tejelt jól, nyilvánvalóan Lakatosné rontotta meg a kérdéssel. 
Háziasszonyának (mert Lakatosné házatlan zsellérasszony), aki sokáig ült a 
vacsoraasztalnál, azt mondotta Lakatosné: én ezalatt már Makóban voltam. 
A bíróság a vádlott beismerésének tekintette ezt a kijelentést, és 
máglyára ítélte. 

Sokszor abból kerekedett a boszorkányság vádja, hogy a szomszéd tehene 
rosszul tejelt, rossz minőségű tejet adott, míg a boszorkány két tehéntől 
többet fejt, mint más nyolctól. A rontásnak az volt a bizonyítéka, ha az állat 
rábőgött a boszorkány házára, vagy be akart oda menni. 

Gyakori az a vád is, hogy a lovat, ökröt úgy megnyargalja a gonosz, hogy 
elpusztul; az ilyen állat háta csupa kék folt. A pörökben számtalan tanú azt 
vallja, hogy összeveszett a vádlottal, vagy valamely kérésének nem tett 
eleget, s utána vagy maga, vagy valamelyik családtagja megbetegedett. 
Ha ilyenkor egy másik javasasszonyhoz mentek, az kijelentette: , Jaj, 
lelkem, ez súlyos baj, a beteget megrontotta egy boszorkány, akivel 
összeveszett. Ezt igen csak nehéz meggyógyítani, ezt csak sok pénzért 
vállalom, mert meg kell küzdenem a gonosz rontó boszorkánnyal, s bizony 
az életemmel játszom, kitekerheti a nyakamat." Különösen a gyermekágyas 


nőre és az újszülött gyermekre tartották veszélyesnek a boszorkányt. Egy 
fiatal nő pl. azt vallja: a szülés után ott feküdt az ágyában; , éjfélkor nagy 
sok macska jöve be... s renddel mind az asztal mellékét beülék: az középső 
jajdula elébb meg és az után rettenetesen kezdének ordítani". Az egyik 
macska felvette a gyermeket s odadobta a másiknak, majd visszahajították 
az ágyba. Az asszonyt megnyomták, feje megdagadt, a kezén sok lyuk 
támadt, a gyermek pedig rettenetesen beteg lett, , ím nyolc esztendős, de se 
nem szól, sem ülhet, sem járhat, amint meg is mutatá". Egy asszony 
elmondja: egyesztendős gyermeke a magas bölcsőben nyugodott, míg ő 
kissé kiment a házból. Mire visszajött, a gyermek az asztal mellett a földön 
feküdt, de semmi sérülés vagy kék folt nem látszott rajta. Az arra menő 
bábaasszonyra gyanakodott. Az elégetésre szóló ítélet ezt az esetet a 
boszorkány súlyos bűneként említi. 


A vádak között ilyen is szerepel: a gyanúsítottnál egyszer vendégként egy 
ifjú asszony hált négyesztendős fiával. Késő este a fiatal nő kiment a házból 
a gyermekkel, egyszerre csak elveszett mellőle a fiúcska; az asszony 
, sivalkodott, hogy elvitték!" Erre a gyanúsított megkerülte háromszor a 
házat s előhozta a kis gyermeket. Nyilvánvaló, hogy boszorkány! 


Egy 1629-es kolozsvári boszorkánypörben többek között ilyen 
tanúvallomások hangzottak el: 


Egy asszony hazatérve, kis szolgálóleányát a földön elterülve találta. 
Mikor onnan felkelt, azt mondta: Kerekes szüle, a javasasszony , reá ment" 
ostorral, erősen megverte. Azután is többször mondta, hogy a bába gyötri, 
de más nem látta. A gazdasszony megfenyegette Kerekes szülét, hogy tüzet 
rakat a hátára, s attól fogva a leányka nem panaszkodott. 


Egy másik tanú szerint a házukban mindenféle tárgy röpködött, kő, kés, 
ekevas, ezt csak Kerekes szüle tehette. Igaz, hogy ebben a pörben a tanács 
nem látta bizonyítottnak a bűnt, s megengedte a vádlottnak, hogy esküvel 
tisztázza magát. 


Egy jobbágy szénásszekeret hajtott hazafelé. A szekér egy öregasszony 
háza előtt , fenekestül felborult mind szénástól?" - panaszolta a jobbágy - 
csakis az asszony boríthatta fel - tehát boszorkány. 

Elhangzik olyan vád is, hogy egy asszony minden liszt és más sütéshez 
való készülődés nélkül kenyeret sütött; hogy varázsmesterséggel búzát 
lopott; hogy lopott holmiját varázslással akarta megtalálni. 


Többször előfordul, hogy a férj emel vádat felesége ellen, hogy az 
boszorkány, bűbájossággal egészsége, sőt élete ellen tört. Egy katona azért 
kéri elválasztását szökött feleségétől, mert az boszorkány, , nem tudtam kit s 
micsoda személyt találtam volt elvenni, elannyira, hogy varázslásnak 
mondhatom lenni vele való egybeköttetésemet." Kéri egyszersmind, hogy 
feleségét a hatóság büntesse meg. Az egyházi hatóság kimondta a válást. 


Egy asszony ellen felhozzák a tanúk: az ura is boszorkánynak szidta, és 
elpanaszolta; hiába veri, csak a párnát éri, ha megrúgja, csak a széket rúgja, 
feleségének semmit sem árthat Egy biharmegyei pör is a férj és feleség 
halálos gyűlöletét tükrözi. Az asszony folyton meg akar szökni, a 
szomszédok hallják, mikor az asszony a szolgáló segítségével veri a férjét, s 
az könyörög: ne ölj meg, csillagom, feleségem! A férj mindenkinek 
mondogatja: a felesége boszorkány. Az asszony viszont a férjét vádolja 
ezzel. A tanács ebben az ügyben, noha az említetteken kívül még számos 
vád szerepel (az asszony déltől estig megjárja az utat Kismarjától Váradra 
és vissza; kígyót eszik fűszerszámmal, s egy veres egeret bocsát ki maga 
alól stb.), viszonylag enyhén ítélt, mert ,,csak?" 100-100 pálcát mért az 
asszonyra és a szolgálóra. Igaz, hogy ez már 1752-ben történt, a 
boszorkányüldözés alkonyán. 


Sok asszony azért kerül bajba, mert tehetetlen haragjában átkozódik, 
fenyegetőzik. Némelyik nyilván nem is bánja, hogy tartanak tőle. Koósné 
Török Mária szeghalmi lakos be is vallja: azt, hogy az emberek félnek tőle, 
jobban szereti ezer forintnál. 


Igen könnyű boszorkányság gyanújába keveredni. S ha egy asszonynak 
ilyen híre támad, többnyire elveszett. Ha boszorkánynak szidták, s nem 
fordult panasszal a hatósághoz, ez döntő bizonyítéknak számított ellene, s 
rövidesen elfogták. Ha viszont port indított rágalmazója ellen, 
könnyen rosszul járhatott. Számtalan esetben azt mutatják a periratok, hogy 
az ilyen becsületsértési perekben a tanúk rengeteg vádat hoztak fel a 
felperes ellen, így végül mint boszorkány máglyára került. 


A vádat, a gyanút szinte lehetetlen lemosni. Még ha a bíróság fel is menti 
a vádlottat, akkor is tovább tart a szidás, gyanúsítás, s hamarosan új per 
kezdődik. Hiába költözik el a szerencsétlen asszony, a rossz hír utána megy, 
újra perbe fogják, s végül a máglya várja. 

Szaniszló Borbálát 1711-ben egy szomszédasszonya boszorkánynak 
szidalmazta. Az asszony a bíróságon keres elégtételt, de bebizonyosodik, 


hogy már régebben is szemébe mondták: boszorkány, s akkor nem tett 
panaszt; ezért a szomszédasszonyt felmentik. 


Nyolc évvel később a hatóság hivatalosan vádat emel Szaniszló Borbála 
ellen, hogy , magát boszorkányság mesterségébe elegyítette?, 1723-ban 
vízpróba alá vetik, de minthogy lemerül, azaz ,,vizet hozott ki a szájában", 
fölmentik. Ám mégsem menekül meg; 1726-ban újra elfogják, azt 
állítva, hogy , a vízpróba nem a maga rendin vitetett véghez", s így nem 
érvényes. Minthogy azóta sem javult meg, ,hogy tűzzel megégessék, 
elvégeztetett". 


S ha vannak gyermekei a szerencsétlennek, azok tovább hurcolják a gyanú 
terhét. A közfelfogás szerint a boszorkány átadja , tudományát" leányainak. 
Így azután sokszor a leány is bíróság elé kerül, s anyja sorsára jut. 


Segesvárott egy , boszorkány" vízpróbájánál tartóztatták le az anyja sorsán 
búsuló leányt, s azonnal megindították ellene a port. 


A hatóságok máskor is keményen lesújtanak, ha valaki helyteleníteni meri 
eljárásukat, s nem hisz az elítélt boszorkány bűnösségében. 


1681-ben Debrecenben megégették Szabó Gergelynét, mert , ódó-kötő, 

csillagokra, holdra néző, abbul jövendölő varázsló; maga és mások 
gyermekeit elvesztő, arra másokat is tanító, más, ördögi mesterségekkel 
élőket . megismerő, — azokkal —— cimboráló, — ördögi  — mesterségeket 
gyakorló személy volt; sőt törökkel való paráznaságát is hozza egy tanú". 


Megégetése után nagy tűzvész pusztított a városban. Azonnal gyanúba 
fogták a boszorkány férjét, Szabó Gergelyt. A vádirat így hangzik: 

,Hogy mikor az tűz támadott, az az inculpatus (a vádlott) ott járt-költ, 
utcákról utcákra széjjel járt; ő általa ment végbe a tűzi romlás. Az várost 
fenyegette, hogy ha az ő feleségét megégetik: megsiratja Debrecen 
városának még a gyermeke is. Azt is mondta: az micsodás tűzzel az ő 
feleségét megégetik, hasonló tűzzel égjen meg a város, elsüllyedjen, mint 
Szodoma és Gomora. Oldását, varázslását, kötését, boszorkányságát; nyelve 
vallását is a felesége felől; hogy ő tudna többet nálánál. El is adta mindenét, 
elábálni (szökni) akart. Hoc addito (továbbá): felesége szabadításában 
pénzzel kísértgette a hites embert (tisztviselőt)." 


A tanúk megerősítik, hogy megfenyegette a várost, és megjövendölte a 
, tűzi romlást". Kérkedett azzal, hogy felesége csak tanítványa volt és istent 
is káromolta. Ezért tortúrának vetik alá, azután , hóhér által élete elfogy". 
Egy másik férjnek, aki felesége elégetése miatt a felsőbányai városi 


tanácsot szidta, kivágták a nyelvét, majd a hóhér kiűzte a városból. 
Ugyanakkor egy asszonyt, aki azt állította, hogy a megégetett boszorkány 
ártatlan volt, pénzbírságra ítéltek. Itt is, más pörben is szerepel, hogy a 
vádlott magzatelhajtással is foglalkozott. 


1682-ben találunk először említést arról, hogy a boszorkány a Szent 
Gellért-hegyre jár. 

Szerelmi varázslat űzése is gyakran szerepel a vádak között. 1689-ben 
Ugocsa megye főispánja port indít Szerenyei Anna ellen, azzal a váddal, 
hogy boszorkányságával sokaknak ártott, istent káromolta, ,az Isten 
könyvének, a Szent Bibliának ... igéjét és Istennek szavait meghamisítván, 
ellene mondott". Boszorkánysága nem bizonyult rá, de az utóbbi , bűn" 
vallomásából is , kitetszett", ezért nyelvét tőből kivágták, s utána szalmával, 
lassú tűzön égették meg. Itt nyilvánvalóan olyasvalakiről van szó, aki a 
vallást (s ezzel a fennálló rendet) bírálta, támadta. A hatalom képviselői 
kíméletlen szigorral léptek fel az ilyenek ellen. A szokottnál kegyetlenebb 
kivégzési mód célja az elrettentés volt. 


A bátorság, a szókimondás nyilván más esetekben is oka volt, vagy 
legalábbis hozzájárult ahhoz, hogy valakit ezzel a váddal pörbe fogjanak. 


Arra nincs példa Magyarországon, hogy kisgyermek került volna 
boszorkányság vádjával bíróság elé. De mint tanúk, sőt koronatanúk, 
gyakran szerepeltek. 


Így például egy halmi pörnél terhelő bizonyítéknak fogadták el, hogy az 
egyik gyermek a játszótársainak a következőket mondotta: , én tejet öttem 
.. mert nagyanyámnak elég teje vagyon, ü elég tejet fej az ágasbul... az 
ollóval megpercenti, beléütvén az ollót..ttovábbá azt is mesélte a 
nagyanyjáról, hogy dióhéjban jár a Tiszán. A pörökben a tanúk vallomása 
volt a döntő. Ezek sokszor oly egybehangzóak, hogy felmerül a gyanú: 
előre betanulták, megegyeztek. De lehet az is, hogy a bíróság adta szájukba 
a vádakat, onnan az egyöntetűség. A későbbi esetekben egyes vádlottak el 
is mondták: a bírák úgy kérdeztek, hogy csak igennel vagy nemmel kellett 
felelniük. A  vallomásokból sötét kép bontakozik ki: mérhetetlen 
szegénység, nyomor, számtalan természeti csapás, háborúk, fosztogatások, 
szörnyű betegségek, amelyekkel szemben tehetetlenül áll a gyönge, 
tudatlan, elnyomott,  — agyonijesztett —— lakosság. — A szegények 
szerencsétlenségükben egymást marják, a jobbmódúak pedig gyanakodva 
és gyűlölködve állnak szemben a szegényekkel. 


A vádlottak általában a szegények között is a legszegényebbek: bábák, 
koldusok, öregasszonyok, akik nyomorúságukban sokszor fenyegetőzéssel, 
hazudozással és varázslással próbálnak valami kis megélhetéshez jutni, 
vagy a bántalmakért bosszút állni. Legtöbbjük ért a gyógyításhoz, füvekhez, 
és ismer különféle ősi babonákat, maga is azt hiszi, hogy varázsolni képes - 
így viszonylag könnyű a , bűnt" bizonyítani. A bíróság tagjai meg vannak 
győződve a gonoszok ártó bűbájosságáról, s úgy érzik: ezzel a kóbor, bűnös 
aljanéppel szemben a legszigorúbban kell eljárni, különben mindent és 
mindenkit tönkretesznek. 


Sokszor azért kerül bajba a falusi javasasszony, mert magára vonta a 
földesúr vagy a falusi bíró haragját. 


A földesúr időnként maga is igénybe veszi a boszorkányt, s ha nem 
gyógyítja meg, hajdúival elfogatja s megkínoztatja, majd átadja a megyei 
bíróságnak. Így járt például Bicskén Koldus Molnár Ilona, akit a földesúr 
többször igénybe vett mint bábát és javasasszonyt. Mikor azután a földesúr 
felesége, leánya és szolgálója beteg lett, a földesúr elfogatta a bábaasszonyt. 
Majd a férjét, a falu öreg koldusát is láncra verette és megkínoztatta. A 
szerencsétlen , beismerte", hogy a felesége boszorkány. Mikor az asszony 
ezt meghallotta, kijelentette, hogy férje kanördög, ő tanította a 
boszorkányságra. Megígérte: ha szabadon engedik és senki nem bántja, 
tizenkét év alatt meggyógyítja a földesasszonyt, ha nem, akkor égessék 
meg. De együgyűen ravasz kívánságát nem teljesítették, hanem ismételten 
megkínozták, mire sok rontást beismert, s megnevezte számos társát. Az 
urát . boszorkánynak mondta Molnár Ilona, aki ,fia  feleséginek 
megcselekedte, hogy gyermeke ne legyen". Később, mikor Pest megye 
, törvényes ülésén? újra kihallgatták, erősen tagadott, kijelentette, hogy 
előzőleg kénytelen volt , mindenfélét vallani, mert a rettenetes nagy 
kínzásban egyebet nem cselekedhetett, hanem csak ki kellett vallani azokat 
is, akik fölött semmit sem tud, hogy csak békét hagynának neki egyszer". 
Később azonban nyilván újra megkínozták, mert visszatért régebbi 
, beismeréséhez?. Házában különféle, boszorkánymesterséghez tartozó 
eszközöket találtak: nyúlganajt, viaszt, cserép darabokat, kis késeket, 
csontot, korbácsot, szakadt kötelet, szakadt bőrt stb. Ez súlyosbító 
körülménynek számított. Férje - akit ismételten megtortúráztak - ugyancsak 
reá vallott. A pör kimenetelét nem ismerjük, de több mint valószínű, hogy 
halálos ítélettel zárult. 


A földesúr mellett nagy hatalma van a faluban a bírónak. Ö rója ki az adót, 
ő szedi be a földesúri szolgáltatásokat, ő rendeli az embereket robotra, 
közmunkára. 


A legtöbb közülük barátainak, rokonainak, a jómódúaknak kedvez, a 
szegényeket nyúzza. Ebből azután sok súrlódás, veszekedés adódik. 
Különösen az asszonyok száját nehéz befogni. Amelyik szegény asszony 
nagyon szidja a bíró igazságtalanságát, könnyen kerül boszorkány hírébe s 
borsószalmára. Ez lett a sorsa többek között a Fekete Ardóból való Paládi 
Istvánnénak is. Mikor a főispán ökreit telelni a falusiak csűrébe hajtották, 
Paládiné - a tanúk szerint - veszekedett a bíróval: , ez az Bodor András 
dolga és a tied bíró úr, mert neked atyádfia Bodor András, azért nem hajtod 
az ő csűribe, hanem az enyimbe". Ezután néhány nappal Bodor András 
kisfia megbetegedett, meg is halt; az apa Paládinéra gyanakodott. Más 
alkalommal a bíró füvet akart hozatni egy beszállásolt német katona lova 
számára Paládiné fiával, de az nem vitt; erre a német s egy falusi megverte 
a fiút. Az asszony ezért megfenyegette a bírót: Megkeserülöd ezt! s íme egy 
leánygyermeke hosszú betegség után meg is halt. Máskor meg a bíró 
elhajtotta tized fejében Paládiné sertését, akkor is fenyegetőzött - s a 
bíró állatai elpusztultak. A , tekintetes Ugocsa vármegye? megkínoztatta az 
asszonyt, majd tűzhalálra ítélte. 


A több száz magyarországi boszorkánypör között csak tizenhárom olyat 
találunk, ahol a vádlott köznemes. Ezeknek a pöröknek, néhánytól 
eltekintve, nem ismerjük a kimenetelét. Minthogy azonban csak a 
vádindítvány található meg a levéltárakban, valószínű, hogy meg sem 
indították az eljárást. Csupán egyetlen nemes asszonyról tudjuk, 
hogy megégették. Emellett az 1600-as, 1700-as években a nemesség nem 
jelentett egyszersmind jómódot is, igen sok földhözragadt ember is őrzött a 
ládájában kutyabőrt. 

Még ritkábban fordult elő, hogy főrangú asszonyok ellen emeltek ilyen 
vádat. Mátyás humanista udvarában, a művelt Beatrix királynő annak 
tulajdonította meddőségét, hogy Corvin János anyja megbabonázta. De 
ennek a rágalmazásnak nem volt semmiféle következménye. 

Erdélyben, amikor Báthory Zsigmond fejedelem házasságából nem 
született gyermek, gyökeret vert az a meggyőződés, hogy az általa 
meggyilkolt Báthory Boldizsár anyja , megkötötte" férfiúi erejét. (Hasonló 


vádakkal más európai fejedelmekkel kapcsolatban is találkozunk.) Pör 
azonban ebből a vádból sem lett. 


A Báthory-családnál még több ízben találkozunk a boszorkányság 
vádjával. Így Báthory Gábor fejedelem halála után az erdélyi országgyűlés 
paráznaságért és bűbájosságért perelte Imrefinét, a volt kancellár feleségét 
és Dengeleginé Enyingi Török Katát, Török Bálint unokáját; a vád 
szerint varázslattal magukhoz kötötték Báthory Gábort. 

Az országgyűlés halálra ítélte Imrefinét, de Bethlen Gábor fejedelem 
megkegyelmezett neki azzal a feltétellel, hogy életét , megjobbítja? és 
Erdélyt örökre elhagyja. 


Török Katát is halálra ítélték 1614-ben. Ezt az ítéletet sem hajtották 
azonban végre. 


Nagy feltűnést keltett Báthory Gábor testvérének, Annának a pöre. 


Az óriási vagyonnal rendelkező, a leírások szerint csodaszép és művelt 
Báthory-leány fiatalon özvegységre jutott, majd hamarosan újra 
férjhezment egy főúri ifjúhoz, Jósika Zsigmondhoz. Ennek csakhamar el 
kellett bujdosnia. Ekkor azt beszélték, hogy az asszony viszonyt folytat 
egyik emberével, s gyermeke született tőle. Hogy mi volt ebből igaz, mi 
nem, azt ma már nehéz lenne felderíteni. Az azonban kétségtelen, hogy 
Báthory Annának eklézsiát kellett követnie. 


Mikor Jósika Zsigmond hazatért a bujdosásból, felesége nem akarta 
visszafogadni, mert éppen újabb szeretőjével élte világát. A férj panaszára 
Péchy Simon kancellár kivizsgálta az ügyet, és próbált az asszony lelkére 
beszélni. Ekkoriban kezdett híre járni annak, hogy Bethlen Gábor fejedelem 
is járt a férj távollétében a szép asszonynál kereki várában, s táncolt is vele. 
Bethlen feleségéhez írt levelében erősen tagadja, hogy táncolt volna 
Annával, de elismeri, hogy a bűvölést igencsak érti ez az asszony. 


Nyilván féltékeny felesége megnyugtatására parancsot is adott a fejedelem 
Báthory Anna bűbájosságának kivizsgálására és szeretője letartóztatására, 
de a váradi kapitány, Rédey Ferenc, aki Báthory Annától gazdag ajándékot 
kapott, nem tett egy lépést sem. 

Minthogy Jósika egyre kérte a fejedelmet, hogy járjon el hűtlen felesége 
ellen, Bethlen Gábor végül is 1618-ban elfogatta és Kolozsvárra. vitette 
Báthory Annát, szeretőjét letartóztatták, vára, birtokai a fejedelem kezébe 
kerültek. Ekkor több főúr, akik gazdag ajándékokat kaptak a Báthory 
leánytól, közbenjárt, s a fejedelem megkegyelmezett neki. Állítólag ekkor 


törvényesen el is választották Jósikától. Birtokait, ékszereit, kincseit a 
fejedelem elkobozta. Csakhamar azonban újra bajba került. A 
fejedelemasszony, Károlyi Zsuzsánna megbetegedett, s az a gyanú 
támadt, hogy Báthory Anna és ördöngös társai rontották meg. Annát azzal 
is vádolták, hogy megölte gyermekét. Társaival együtt letartóztatták és 
Váradra hurcolták. Egyik társa bevallotta, hogy , bitorkodott vele". 


Bethlen Gábor elrendelte: a legnagyobb szigorral járjanak el vele 
szemben, de ha nem tett semmit a fejedelem és felesége ellen, s nem ölte 
meg gyermekét, akkor ne ítéljék halálra. Társai közül azokat, akik 
boszorkányok, égessék meg, de előbb hitegessék őket, próbálják rávenni, 
hogy gyógyítsák meg a beteg fejedelemnél akinek - félő - a varázslások 
következtében pulykaorra nő (valami vadhús lehetett). 


A fejedelemasszony meg volt győződve róla, hogy haját Anna okozta. Az 
iratokból arra következtethetünk, hogy valamiféle szerelmi kapcsolat 
lehetett a fejedelem és a , bűbájos" Báthory Anna között, s hogy ez volt 
alapvető oka Károlyi Zsuzsánna emésztő gyűlöletének. De lehetséges az is, 
hogy Báthory?" Anna valóban megkísérelte megszerezni a fejedelem szívét, 
hogy a fejedelemasszony helyére léphessen. A pör alatt sok úr közbenjárt a 
vádlott kiszabadításáért. Öccse, András, aki Lengyelországban élt, minden 
befolyását latbavetette érdekében. A bíróság arra hivatkozva, hogy a 
letartóztatásnál nem vették figyelembe a vádlott nemesi jogait, s így 
törvénytelenül jártak el, felfüggesztette a további eljárást. Bethlen ekkor azt 
írta feleségének, hogy nagyon bántja a bíróság e döntése. Követelte: több 
főúr kezeskedjék azért, hogy Anna nem szökik meg, s az idézésre 
megjelenik. 


A további fordulatokat nem ismerjük pontosan. Valószínű, hogy Bethlen 
beleegyezett . Báthory András  ajánlatába, s kiengedte Annát 
Lengyelországba. Ebben talán része volt annak is, hogy közben meghalt 
Károlyi Zsuzsánna. (Báthory Annáról később már csak annyit tudunk, hogy 
koldusszegényen elvetődött Esterházy Miklós nádorhoz. Ez egy kúriát 
adományozott neki, s elelmélkedett a sorsán: , Csuda e világ sora! Ennek az 
öregatyja egy volt a lengyelországi István királlyal [testvére volt], s maga 
viszont az erdélyi fejedelemmel, s ím most koldus és nyavalyás is.") 


Mi viszont elelmélkedhetünk azon, milyen másként bántak még a 
boszorkánypöröknél is az úrasszonyokkal, mint a szegény bábákkal. 


Apaffy Mihály fejedelem hitvese, Bornemissza Anna 1683 körül megőrült. 
Betegségét ugyancsak boszorkányoknak tulajdonították, ő maga is azt hitte. 
Vad hajsza kezdődött, sok boszorkányt megégettek. Azt állították, hogy a 
fejedelemnét megrontó boszorkányok Béldi Pál özvegyének szolgálatában 
álltak. (Béldi Pált Apaffy azzal vádolta, hogy életére tör. Elmenekült 
Törökországba, de ott fogságba vetették, s a Héttoronyban halt meg.) Noha 
a fejedelemasszony már betegsége előtt is gyengeelméjűnek mutatkozott, s 
rendkívül babonás volt, az országgyűlés mégis 12 tagú bizottságot küldött 
ki a dolog kivizsgálására. Közben Béldinét letartóztatták, nyomorultul, 
börtönben pusztult el. De a fejedelemasszony őrültségét nem gyógyította 
meg a , boszorkányok?" veszte. Minden szúnyogban boszorkányt 
látott. Mielőtt egy szobába belépett, minden szúnyogot ki kellett onnan 
kergetni, s ha mégis meglátott egyet, ki kellett üríteni a szobát, új bútorokat, 
evőeszközöket, ágyneműt kellett behozni, fehér leplekbe burkolva. 


Boszorkánysággal vádolták gróf Esterházy Zsófiát is, tanúkat hallgattak ki 
ebben az ügyben, de a vádat elejtették. Az előkelőek elleni pörök többnyire 
politikai jellegűek voltak, az alulmaradt párt vagy csoport tagjai ellen 
irányultak, ezek teljes megsemmisítését, rossz hírbe keverését 
célozták. Ezekben a pörökben - és kizárólag ezekben - az anyagi érdek is 
szerepet játszott: itt volt mit elkobozni. De akármi volt is az indítóok, 
ezekkel a vádlottakkal másként bántak, mint a szegényekkel, s egyikük sem 
került sem a kínpadra, sem a máglyára. 


A BOSZORKÁNY ÜLDÖZÉS ELLEN. 
AZ UTOLSÓ BOSZORKÁNY PEREK 


A boszorkányhit a középkorban nemcsak a tudatlanok körében élt, hanem 
a tanult emberek között is. A boszorkányok létét tudományosan 
megállapított ténynek tekintették. Mégis akadtak időnként merész 
gondolkodók, bátor emberek, akik felemelték szavukat a kegyetlen 
boszorkányüldözés, sőt a boszorkányokban való szilárd hit ellen is. 
Felemelték szavukat, pedig tudták, hogy ezzel maguk is a boszorkányság, 


eretnekség gyanújába keverednek, s a legszörnyűbb üldöztetés és halál vár 
rájuk. 

Már a XVI. század elején kijelentette a nagytudású Cornelius Agrippa von 
Nettesheim, hogy mágia nem létezik; azok a jelenségek, amiket 
varázslásnak tulajdonítanak, vagy csalás következményei, vagy eddig nem 
ismert természeti tünemények. 


A boszorkányüldözőkről így ír: , Ezek a vérszomjas keselyűk lecsapnak a 
szegény parasztasszonyokra, s anélkül, hogy a legcsekélyebb bizonyíték 
merült volna fel ellenük, puszta feljelentés alapján a legkegyetlenebb 
tortúrának vetik alá őket, míg csak vallomást nem csikarnak ki 
belőlük olyan dolgokról, amelyekről még csak nem is hallottak. Addig 
folytatják a mértéktelen kínzást, amíg a szerencsétlent máglyára nem. 
küldhetik, vagy amíg pénzt nem nyomnak a markukba, hogy érjék be a 
kínzókamrával, és hagyják futni áldozatukat." 


Mikor a varázslásról vallott felfogása nyilvánosságra került, s védelmébe 
vett egy , boszorkányt", akit az inkvizíció meg akart égetni, gyanúba fogták, 
hogy varázsló, s Brüsszelben egyévi fogságot szenvedett ezért. 


Tanítványa, Johann Weyer, a clevei herceg udvari orvosa, 1563-ban 
ötkötetes művet jelentetett meg a varázslásokról és a démonokról. Nem 
tagadta ugyan teljesen az ördög hatalmát, de hevesen támadta azt a 
felfogást, hogy az ördög érintkezne az emberekkel. Sok olyan jelenségnek, 
amelyet a közfelfogás természetfölötti erők működésének tekintett, feltárta 
tényleges okait. Műve széles körben elterjedt, s egy ideig némileg korlátok 
közé szorította a boszorkányüldözést. A boszorkányság rendületlen hívei 
körében azonban valóságos vihar tört ki Weyer ellen. Elsősorban 
Bartolomáus Spina szállt síkra e merész tudós felfogása ellen. Ez a lelkes 
boszorkányüldöző többek között ezt írta: , Az inkvizitorok a minap 
letartóztattak egy csoport gyanús személyt; ezek azt vallották, hogy 
megjelent nekik a sátán... és így szólt: Vigasztalódjatok! Még néhány 
esztendő, és legyőztök minden keresztényt. A gonosz ügye kitűnően 
áll, mert Weyer és tanítványai az inkvizitorokkal szembeszállva, azt 
hirdetik, hogy mindez csupán látszat." Az ilyen propagandafogások mély 
benyomást gyakoroltak. Mikor a clevei herceg megzavarodott, azt állították, 
hogy ezt Weyer bűnös varázsló mesterkedése okozta. Weyer sietve 
elmenekült, különben nem kerülhette volna el a máglyát. 


Rosszabbul járt fiatalabb kortársa, Cornelius Loos, akit börtönbe vetettek, 
mert könyvet írt a boszorkányhit ellen. Kényszerítették, hogy állításait 
írásban vonja vissza, és nyilvánosan kijelentse: igenis élnek boszorkányok 
és tudnak varázsolni. 


Elég néhány részletet idézni ebből az iratból, hogy lássuk, milyen bátor 
gondolkodó volt Loos, s milyen keserves megaláztatásban részesült. 


,1. cikkely. Először is visszavonom, megtagadom, elvetem és 
helytelenítem, amit gyakran hangoztattam írásban és szóban sok személy 
előtt, továbbá értekezésem alaptételévé tettem: hogy csak üres képzelődés, 
babona és kitalálás, amit a boszorkányok utazásáról írnak. Azért tagadom 
meg ezt a nézetemet, mert eretnek gonoszság, és karöltve jár a 
felforgatással, éppen ezért felségsértés. 


II. cikkely. Másodsorban visszavonom azt, amit bizonyos személyekhez 
intézett leveleimben alaptalanul és megátalkodottan terjesztettem a 
felsőbbség ellen, hogy a boszorkányrepülés nem igaz, beképzelés; azt 
állítottam továbbá (amit szintén visszavonok), hogy a tortúra keserűsége 
kényszeríti rá a szerencsétlen asszonyokat olyan dolgok bevallására, amiket 
sohasem követtek el, hogy könyörtelen mészárlással ártatlan vért ontanak, 
és újfajta alkímia segítségével emberi vérből aranyat, ezüstöt csinálnak. 


III. cikkely. Ezzel és ehhez hasonló kijelentésekkel, amelyeket 
magánbeszélgetéseknél, valamint levelekben hangoztattam, alattvalók előtt 
zsarnoksággal vádoltam a felsőbbséget és a bírákat." 


Miután Trierből elengedték Loost, egy ideig bolyongott a világban, majd 
Brüsszelben talált alkalmazást. Itt újra hangoztatni kezdte nézeteit, mire 
hosszú időre börtönbe vetették. Kiszabadulása után azonban ismét nem 
hallgatott. Újabb vádat készültek emelni ellene, mikor a sok üldözés miatt 
megtört, beteg embert 39 éves korában elragadta üldözői elől a halál. 


Az angol Reginald Scot (11599) is rettenthetetlen bátorsággal tárta fel a 
boszorkányüldözés szörnyűségeit. Kimutatta a vádak  esztelenségét, 
abszurditását, s a vallomás kipréselésének embertelen módszereit. 


Montaigne, a nagy francia író nem támadta ilyen merészen és 
egyértelműen ezeket a pöröket, csupán kétségeit fejezte ki a varázslással, 
mágiával kapcsolatban. Véleménye szerint az, amit a boszorkányokról 
mondanak, részben természetes okokra vezethető vissza, részben pedig 
érzéki csalódás vagy hazugság. 


Kortársa, Pierre Charron (11603) már kereken tagadta a boszorkányok 
természetfölötti képességeit. 


A bátor tiltakozás hangját azonban elnyomták a boszorkányhit lelkes 
szószólói. Ezek közé tartozott Jean Bodin francia püspök, sőt a híres 
Ludwig Lavater is. Igaz, hogy ez utóbbi abban azért mégsem hitt, hogy a 
boszorkányok vihart tudnak támasztani. 


A XVII. század első felében, amikor még, általában hittek az emberek a 
boszorkányságban, szintén akadtak bátor és eszes emberek, akik ki merték 
mondani kétségeiket. Adam Tenner jezsuita nem tagadta ugyan a 
boszorkányok létét, de kétségbevonta a boszorkányhit számos részletét. 
Mélységes felháborodással támadta az üldözés kegyetlen módszereit, 
amelyekkel ártatlan embereket juttattak máglyára. 


Csakhamar új, merész harcos lépett a porondra: Friedrich von Spee, 
korának egyik jelentős költője, a filozófia professzora. Hosszú időn át a 
halálraítélt boszorkányok gyóntatóatyjának feladatát látta el Bambergben és 
Würzburgban. Érzékeny lelke valósággal belebetegedett abba, amit itt 
tapasztalt. Felismerte, hogy a legtöbb vallomást csak szörnyű, kegyetlen 
tortúrával csikarták ki, s ártatlanok égtek meg a máglyák tüzében. Négyévi 
gyóntatói működés után megjelentetett e tárgyról egy könyvet. (Cautio 
criminalis.) Nem tagadta a boszorkányok létezését, 
üldözésük szükségességét. De azt követelte, hogy nagyobb óvatossággal és 
más módon járjanak el. Az általa javasolt változtatások bevezetése azt 
jelentette volna, hogy egyetlen emberre sem lehet rábizonyítani többé a 
boszorkányság bűnét. Maró gúnnyal ostorozta a papságot, a bírákat, a 
törvényhozókat és a hiszékeny tömeget. Mivel tudta, milyen sors vár 
az ilyesfajta nézeteket vallókra, névtelenül adta ki művét, s csak halála után 
14 évvel derült ki, hogy ki a vakmerő és széles körben elterjedt mű 
szerzője. Az, hogy ez a könyv rövid időn belül több kiadást ért meg, arra 
mutat, hogy ekkor már sokakban megingott a  boszorkányokban 
való rendíthetetlen hit. 

Nem kétséges, Spee könyvének is volt némi része abban, hogy egyes 
helyeken enyhült az üldözés. 

De ismét akadt több olyan tudós, aki a babona, a varázslás mellett tört 
lándzsát. , Kiemelkedik" közülük Carpzov, a lipcsei egyetem köztiszteletnek 
örvendő professzora, a , Boszorkányok pörölye? c. mű szerzőinek méltó 
utóda. Több értekezésben és egyetemi előadásban fejtegette, hogy a 


boszorkányokkal szemben a legnagyobb szigorral kell eljárni, s rendkívüli, 
nem szokásos eszközöket is lehet alkalmazni. Művei valóságos kátéul 
szolgáltak a boszorkányüldözők számára. Saját bevallása szerint húszezer 
boszorkány halálraítélésében működött közre. Ezzel éppoly büszkén 
dicsekedett, mint azzal, hogy ötvenháromszor olvasta végig a Bibliát. 


A XVII. század második felében Bekker amszterdami protestáns 
lelkipásztor indult harcba a sötétség szellemei ellen. Műve, , Az elvarázsolt 
világ" (1691-1693) két hónap alatt négyezer példányban fogyott el, ami 
ebben az időben valóságos rekordnak számított. A jámbor kálvinista 
prédikátorok körében óriási felzúdulás támadt e hitetlen ember ellen. A 
zsinat megfosztotta tisztségétől és kiközösítette. 


Az ő nyomdokain haladt a kitűnő Christian Thomasius, aki több 
értekezésben erélyesen szót emelt a boszorkányüldözés és a tortúra ellen. 


Közben nagyot haladt a világ. A tudomány, a technika, a termelés 

mérföldeket lépett előre. Recsegett-ropogott, több országban meg is dőlt a 
feudalizmus rendszere. A boszorkányhit bátor tagadóinak szavai egyre 
termékenyebb talajra hullottak, egyre többen és többen ismerték fel, 
hogy boszorkányok nincsenek, a varázslás nem lehetséges, hogy 
a betegségeknek, rossz termésnek, lavinaomlásoknak természetes okai 
vannak. 


A katolikus és protestáns egyházak hivatalos körei megdöbbenten és 
ellenségesen nézték az egész fejlődést, amely mind szűkebb térre szorította 
a vallásos hiedelmeket. Keményen védték állásaikat. 


Még 1758-ban hóhérral égettetett meg a katolikus egyház Iridentben egy 
könyvet, amely helytelenítette a  boszorkányüldözést. Katolikus és 
protestáns lelkészek valóságos könyváradatban támadták a vakmerőket, 
akik tagadni nyerték a boszorkányságot. Érvelésük a mérhetetlen emberi 
butaság és sötétség tárháza. A legfantasztikusabb betegségeket és 
gyógyulásokat hozzák fel álláspontjuk megvédésére, így az egyik páter 
leírja: Egy karmelita hirtelen mégbetegedett, elvesztette az eszét és a 
hangját. Gyóntatója egy ereklyével megérintette, megitatta szentelt olajjal, 
mire a következő tárgyakat hányta ki: egy szőrös bőrdarabot, egy ezüstös 
papírt, amely angyalfejet ábrázolt, egy tűzkövet, egy fél csukafejet, egy 
patkót, egy kis cérnát, egy viaszos kanócot, egy csomó disznósörtét, két 
posztódarabot stb. 


Sok helyütt a kolostorokban még működött az ún. boszorkánypáter, a 
boszorkányszakértő. 

Ilyen körülmények között sok szerencsétlen szenvedte el még a XVIII. 
században is a kínzás borzalmait, sok máglya lobbant fel és hamvadt el 
addig, míg végre meghátráltak a sötétség szellemei. 


Franciaországban már 1672-ben eltiltotta a kormány a boszorkánypereket. 
A XVIII. század elején folyt ugyan még egy-két pör varázslás címen, de 
ezek közül csak egy volt tragikus kimenetelű. 


Angliában 1682-ben szűntek meg a kivégzések. Boszorkány-pör még 
1712-ben is folyt, a vádlottat el is ítélte az esküdtszék, de nem szabtak rá 
halált. 


Skóciában utoljára 1722-ben végeztetett ki ilyen vád alapján a hatóság egy 
asszonyt. De még 1736-ban is előfordult, hogy a tömeg megölt egy 
, boszorkányt". 

Nálunk a XVIII. század elején még tetemes a boszorkány-pörök száma. 
Ennek alapvető oka az ország súlyos helyzete, a háborúk pusztításai. 
Nyilvánvalóan szerepet játszott az osztályharc kiéleződése is. Az uralkodó 
osztály a köznép , elszemtelenedését" részben a sátán elhatalmasodásának, 
a gonosszal kötött szövetségnek tudta be, s a boszorkánypörökkel próbálta 
megfékezni. 

A XVIII. századi boszorkánypörökben a vádak még sokkal vadabbak a 
korábbiaknál. 


Gyakran merült fel az a vád, hogy a gyanúsított a Szent Gellért-hegyre jár; 
hogy kenőcs segítségével repülni tud, hogy , embereket megkantároz és 
nyargalózik rajtuk". . 

Az a vád is többször fölmerül, hogy a boszorkány dióhéjban vagy szitán 
közlekedik a folyón. 


"Többen látták, hogy egy boszorkány házában egy teknő korpa kijött az 
ágy alól a szoba közepére és ismét visszament; hogy ugyanott egy kakas 
előrerepült és ráugrott macska hátára, és ott tapodott - ez igen gyanús. 
Mikor egy asszony tejet forralt, s véletlenül a boszorkány nevét kiejtette, a 
fazék oldala , csak kiröffent, mintha kiütötték volna", mikor pedig kását 
főzött, a fazék kiugrott a hamuba. A kötélverő inasától egy asszony ,,5 
pénzen kéri a kötelet", de az drágábbra tartja, nem adja. Az asszony elmegy. 
Egy fél óra múlva az inas szöszt kezdett a szájába tömni. Az odatóduló 


szomszédok kimetélték a szájából s elküldték a kötelet az asszonynak; erre 
abbahagyta az inas a kenderrágást. 


Lázár Anna mikeházi lakost azzal vádolja az alispán, hogy megváltoztatta 
alakját, kutya képében ment be az egyik házba. Ezen egyetlen vádpont 
alapján vízpróba alá vetik. A pör további menetét nem ismerjük. 


1713-ban merült fel első ízben hazánkban a sátánnal közösülés vádja. Egy 
70 éves nagyszebeni nőt ezért, s , mert éjjel-nappal kirepült", lefejeztek, 
testét máglyára vetették. 1715-ben egy asszony, ha éjszaka eljárt, a 
vallomások szerint, az ura mellé egy söprűt fektetett, így az nem jött 
rá felesége titkos útjaira. 


1719-ben merült fel nálunk először a szentelt ostyával történt varázslás 
vádja, amely külföldön már régóta szerepelt az ilyen pörökben. 


Később is megtaláljuk azt a vádat, hogy a gyanúsított áldozásnál nem 
nyelte le a , szent kenyeret", hanem kivitte a templomból. 


Emlegetik a boszorkányok összejöveteleit is, továbbá, hogy szélvészt, 
jégesőt is tudnak támasztani. 


Ezek a vádak szerepelnek a hírhedt szegedi boszorkánypörben. 


Az 1700-as évek első évtizedeiben rendkívüli nyugtalanság jelei 
mutatkoztak Szegeden. Megnőtt a nincstelenek, koldusok és csavargók 
száma. A régebbi lakosság és az újonnan betelepült szerbek, horvátok, 
németek stb. között mindennaposak voltak az összetűzések, súrlódások. A 
kun puszták birtoklása körül perlekedés tört ki a város és a püspök között. 
A királyi kamara is szüntelenül viszálykodott a városi hatóságokkal. Az 
adókat kíméletlenül emelték. A határőrség elhelyezése és eltartása, továbbá 
az erődítési munkák súlyos terheket, bajokat zúdítottak a lakosság nyakába. 
Bonyodalmas pörök támadtak a város birtokai, továbbá a határőrök jogai és 
kötelességei körül. A katonai visszaélések miatt a városi tanács újra meg 
újra panaszt tett a központi hatóságoknál. A határőrség parancsnokai 
viszont, mialatt folytonosan újabb követelésekkel álltak elő, szabályos 
aknamunkát folytattak a városi tanács ellen nemcsak a kormánynál, hanem 
a város lakossága körében is, elhíresztelve, hogy a tanács fokozni kívánja a 
lakosság terheit, s ezért legjobb lenne, ha nem törekednének a városi 
önkormányzat fenntartására és biztosítására, hanem teljesen a királyi 
kamara vagy pedig a határőrség igazgatása alá helyeznék magukat. 1712- 
ben rettenetes árvíz pusztított, amely évekig tartó hajléktalanságot és 
nyomort vont maga után. 1713-ban zavargások törtek ki. A tanács elfogatta 


a vezetőket, köztük ,a legveszélyesebb bujtogatót", Sántha Miskát, s 
elterjedt a hír, hogy az egyik foglyot meg is botoztatták. Erre a felkelők 
megrohanták a városházát, ki akarták szabadítani társaikat. Csak a 
városparancsnok megnyugtató ígéreteire csendesedett le a vihar. 


A húszas években még fokozódott a nyugtalanság. Aszályos évek követték 
egymást, a magtárak üresen tátongtak. A rossz gazdasági helyzet 
következtében elkeseredett politikai villongások dúlták fel a város békéjét. 
1728-ban a városi tisztségek betöltésével kapcsolatban újabb zavargások 
törtek ki. Ez az év rendkívüli aszályt hozott, kora tavasz óta egy csöpp eső 
sem esett. A papok hangos szóval hirdették: minden baj a nép bűneiből 
fakad, ezek miatt érzi a város az Űr sújtó kezét; gyakran emlegették az 
ördögöt és a vele cimboráló gonosz embereket. Mikor pedig az áhított eső 
helyett szörnyű vihar és jégeső pusztította a környéket, egyre többet 
mondogatták a papok s a nép is, hogy ez ,nem istentől ered", hanem a 
gonosz műve, hogy a sátán cimborái meggyalázták a szent ostyát, és ezzel 
még jobban felidézték a város ellen az Úr haragját. Ezeket a rémhíreket 
alátámasztotta az, hogy az egyik öreg kuruzsló bábaasszonyt, Kökénynét a 
pap három ízben is elkergette a gyóntatószékből, de végül mégis áldozott. A 
pletykák szerint ő és még néhány hasonló vénasszony és koldus varázslást 
űzött a szent ostyával, ezzel is szolgáltak az ördögnek. Kökényné egyébként 
is boszorkány hírében álló, veszekedős öregasszony volt, aki nem őt hívta 
bábának, azt megfenyegette: , Megbánod még ezt!" A hatóság letartóztatta, 
vallatóra fogta, de mindent tagadott. A kihallgatott 32 tanú azonban 
rengeteg vádat hordott össze ellene: sokakat megrontott, egy szülő asszonyt, 
akire haragudott, annyira tönkretett, hogy az gyermekestül meghalt; ő 
okozta a szárazságot. De nemcsak Kökénynére vallottak, hanem másokra is. 
így csakhamar újabb letartóztatások következtek. A hatóság elrendelte a 
vízpróbát. A foglyokat kivitték az Alsó-Tiszapartra, s a sziget innenső 
oldalán, a keskenyebb és sekélyebb mederben összekötözve vízbe mártották 
őket. Három idős asszony vízbe fúlt, a többi részben lemerült, részben a 
felszínen maradt. 


A vízbefúltak holttestét - noha a vízpróba ártatlanságukat bizonyította - 
megégették mint boszorkányokat. Már ez is azt mutatta, hogy a hatóságok 
mindenképpen máglyára akarták juttatni a vádlottakat, s még az akkoriban 
szokásos bizonyítékokra és korlátozásokra sem voltak tekintettel. 


A szegedi hatóságok  Carpzov említett munkáját használták 
kézikönyvként, de még a hírhedt boszorkányüldöző kegyetlen utasításait is 


túlszárnyalták. 


A vízpróba után újra kihallgatták a rabokat, most már kínzást is 
alkalmaztak. Így azután sikerült beismerő vallomásokat szerezniük. 
Kökényné bevallotta (hogyne vallott volna, hiszen négyszer megkínozták), 
hogy eladta lelkét az ördögnek, eljárt a boszorkányszombatra, rontott, 
varázsolt stb. Megnevezte társait is, köztük több javasasszonyt, koldust és - 
a város leggazdagabb emberét, a volt főbírót, Rózsa Dánielt is feleségestül! 
Kökényné s később a többi vádlott is azt vallotta, hogy a 82 éves Rózsa volt 
a boszorkánykapitány. A hatóság ezt is letartóztatta nejével együtt. A kínzás 
minden vádlottat , beismerésre" bírt. Elmondották, hogy szerződést kötöttek 
az ördöggel, aki bakkecske (vagy bika) alakjában jelent meg előttük, 
megcsókolták a homlokát és a farát, megtagadták istent; az ördög ezután 
emberi — (női vagy férfi) alakban  közösült velük.  (Iehát 
szabályos boszorkányszombat, ahogyan az a , Boszorkányok pörölyé"-ben 
és Carpzovnál olvasható!) Azért léptek kapcsolatba a gonosszal, mert jobb 
életet, gazdagságot akartak. Sok kárt okoztak, gyermekeket, terhes 
asszonyokat rontottak meg, a szentelt ostyát nem tudták lenyelni, ezért 
kiköpték, elásták; egy gyereknek levágták a fejét, helyette tökből (!) 
csináltak neki fejet, az igazi koponyát elásták, hogy ezzel 
szárazságot okozzanak: az esőt eladták ,, Törökországra", a gabonát, halat is 
eladták ugyanoda, részben egy akó pénzért, részben bolháért; rostán vagy 
dióhéjon átkeltek a Tiszán, e különös járműben hatvanan, sőt százan is 
elfértek; háromszor évente a Gellérthegyre repültek. A kapitány ott 
paszományos ruhát viselt, de utána semmivé lett; az ott használt ezüst-arany 
pohár ganajjá változott. Fényes, aranyos zászlójuk van az ördög képével, 
dióhéjban őrzik. Az egyik boszorkány még azt is bevallja, hogy tud 
tyúktojást tojni, abból él, hogy ezekkel kereskedik. 


A vallomásokból kitűnik, hogy a bírák azt szedték ki a vádlottakból, amit 
hallani akartak. De még így is szeget üthetett volna a fejükben, ha csak 
kicsit is gondolkodnak, néhány vallomás teljes képtelensége, továbbá az, 
hogy semmiféle a pörben említett tárgyat nem találtak, egyetlen ostyát 
kivéve. Így például az elásott koponyát nem tudták megmutatni, mert az 
ördög nem engedte. Az is feltűnhetett volna, hogy a vallomások - noha a 
bírák kínzás közben a foglyoknak valósággal szájába rágták - részleteikben 
mégis ellentmondanak egymásnak. Így például egyes vádlottak szerint az 
ördög neve Pluto, míg mások szerint Dromo vagy Belzebub, Pokolbeli 
Gyurka, Jupiter vagy Lucifer. Néha egy baknak esküsznek fel, néha hatnak. 


A terhelő tanúk között nemegyszer ott találjuk a legközelebbi 
családtagokat is: Rózsára például a veje és- unokája is vall. Úgy látszik erős 
családi háborúság dúlt közöttük. Különös az is, hogy az unoka, aki 
nyomorék, s baját a nagyapa rontásának tulajdonítja, koldus, míg a nagyapa 
gazdag ember. Azt viszont mindegyik egyöntetűen állítja; azért nem vallott 
a vízpróba és a kínzás előtt, mert az ördögök nem engedték, de most már a 
hatóság legyőzte az ördögöt. Egy-két szerencsétlen úgy próbálja megnyerni 
a bírákat, s menteni az életét, hogy kijelenti: hálás, amiért ezt a vizsgálatot 
kezdték, s a bölcs városi tanács elpusztítja a gonoszokat! 


Amikor a  boszorkányszombat részvevőit kérdik tőlük, csak a 
letartóztatottak nevét sorolják el mind, egyébként egészen különböző 
személyeket emlegetnek. 


A pör vádlottainak száma tizennyolcra emelkedik. Ezek közül majdnem 
mind szegény koldus, bábaasszony, kegyelemkenyéren élő öreg. Egy 
kivételével 50 éven felüliek. Többségük csak néhány éve él Szegeden, 
előzőleg sokfelé kóborolt az országban, mint afféle hányódó-vetődő 
nyomorult ember. Maga Rózsa is eredetileg szegény 
martonyosi juhászlegény  — volt, — később —— emelkedett —— Szeged 
leggazdagabb emberévé. Nyilvánvaló, hogy  meggazdagodása sok 
ember képzeletét foglalkoztatta, s valószínűleg úgy gondolták: varázslással 
jutott ilyen jó sorsra. Emellett régi gazdája boszorkánymester hírében állt. 
Rózsa kapcsolatot tartott fenn volt gazdája fiával, aki maga is a vádlottak 
közé került, és a többi vádlottal is érintkezett. A pör egyik ismertetője 
lehetségesnek tartja, hogy valami betegsége volt, s azt gyógyíttatta a 
javasasszonyokkal, vagy pedig esetleg titokban dőzsölt velük. Az bizonyos, 
hogy a hatóság igyekezett Rózsát minél jobban befeketíteni. Feltehető, hogy 
a városban dúló pártharcoknak szerepük volt az ügyben, s főleg Rózsa 
pörbefogásában. A vádlottak közül többen Sántha Miskát, a korábbi 
zendülés vezetőjét vallják tanítómesterüknek. Lehet, hogy kapcsolatot 
tartottak fenn vele, de nincs kizárva az sem, hogy a hatóság adta a 
szájukba Sántha nevét. A városi tanács szemében Sántha Miska 
nem lehetett más, mint a sátán embere; s ezt a meggyőződésüket 
megerősítette, hogy a vádlottak - a bírák útmutatása alapján - 
boszorkánynak mondották. A hatóságok és a jómódúak szilárdan meg 
voltak győződve arról, hogy az efféle koldus, csavargó, bujtogató csőcselék 
az ördöggel cimborái, s hogy kötelességük ezek elpusztítása. 


Minden vádlotton megtalálták a stigmát. Erről gondos jegyzőkönyvet 
vettek fel. 


Hamarosan megszületett az ítélet. Tizennégy vádlottra halált szabtak; 
kivégzésük előtt még egyszer megkínozták őket, hogy újabb neveket 
kapjanak tőlük. Hogy Rózsa iránt milyen nagy gyűlöletet (vagy 
féltékenységet) érzett a tanácsosok egy csoportja, arra jellemző, hogy 
néhányan nyilvános megkínzásra szavaztak, de kisebbségben maradtak. 
Az ítéletet egy hónap múlva hajtották végre. Egy elítélt kivégzését egyelőre 
elhalasztották, mert áldott állapotban volt. A többi tizenhármat kivezették a 
ma is , boszorkányszigetnek" nevezett helyre. Ott már állt a három máglya, 
jó magasra halmozva, közepükön cölöppel. Körös-körül ott tolongott a 
város apraja-nagyja. Az egyik asszonynál a tanács , kegyelemből" 
engedélyezte a lefejezést, s csak a holttestét vetették máglyára. A többieket 
- hat férfit és hat nőt - négyesével a cölöpökhöz kötözték, s csakhamar 
felcsapott a láng. 

A város lakosságának egyes rétegei, főleg a jómódúak megnyugvással és 
megkönnyebbüléssel fogadták a hatóság szigorát. Úgy látták, hogy a 
közjóra és isten dicsőségére hasznos volt ez a példaadó büntetés, a 
keresztény társadalom súlyos veszedelemtől menekült meg ezáltal. Sokan 
hálálkodtak a tanácsnak bölcsességéért és erélyéért. A hatóságokat 
mindenfelől üdvözölték, ,s a bűn gyökeres kiirtására irányuló további 
kitartó munkásságra serkentették". Ugyanakkor igen sok elégedetlen embert 
mélyen megrendített, megdöbbentett a szörnyű kínok látványa, s nyilván 
ezután tízszer is meggondolta, mielőtt szóra nyitotta a száját. A 
boszorkánypör így elérte alapvető céljait. 


A következő évben azon az asszonyon is végrehajtották a halálos ítéletet, 
akinek kivégzését áldott állapota miatt elhalasztották. A király kegyelemből 
elrendelte, hogy máglyáravetés előtt fejezzék le. Vele együtt ment a halálba 
a pör még egy vádlottja, egy 66 éves öregasszony. Négy nő a vizsgálat 
folyamán meghalt a börtönben. A tanács jelentése szerint ezek vagy 
öngyilkosok lettek, vagy a gonosz pusztította el őket. A kivégzettek listáján 
szerepel egy Dugonics Mihályné nevű asszony is. Így egyes 
irodalomtörténészek körében elterjedt az a nézet, hogy ez a jeles író, 
Dugonics András anyja volt. Nem tudjuk, rokonságban . állt-e 
a szerencsétlen nő az íróval, de az bizonyos, hogy nem az anyja volt. 


A szegedi pör Európa-szerte nagy port vert föl. A , Frankfurter Zeitung? 
terjedelmes tudósítást közöl róla, de érdekes módon még tódítja a vádakat: 
az egyik bába 2000 gyermeket keresztelt meg az ördög nevében, egy 
nagyon kövér boszorkány csak másfél latot nyomott! Az újságíró, hogy 
a dolgot még érdekesebbé tegye, leírja - a tényekkel keveset törődve hogy a 
gonosz társaságot egy csizmadiainas fedezte fel. 


Külföldön több ízben végeztek ki embereket azért, mert , farkassá 
változtak" és így tettek kárt. Nálunk 1758-ban egy tanú a bíróság kérdésére 
elmondta: a gyanúsított gyapjút kért tőle, s hogy nem adott, megfenyegette. 
Harmadnapra ráment juhaira a farkas és kárt tett bennük. Öt éjszakán 
ismétlődött ez a dolog. Az ebek nem jelezték a bajt. Mint mondta, azért 
gyanakszik a vádlottra, mert az ebek csak az ilyen , színes? (azaz nem 
valódi) farkasra nem ugatnak. 


Ősidők óta mindenütt a világon élt az a hit, hogy vannak halottak, akik 
nem tudnak a sírban nyugodni, feljárnak, háborgatják az élőket, kiszívják a 
vérüket. Leggyakrabban denevéralakban képzelték el ezeket az ún. 
vámpírokat. A boszorkánypörökben ez a vád nálunk csak egyszer- 
kétszer bukkant föl. 


Igen ritkán, de előfordult a XVIII. században a kincsásással összekötött 
varázslás. Egy 1711-es debreceni pör vádlottjáról feljegyezték, hogy magát 
Tátosnak mondotta és azt jósolta, hogy a , német kétszer megveri a magyart, 
de harmadszor a magyarok mind egy lábig levágják; Szent Mihály-nap és 
karácsony között teszik ezt majd a kurucok. A fejedelem őnagysága a német 
birodalmat elveszi". Azzal is dicsekedett, hogy megérzi a pénz szagát, meg 
is mutatta, hol kell elrejtett kincs után ásni, de előbb megeskette 
a részvevőket: egy részt átadnak a kincsből a rabok váltságára. Juttatni akart 
a pénzből özvegynek, árvának s a kollégiumnak! Ugyanez a boszorkány azt 
mondta Debrecen bírájáról: ez és a , nagyhasú tanács kikínoztatja a sót és a 
sótalan lencsének az árát a szegénységen". 


Ez a pör igen jellemző a nép akkori hangulatára, reményeire. 


Míg egyes, a polgári fejlődésben előrehaladottabb országokban mind 
többen emelték föl szavukat a szörnyű pörök ellen, sőt Angliában és 
Franciaországban már meg is szűntek ezek, nálunk a XVIII. század elején 
az uralkodó osztály és az értelmiség még rendületlenül hitt a 
boszorkányokban. Ezt mutatja a boszorkánypörök viszonylag nagy számán 
kívül az is, hogy a XVIII. század elején kinevezett, tehetséges, művelt és 


nagyratörő szász gróf (az erdélyi szászok legfőbb tisztviselője), Sachs von 
Harteneck, varázslással, egy boszorkány hírében álló román asszonnyal 
akarta eltétetni láb alól a felesége szeretőjét. 


Az első halvány kétség nyomát egy 1716-1717-es segesvári pörben látjuk. 
Az ítélet kiemeli, hogy a vádlott halált érdemelne, de mivel ilyen titkos 
dolgokban nehéz a teljes bizonyosság, meghagyják az életét. Egy kolozsvári 
pörben ugyanezt állapítják meg a bírák: ,a boszorkányság állapotja igen 
homályos és az emberi okosság nehezen penetrálja" (hatol bele). 

Az 1718-1721-ben Szebenben folyó boszorkánypörökben a bírák már 
haboztak, nem tudták, milyen ítéletet hozzanak, s a bécsi és lipcsei 
egyetemhez fordultak. A bécsi szinte teljesen a , Boszorkányok pörölye?" c. 
mű álláspontját képviselte, a lipcsei egyetem már sokkal haladottabb 
felfogást vallott, a vádlottak felmentését javasolta. A tanács ezt fogadta el. 
De a bíróságok többsége továbbra is a régi felfogás híve volt, s így még a 
XVIII. század közepén is egyre folytak a  boszorkánypörök. 
Marosvásárhelyt ekkoriban egyre többen vádolták rontással az öreg 
bábaasszonyt. Ez szegény elkeseredésében több ízben öngyilkosságot 
kísérelt meg, de megmentették. Hamarosan ezután börtönbe, majd máglyára 
került (1752). 


Közben azonban mind külföldön, mind hazánkban egyre erősödött 
azoknak a hangja, akik a felvilágosodás híveiként e szégyenteljes pörök 
megszüntetését követelték. Általában nem tagadták a varázslás, rontás 
lehetőségét, de nyomatékosan kijelentették, hogy igen nehéz ezt 
bizonyítani, s a bírák jó lelkiismerettel nem ítélhetnek el ilyen ügyben 
senkit. Mária Terézia és tanácsosai, a felvilágosodás hívei, maguk is erre az 
álláspontra helyezkedtek. 


1756-ban a királynő elrendelte, hogy a varázslási és boszorkányperekben 
ezentúl a halálra vagy tortúrázásra szóló ítéleteket nem szabad végrehajtani, 
hanem fel kell terjeszteni a Helytartótanácshoz. Több megye törvénykezési 
jogainak csorbítását látta ebben, s öntudatlanul bár, de attól félt, hogy e 
pörök nélkül nem tudja majd kellőképpen kordában tartani az , aljanépet". 
Éppen ezért hevesen tiltakoztak. Végül is a kormányzat keresztülvitte 
akaratát. A felterjesztett pörökben a Helytartótanács általában a felmentés 
mellett döntött. 


1758-ban a királynő újabb rendelete szerint a boszorkánysággal vádolt 
személyeket Bécsbe kellett szállítani. Ezeknek a rendeleteknek a 


kibocsátásában nyilván szerepet játszott az is, hogy ki akarták ütni ezt az 
erős fegyvert, a boszorkánypöröket, a központosítással szembeszegülő helyi 
hatóságok kezéből. A magyarországi uralkodó osztály maradiságát mutatja, 
hogy maga a nádor, Batthyány Lajos gróf sem helyeselte ezt az intézkedést. 


Röviddel ezután azt is elrendelte a kormány, hogy a hatóságok ne is 
tárgyalják többé a boszorkányok elleni pöröket, hanem terjesszék fel a 
gyanúokokat a Helytartótanácshoz. 


Itt külön bizottság alakult a pörök felülvizsgálására. Ugyanakkor Mária 
Terézia egyik belső tanácsosa, van Swieten Szlavóniába utazott egyenesen 
azzal a céllal, hogy az ott folyó boszorkánypört a helyszínen alaposan 
tanulmányozza. A királynőhöz intézett emlékiratában nem tagadja a 
varázslók létezését, sőt felsorolja a Bibliából az ilyen eseteket. Majd 
ismerteti a boszorkányok ellen emelt vádakat, s rámutat, hogy ezek nem 
hihetők, sok országban már el is tiltották az üldözést, s különös módon ott 
megszűnt a varázslás. , Megfigyelhető, hogy abban az arányban, ahogyan a 
tudomány nő és a tudatlanság csökken - írja -, ugyanolyan mértékben tűnik 
el a boszorkányság. Sokszor, ha a tudatlan ember, nem ismervén egyes 
jelenségek okát, boszorkányságot kiált, a tanult ember tudja, hogy 
semmiféle természetfeletti dologról nincs szó." Így például, ha 
valaki Horvátország belsejében a villamosság jelenségeit mutatná be, 
kitenné magát annak a veszélynek, hogy elfogják mint boszorkánymestert. 


Van Swieten kijelenti: mély bölcsesség és körültekintés kell ahhoz, hogy 
valaki varázslási ügyben helyesen ítélkezzék, de a megvizsgált szlovéniai 
esetben nem ilyenek a bírák. Ezután sorra veszi a vádakat, a 
tanúvallomásokat, s maró gúnnyal mutat rá a felmerülő ellentmondásokra 
és képtelenségekre. A vádlottról például azt vallják, hogy az áldozásnál az 
ostyát nem nyelte le, hanem egy óráig a szájában tartotta, majd a tűzbe 
dobta. Van Swieten nem rest, kipróbálja a dolgot (persze felszenteletlen 
ostyával, nehogy szentségtörést kövessen el), s megállapítja, hogy 20 perc 
alatt az ostya feloldódik. Emellett a börtönben, ahol a vádlott e gyalázatot 
állítólag megcselekedte, sohasem ég se tűz, se lámpa. 


A vádlott lakásán törött cserép után kutattak, amely bűne bizonyítéka lett 
volna; de nem találtak. Van Swieten erre így kiált fel: , Micsoda diadal lett 
volna az ügyész úr számára, ha megtalálta volna egy törött éjjeli edény 
darabjait!" Kimutatja, hogy a bírák meghamisították a vallomásokat, hogy 
egyáltalán nem törődtek a tanúvallomások ellentmondásaival (vagyis a 


szokásos módon jártak el), apró gyanúokok miatt elrendelték a tortúrát, meg 
sem hallgatták a védőt, majd a kínzással kiszedett beismerésről azt 
írták, hogy önkéntes. 

Felháborodottan ír a barbár  tortúráról, a szerencsétlen nő 
megnyomorításáról, nem csodálja, hogy ilyen gyötrelmek után végül is 
, beismerte?" boszorkányságát, sőt társai nevét is megmondotta. Van Swieten 
rámutat arra, hogy ezeket a neveket a bírák adták a szájába. A derék és 
tudós orvos kéri őfelségét: ne engedje, hogy elnyomják az igazságot. Mária 
Terézia el is rendelte a vádlott szabadlábra helyezését. 

De a megyéket nem könnyű meggyőzni. Nem akarnak lemondani a 
boszorkánypörökről. Mikor a Helytartótanács elrendeli, hogy egy 
boszorkánysággal vádolt Csongrád megyei asszonyt Bécsbe szállítsanak, a 
megye szabódik: sokba kerül a kocsi meg a kísérők, nincs elég katona, nem 
nélkülözhetnek sokáig 2 katonát, a vádlottnak nincs ruhája, megfagyna a 
hidegben (!!). A kormányzat azonban ragaszkodik a rendelet 
végrehajtásához, s a megye kénytelen engedelmeskedni; ruhát is vesz a 
vádlottnak. 


Ugyanekkor Zombor városa ír a kancelláriához, hogy börtönében hat 
boszorkányt tart, ezek a hidegtől és  nélkülözésektől rettenetesen 
szenvednek, egy már meg is halt, s félő, hogy a többi követni fogja; ezért 
kérik az eljárás gyorsítását. Nyilvánvaló, hogy nem a szánalom szól a városi 
hatóságokból, mert hiszen módjukban állna a rabok szenvedéseit enyhíteni; 
céljuk az, hogy a központi kormányzat eltekintsen a foglyok Bécsbe 
szállíttatásától, s megengedje a városnak az eljárás levezetését. A 
kormányzat erre elrendeli - a vádlottak szabadonbocsátását. 


1766-ban Marosi Pálné és fia, Marosi Miklós ellen indul pör 
, boszorkányság? miatt. Az öregasszony már 1756-1757-ben is a bíróság elé 
került ugyanilyen okból, akkor felmentették. Most az a legfőbb vád ellene, 
hogy több gyermek és felnőtt látta, amikor egy fecskefészekben ült, akkora 
volt, mint egy félesztendős gyermek, majd leereszkedett onnan s eltűnt. A 
fiáról pedig azt vallják: egyszer tengeri csutkájából, máskor meg sárból 
egeret formált, s az elszaladt. Az ítélet: kitiltás a megye területéről. A 
felsőbbség parancsára azonban felmentő ítéletet hoznak. 

Végül, 1768-ban rendeletet ad ki a kormány, hogy csak akkor szabad ilyen 
port indítani, ha igaz bizonyítékok támasztják alá a vádat. Ez a 
boszorkánypörök végét jelentette. A rendelkezés nem tagadta a varázslást, 


rontást, a kormányzat s a királynő mélyen vallásos voltával ilyen, alapjában 
vallástalan kijelentés nem fért volna össze. 1565-től 1768-ig összesen 554 
hazai pörről van tudomásunk, s ezek közül is csak 403-nál tudjuk, hogyan 
dőlt el. 194 esetben halált szabtak a szerencsétlen vádlottra, a többi esetben 
száműzetésre, botozásra stb. vagy felmentésre szólt az ítélet. 


Egészen bizonyos, hogy sok magyarországi pör anyaga elveszett, több, 
mint Franciaországban vagy Angliában, a porok száma tehát jóval 
magasabb volt, mint 544. De még ebben az esetben is meglepően alacsony 
ez a szám nyugati szomszédainkhoz viszonyítva. Ez több körülményre 
vezethető vissza. Az ország a XVI-XVIII. században számos háborút, 
viharos időket élt át, a török hódítás, a felkelések miatt a közigazgatás nem 
működött szabályosan, a csavargóknak, kóboroknak, gyanús személyeknek 
könnyű volt eltűnniük, hiszen elegendő volt, ha átmentek egyik megyéből a 
másikba vagy éppen a hódoltsági területre, s már megnehezedett vagy 
egyszerűen lehetetlenné vált elfogatásuk. Emellett a boszorkánypörökben 
kétségtelenül óriási szerepet játszott az egyház. 


Magyarországon a katolikus egyház befolyása mindig kisebb volt, mint a 
nyugati katolikus országokban, a reformáció után pedig különösen 
meggyengült; csupán a XVII. század végén erősödött meg. Ez is szerepet 
játszott abban, hogy a magyarországi boszorkánypörök száma viszonylag 
alacsony volt. A XVIII. század második felében Ausztrián és 
Magyarországon kívül Európa számos más területén is megtiltották az ilyen 
pöröket. Svédországban 1763-ban, Németországban 1775-ben égettek 
utoljára boszorkányt. Lengyelországban 1776-ban tiltotta el a törvény a 
boszorkányüldözést. 


Spanyolországban még 1781-ben és 1804-ben is fellépett az inkvizíció 
varázslók és boszorkányok ellen, de , csak" börtönbüntetést rótt ki. 


A legutolsó európai boszorkánypörök egyike a svájci darusban folyt egy 
cselédlány, Anna Göldli ellen. Ez hányatott élet után került a tekintélyes 
orvos, Tschudi doktor házába. A család öt gyermeke közül a második, a 
kifejezetten gyenge képességű, de nagyon elkényeztetett kilencéves Anna 
Mária összeveszett, sőt össze is verekedett vele. Néhány nappal később a 
gyermek reggelizésnél a tejben egy gombostűt talált, s mikor ez az eset 
megismétlődött, a gyanú a szolgálóleányra terelődött. Azonnali hatállyal 
elbocsátották. Néhány napig egy ismerős házaspárnál húzódott meg, s 
megpróbált igazságot szerezni magának, de a pap és a bíró nem akarta 


meghallgatni. Erre hazament a falujába. Közben a gyermek beteg lett, 
görcsei, víziói voltak, nem tudott a bal lábára állni, s folytonosan 
vasdarabokat és gombostűket (naponta száznál is többet) hányt. Hogy 
honnan kerültek hozzá a gombostűk, az nem világos, de az kétségtelen, 
hogy epilepsziában szenvedett. A glarusiak megállapodtak abban, hogy a 
kislányt valaki megrontotta. Doktor Ischudi bevádolta az elbocsátott 
cselédlányt, s 1781 végén a tanács elhatározta, hogy elfogatja. De a lányt 
idejekorán értesítették, s így elmenekülhetett. A tanács nem is mutatott nagy 
buzgalmat üldözésében. Tschudi doktor azonban, aki az ottani egyik 
legelőkelőbb, a helyi politikában vezető szerepet játszó család tagja volt, 
ragaszkodott a lány elfogatásához, annál is inkább, mert azt pletykálták, 
hogy teherbe ejtette. 1782-ben sikerült a letartóztatás. Az evangélikus 
bíróság vette kezébe az ügyet. A börtönbe vetett, megláncolt nő eleinte 
mindent tagadott, a bíróság azonban már eleve meg volt győződve arról, 
hogy ,ez a szörnyeteg? az oka a gyermek betegségének. Kényszerítették, 
hogy , kezelje". A gyermeken valóban javulás látszott. Így - az akkori tévhit 
alapján - mindenki előtt nyilvánvaló lett, hogy Göldli Anna - boszorkány. A 
vallatás a szokásos módon folyt; keményen megkínozták, mire mindent 
bevallott, amit a bíróság kívánt: a gyermeket ő rontotta meg valamiféle 
porral, amelyet a csúf fekete állat képében megjelenő ördögtől kapott. 
Ebből a porból , keltek ki? a tanács véleménye szerint a gombostűk. 
Bűntársát is megnevezte: azt az öregembert, akinél egy ideig lakott. Ezt is 
elfogták, s beismerő vallomást csikartak ki tőle. Az öregember, hogy 
megmeneküljön a további szörnyűségektől, felakasztotta magát a 
börtönben. Ezt a beismerés megerősítésének tekintették. 


Felvilágosult kantonok, mint Zürich, intették a glarusi bíróságot: legyen 
óvatos és szelíd. Zürich hajlandónak mutatkozott, hogy Göldli Annát az 
ottani fogházban elhelyezze. Ischudi és hívei azonban nem nyugodtak, 
kierőszakolták a halálos ítéletet. A szerencsétlen szolgálót lefejezték. 
Vagyonát, 16 — aranyat, — amelyet — több évtizedes keserves 
munkával kuporgatott össze, elkobozták. 

Ezután Európában már csak Posen hercegségben végződött 1793-ban 
kivégzéssel két boszorkány pöre. 


Feltűnően sokáig folytak boszorkánypörök Mexikóban. Még 1860-ban, 
1874-ben és 1877-ben is égettek boszorkányokat. 


Az egyik ilyen pörnél a bíró nyíltan kimondta: a nép nagyon romlott, nem 
fél semmitől, a perek arra szolgálnak, hogy - egyéb eszközökkel együtt - 
gátat vessenek gonoszságának. 


Nem véletlen) hogy éppen Mexikóban élt ilyen sokáig a 
boszorkányüldözés. Ebben az országban rendkívül erős befolyást gyakorolt 
a katolikus egyház. Ez pedig a XIX. században is ragaszkodott régebbi 
nézeteihez. Mialatt a technika és a tudomány fényes eredményeket ért el, az 
egyház minden rendelkezésére álló eszközzel védte a régi sötétséget. IX. 
Pius pápa tanácsadója, a század legtekintélyesebb teológusa, Perrone 
leszögezi , Dogmatiká"-ja V. kötetében: az ördöggel való szövetség és 
szerződés - tény. Egy másik tekintélyes XIX. századi teológus, Gury (t 
1866) részletesen ír a varázslásról és a boszorkányságról mint valóban 
létező jelenségekről. Ugyanekkor egy ferencrendi szerzetes a rend 
generálisának jóváhagyásával egész könyvet adott ki az ördöggel kötött 
szövetség fajairól, s a gonosz által megszállott ember gyógyításáról. 


De a protestáns egyházak sem mutatkoznak haladóbbnak. Vilmar marburgi 
teológiai professzor előadásaiban és könyveiben az előbb említett katolikus 
nézetekkel azonos felfogásról tett tanúságot. 


Ilyen körülmények között nem szűnt meg a boszorkányhit, s bár a 
hatóságok abbahagyták a boszorkánypöröket, önkényesen, törvénytelenül 
mégis tovább tartott az üldözés. Angliában 1731-ben meglincseltek egy 
öregasszonyt mint boszorkányt, 1863-ban pedig varázslás miatt halálra 
kínoztak egy aggastyánt. 


Ugyanezzel a váddal Franciaország egyik városában a lakosság 1807-ben 
megégetett egy koldust. 1850-ben pedig a következő történt: Tarbes 
városában egy asszony súlyos betegségbe esett. Papja felvilágosította: a baj 
oka egy szomszédasszony boszorkánysága. Erre a beteg asszony és férje 
égő szalma fölé tartotta a , boszorkányt", és izzó vasat tett a szájára. A 
szerencsétlen nő szörnyű kínok között kiszenvedett. A dolog kiderült, a 
házaspár a bíróság elé került. Nem tagadták tettüket, egyáltalán nem 
mutattak megbánást, sőt örömüket fejezték ki a boszorkány halála felett. 
A hatóság megdöbbentően enyhe ítéletet hozott: négyhavi börtönt rótt rájuk, 
és évente 25 frank kártérítést kellett fizetniük áldozatuk férjének. 

1836-ban Hel-félszigeten elterjedt az a hír, hogy az egyik öregasszony 
rontó boszorkány. A lakosság erre vízpróbát hajtott végre. A szegény 
asszonyt ruhái fenntartották a vízen, s így , bebizonyosodott", hogy 


boszorkány. Rémületében kegyelemért könyörgött, s megígérte, hogy 
másnapra meggyógyítja azt, akit megrontott. A gyógyítás azonban nem járt 
eredménnyel, így a következő napon újra vízbe vetették. Ekkor sem 
süllyedt le azonnal. Erre kihúzták és evezőkkel agyonverték. 


Valószínű, hogy még számos ilyen eset volt a XIX. században, csak nem 
váltak köztudomásúvá. Valószínű, mert hiszen az a sötét babona, amely 
annyi tragédiát okozott, tovább élt, sőt él még ma is. S bár annyi ereje már 
nincs e hitnek, hogy embereket máglyára juttasson, még most is sok 
keserűséget, rettegést okoz, sokszor állja útját - különösen falun - a fejlődő 
új, jobb életnek. 


kk 


Az inkvizíció, a boszorkányüldözés szomorú, sötét fejezetei az emberiség 
történelmének. Nemcsak azt kell tekintetbe venni, hány ember pusztult el 
miattuk, hány embert tettek szerencsétlenné, hanem azt is, sőt elsősorban 
azt, hogy milyen szörnyű hatást gyakoroltak, milyen erőteljesen segítették a 
hanyatló feudális rend fenntartását, a nép elnyomását és gúzsbakötését, 
hogyan terjesztették a tudatlanságot, vak rémületet, babonát, mennyire 
akadályozták a tudomány fejlődését S ha ebből a szemszögből ítéljük meg 
az inkvizíciót, a boszorkányhitet és a boszorkányüldözést, meg kell 
állapítanunk: szinte felmérhetetlen az a kár, amelyet az emberiségnek és a 
mi népünknek is okozott. Talán még ma sem szabadultunk meg teljesen 
káros következményeitől, a sötét babona utolsó maradványai még ma is 
fellelhetők, és még ma is vannak, akik e káros előítéleteket terjesztik, 
belőlük hasznot húznak. 


A haladás erői azonban feltartóztathatatlanok, s mint ahogy nem volt 
hiábavaló azoknak a bátor férfiaknak a küzdelme, akik harcba indultak a 
szent törvényszék és a boszorkánypörök ellen, nem hiábavaló ma sem, 
hasonlíthatatlanul kedvezőbb körülmények között a további küzdelem a 
tudatlanság, a maradíság ellen. 

